190 Million Rufiya Dhaulathah Hoadhumah ACC In Idhaaraathakah Angaifi - Vaguthu\n190 މިލިއަން ރުފިޔާ ދައުލަތަށް ހޯދުމަށް އޭސީސީ އިން އިދާރާތަކަށް އަންގައިފި\nއެންޓި-ކޮރަޕްޝަން ކޮމިޝަން (އޭސީސީ) އިން ނިންމި މައްސަލަތަކުގެ ތެރެއިން، 2019 ވަނަ އަހަރުގެ ފުރަތަމަ ނުވަ މަސްދުވަހުގެ ތެރޭގައި 190 މިލިއަނަށްވުރެ ގިނަ ރުފިޔާ ދައުލަތަށް އަނބުރާ ހޯދުމަށް އެދި ދައުލަތުގެ އެކި އިދާރާތަކަށް އަންގާފައިވާނެ ކަމަށް އޭސީސީ އިން ވިދާޅުވެއްޖެއެވެ.\nއޭސީސީ އިން ވިދާޅުވީ މިއަހަރުގެ ފުރަތަމަ ނުވަ މަސްދުވަހުގެ ތެރޭގައި ޖުމްލަ 190,674,529.01 (ސަތޭކަނުވަދިހަ މިލިއަން ހަލައްކަ ހަތްދިހަހަތަރުހާސް ފައްސަތޭކަ ނަވާވީސް ރުފިޔާ އެއް ލާރި) ދައުލަތަށް އަނބުރާ ހޯދުމަށް އޭސީސީ އިން އެކި އިދާރާތަކަށް އަންގާފައިވާނެ ކަމަށެވެ.\nއޭގެ ތެރެއިން މިއަހަރުގެ 03 ވަނަ ކުއާޓަރގައި ދައުލަތަށް އަނބުރާ ހޯދުމަށް އެކި އިދާރާތަކަށް އަންގާފައިވަނީ، ޖުމްލަ 1,852,713.97 (އެއް މިލިއަން އަށް ލައްކަ ފަންސާސް ދެ ހާސް ހަތް ސަތޭކަ ތޭރަ ރުފިޔާ ނުވަދިހަ ހަތް ލާރި) ކަމަށް ވެސް އޭސީސީ އިން ވިދާޅުވެއެވެ.\nމިއަހަރުގެ ފުރަތަމަ މަސްދުވަހުގެ ތެރޭގައި ދަޢުލަތަށް އަނބުރާ ހޯދުމަށް އޭސީސީ އިން އެކި އިދާރާތަކަށް އަންގާފައިވާ ފައިސާއަކީ އޭސީސީން ތަޙްޤީޤްކޮށް ނިންމި 16 މައްސަލައެއްގައި ހިމެނޭ ފައިސާކަމަށް އޭސީސީ އިން ވިދާޅުވެއެވެ.\nނަމަވެސް އެމައްސަލަތަކުގެ އެއްވެސް ތަފްސީލެއް އޭސީސީ އިން ދެއްވާފައެއް ނުވެއެވެ. އަދި ފައިސާ އަނބުރާ ހޯދަން އެންގީ ކޮން އިދާރާތަކަކަށް ކަމެއް ވެސް އޭސީސީ އިން ވިދާޅުވެފައެއް ނުވެއެވެ.\nއޭސީސީ އިން ދަޢުލަތަށް އަނބުރާ ހޯދުމަށް އަންގާފައިވާ ފައިސާގެ ތެރެއިން ޖުމްލަ 78,763.33 (ހަތްދިހަ އަށްހާސް ހަތް ސަތޭކަ ފަސްދޮޅަސް ތިން ރުފިޔާ ތިރީސް ތިން ލާރި) 2019 ވަނަ އަހަރުގެ3ވަނަ ކުއާޓަރުގެ ތެރޭގައި ދަޢުލަތަށް އަނބުރާ ހޯދިފައިވާކަމަށް އޭސީސީ އިން މައުލޫމާތު ދެއްވައެވެ.\nއޭސީސީ އާއި މެދު ނަޝީދުގެ ހިތުގައި އޮތް ހިތްހަމަނުޖެހުން "އެލެކްސް" ހާމަކުރައްވައި!\nނޮވެމްބަރު 7, 2019 12:05\nހާދަ ކުޑަ އެތިކޮޅެއް! އިބްރާހީމް މުޙައްމަދު ޞާލިޙް ގޮވައިގެން ދަޢުވާކޮށްބަލަ. މިހާރުވެސް އެއްވެސް ޚިދުމަތެއް ނުކޮށްދީ ބަޖެޓުގެ 32 ބިލިއަން ރުފިޔާ ދިރުވާލައިފި!\nބޮބާ ހީވޭ ކަމެއްހެން އަހަރެއްނުވަނީސް ބޮޑެތި ވައްކަން ނަން ހާމަކުރާކައްނުކެރޭނެވިއްޔަ ފުރަތަމަވެސް އެ އެންގީ ބުރުމާއައް ދިން ފައިސާތައް ހޯދަން ނަން ހާމަކޮއްފިއްޔާ ތިސަރުކާރެއް ނޯންނާނެ\nނޮވެމްބަރު 7, 2019 12:49\nއެންމެ9މަސްދުވަހުން ކައްވައިލިވަރު! ފަސްއަހަރު ދީފިނަމަ އޮބި ނޯންނާނެ!


Ras Online - ކޮވިޑް-19: ވައިރަސް ވުޖޫދަށް އައީ ޗައިނާ ސަރުކާރުގެ ލެބޯޓްރީ އަކުން: ޗައިނާގެ ސައިންސްވެރިއެއް\nކޮވިޑް-19: ވައިރަސް ވުޖޫދަށް އައީ ޗައިނާ ސަރުކާރުގެ ލެބޯޓްރީ އަކުން: ޗައިނާގެ ސައިންސްވެރިއެއް\nމާޝާ މިދުހަތު 16 ސެޕްޓެމްބަރު 2020\nޑރ. ލީ-މެންގ ޔަން\nކޮރޯނާ ވައިރަސް އަކީ ޗައިނާގެ ވޫހާންގައި ހުންނަ ޗައިނާ ސަރުކާރުގެ ލެބޯޓްރީއަކުން އުފެއްދި ވައިރަހެއްކަމަށް ޗައިނާގެ ވައިރޮލޮޖިސްޓަކު ބުނެފިއެވެ.\nއިނގިރޭސިވިލާތުގެ ޓޯކް ޝޯ އެއްގައި ވާހަކަ ދައްކަމުން، ޗައިނާގެ ވައިރޮލޮޖިސްޓް، ޑރ. ލީ-މެންގ ޔަން ބުނެފައިވާގޮތުން، ނިއުމޯނިޔާއަށް ތަހުލީލުތައް ކުރުމުގެ ތެރޭގައި، ކޮރޯނާވައިރަސްގެ މަސައްކަތް ފޮރުވަން އުޅުނުކަން ފަޅާއަރާފައިވެއެވެ. މިކަންތައް އެނގުމުން، ލިބިދާނެ ގެއްލުމުގެ ބިރުވެރިކަމަކަށް ޑރ. ލީ-މެންގ ޔަން ގެ ނިއުމޯނިޔާގެ ތަހުލީލުތައް ނިމުމާއެކު އެމެރިކާ އަށް ދަތުރުކުރިކަމަށްވެސް ވެއެވެ.\nކޮރޯނާވައިރަސްގެ މައްސަލަ ފޮރުވުމުގެ އޮޕަރޭޝަނުގެ ވާހަކަ ސުޕަވައިޒަރު ކައިރީ ކިޔަދިނުމަށް ޑރ. ލީ މަސައްކުރިކަމަށާއި، އަދި އޭނާއަށް ލިބިފައިވާ މަޢުލޫމާތު ސިއްރުކޮށް ނޭނގޭކަމަށް ހެދުމަށް ގިނަމީހުން ބުނެފައިވާކަމަށް ޓޯކްޝޯގައި އިތުރަށް ވާހަކަ ދައްކަމުން ޑރ. ލީ-މެންގ ޔަން ބުނެފައިވެއެވެ. ޑރ. ލީގެ ސުޕަވައިޒަރ ކައިރީ ކޮރޯނާވައިރަސްގެ މަސައްކަތް ފޮރުވުމުގެ އޮޕަރޭޝަނުގެ ވާހަކަ ބުނުމުން އެއްވެސް ވަރަކަށް އަޅާލައިފައިނުވާ ކަމަށްވެސް ޑރ. ލީ ފާހަގަކުރިއެވެ.\nކޮރޯނާ ވައިރަސްގެ މަސައްކަތް ކުރެވިފައިވަނީ ޗައިނާގެ މިލިޓަރީ އިންސްޓިޓިއުޓްއެއްގައެވެ. އަދި ކޮރޯނާ ވައިރަސް އުފެއްދުމަށް ވައިރަސް ސީސީ45 އަދި ޒެޑްއެކްސްސީ41 ގެ އިތުރުތަހުލީލު ތަކާއެކު، ނޮވެލް ކޮރޯނާވައިރަސް އުފެއްދިފައިވާކަމަށް ޑރ. ލީ-މެންގ ޔަން ބުނެފައިވެއެވެ.\nޓޯކް ޝޯގައި މިކަމާގުޅޭ އެއްވެސް ސައިންސްގެ ހެއްކެއް ވޭތޯ ސުވާލުކުރުމުން، ޗައިނީސް ސެންޓަރ ފޯ ޑިޒީޒް ކޮންޓްރޯލް ޕްރިވެންޝަން (ސީޑީސީ) އަށް ވެސް މިކަން އެނގޭ ކަމަށާއި، އަދި މިކަން ސިއްރުކުރާކަމަށްވެސް ޑރ.ލީ ބުނެފައިވެއެވެ. މިކަމާބެހޭ ހެކިތައް އެކުލެވޭ2ރިޕޯޓެއް ވަރަށް އަވަހަށް ނުކުންނާނެ ކަމަށާއި، މި ރިޕޯޓުތަކުން މި ވައިރަސްގެ ފެށުމަކީ ކޮބައިކަން ޔަގީންކޮށްދޭނެ ކަމަށްވެސް ޑރ.ލީ ބުނެފައިވެއެވެ.\nޑރ.ލީ ބުނާގޮތުން މިއީ ވަރަށްވެސް ނުރައްކާތެރި ވައިރަސް އެއްކަމާއި، ފުރާނައަށްވެސް ނުރައްކާވާނެކަމަށް ހާމަކޮށްފައިވެއެވެ. ޑރ. ލީ ޗައިނާއިން ފިލި ކަމުގައި ވިޔަސް، ހަގީގަތް ގިނަ ބަޔަކަށް އަންގައިދޭން މަސައްކަތްކުރާކަމަށް އޭނާ ފާހަގަ ކުރިއެވެ. ޑރ. ލީ ބުނާގޮތުން، ޑޮކްޓަރަކަށް ވެހުރެ، އެއްވެސް ކަމެއް ނުކޮށް މިފަދަ ކަމެއް ހިނގާތަން ބަލާކަށް ނުހުރެވޭނެއެވެ.\nޑރ. ލީ ޗައިނާއިން ފިލުމަށް އެހީތެރިވެދިނީ އެމެރިކާގެ ނިއުޔޯކްގެެ ފައުންޑޭޝަނަކުންނެވެ. މިއީ ޗައިނާގެ ސަރުކާރާ އިދިކޮޅު ފަރާތްތަކަށް އެހީތެރިކަން ފޯރުކޮށްދޭ ފައުންޑޭޝަނެކެވެ.


Massala fungheiy, hagguverin hoadhaanee kihineh? | Mihaaru\nރިޕޯޓް / ބޯހިޔާވަހިކަން\nފްލެޓް އެދެން ހުޅުވާލުމާ އެކު ފޯމު ނަގަން ދަރުބާރުގޭގައި މީހުން ތޮއްޖެހިފައި. --ފޮޓޯ: ނިޝާން އަލީ/މިހާރު\n30 އެޕްރީލް 2019\nމިއިން އެއްވެސް ކަމަކަށް ނުބަލައި ހިތުހުރި ގޮތަކަށް، ކުރީގެ ރައީސް އަބްދުﷲ ޔާމީންގެ ސަރުކާރުގައި ފްލެޓްތައް ބަހާލީ ކަމަށް ކުރާ ތުހުމަތަށް ބާރު ލިބެނީ، ބަރިބަރިއަށް އަޅާފައިވާ އެ ފޯމުތައް ހާވާލުމުންނެވެ. ދެ މަޝްރޫއުގައި ފްލެޓް ދޫކުރީ ބޭއިންސާފުން ކަމަށް ކުރާ ޝަކުވާތައް ބެލުމަށް މި ސަރުކާރުން އެކުލަވާލި ކޮމިޓީން ބުނެފައިވާ ގޮތުގައި، "އެއީ، މައްސަލަ ފުންޏެކެ"ވެ.\nމިހާތަނަށް ބެލިބެލުމުން ވެސް ކަންބޮޑުވާ އެތައް ކަމެއް ފެނިފައިވެ އެވެ؛\nބޯހިޔާވަހިކަމެއް ނުލިބި މުޅި އުމުރު ހޭދަވި ނިކަމެތިން ވަނީ ބާކީކޮށްފަ އެވެ. އެކަމަކު، ހަމައެކަނި ފޯމުގައި ނަން ޖަހާލި ކަމަށްޓަކައި ފްލެޓް ދިން މީހުން ވެސް އެބަ ތިއްބެވެ. އެއް އާއިލާއެއްގެ އެތައް ބަޔަކަށް ފްލެޓް ދީފައިވެ އެވެ. ބައްޕަ އާއި ދަރިފުޅާއި އަނބިމީހާ އާއި ފިރިމީހާ އަށް ފްލެޓް ހައްގުވާ ކަމަށް ކަނޑައަޅާފައިވެ އެވެ. މުސާރަ 85،000 ރުފިޔާ އަށް ވުރެން މަތިން ލިބޭ މީހުންނަށް ވެސް ފްލެޓެވެ. ޝަރުތު ހަމަވި މީހުންގެ ތެރޭގައި ކުރީގެ ސަރުކާރުގައި ސިޔާސީ ގޮތުން ނުފޫޒު ގަދަ ބޭފުޅުންނާއި އެ ބޭފުޅުންގެ އާއިލާތަކުގެ މެމްބަރުން ހިމެނެ އެވެ. މާލޭގައި ދިރިނޫޅޭ، ރަށްރަށުގައި ތިބި މީހުންނަށް ފްލެޓް ދީފައިވާ އިރު، ޕޮއިންޓް ދިނުމުގައި ދިރިއުޅުމުގެ ހާލަތަށް ރިއާޔަތްކޮށްފައެއް ނުވެ އެވެ.\nހިޔާ މަޝްރޫއުގައި ފްލެޓަށް އެދެން ހުށަހެޅި ފޯމުތައް: މިހާތަނަށް ބެލިބެލުމުގައި ވެސް ވަރަށް ބޮޑެތި އިހުމާލުތަކެއް ފާހަގަވެފައިވާ ކަމަށް ކޮމިޓީން ވަނީ ބުނެފައި.\nބޭއިންސާފުން ދޫކުރި ކަމަށް ތުހުމަތުކުރާ ފްލެޓްތަކުގެ ހައްގުވެރިން ހޮވުމަކީ ރައީސް އިބްރާހިމް މުހައްމަދު ސޯލިހްގެ މުހިއްމު އެއް ވައުދެވެ.\nވެރިކަމުގެ 100 ދުވަހުގެ ތެރޭގައި ކޮމިޓީއެއް އުފައްދަވައި ހަވާލުކުރެއްވީ ހިޔާ، ގެދޮރުވެރިކުރުވުން އަދި ގުޅީފަޅު މަޝްރޫއުގެ ހައްގުވެރިން ކަނޑައެޅުމެވެ. އެ މަޝްރޫއުތައް ހިންގާފައި ވަނީ އެންމެ ރަނގަޅަށްތޯ ބަލައި ފްލެޓް ދީފައި ވަނީ އިންސާފުންތޯ ބެލުމެވެ. އޭގެ އިތުރުން އެ މަޝްރޫއުތައް ކޮރަޕްޝަނަށް މަގުފަހިވާ ގޮތަށް ހިންގާފައިވާ ނަމަ، އެ ފަރާތްތައް ހޯދައި އަޅަން ޖެހޭ ފިޔަވަޅުތަކާ ގުޅޭ ގޮތުން ރައީސަށް ލަފާ އެރުވުމަކީ ވެސް އެ ކޮމިޓީގެ މަސްއޫލިއްޔަތެކެވެ.\nބޯހިިިޔާވަހިކަމަށް އެދުނު އެތައް ބައެއްގެ ލޯ ހުއްޓިފައި މިވަނީ، އެ ކޮމިޓީގެ ނިންމުމަށެވެ.\nބޭއިންސާފުން ދިން ފްލެޓްތައް އަތުލާނީތަ؟ އަލުން ހުޅުވާލާނީތަ؟\nއެތައް ބައެއްގެ ކަންބޮޑުވުމަކީ، މިހާރު ހުރި މައްސަލަތަކެއް ހައްލުކޮށް އިންސާފުން ފްލެޓް ދޭނެ އުސޫލާ މެދުގަ އެވެ. މިހާރު ފެންމަތިވި މައްސަލަތަކަށް ބަލާއިރު އެއީ ފަސޭހަ ކަމެއް ނޫނެވެ.\nމައްސަލަ އެންމެ ބޮޑުވީ، ގެދޮރުވެރިކަމުގެ މަޝްރޫއުގައި، ފްލެޓް ދިން ގޮތުންނެވެ. ފްލެޓް ލިބުނު މީހުން ވެސް ހާމަނުކުރި އެ މަޝްރޫއުގައި، ޝަރުތު ހަމަވި ކަމަށް ކުރީގެ ސަރުކާރުން ކަނޑައެޅި މީހުން ވަނީ ފްލެޓްތަކުގައި ދިރިއުޅެން ފަށައިފަ އެވެ. އޭގެ ތެރޭގައި، ޝަރުތު ހަމަނުވާ ގިނަ ބަޔަކު ތިބި ކަން އެ މަޝްރޫއާ ގުޅޭ ގޮތުން އާއްމުވި މައުލޫމާތުތަކުން އޮތީ ފެންނާށެވެ. ހައްގުވެރިންނަށް ފްލެޓް ދޭން އެ މީހުންގެ އަތުން ފްލެޓް އަތުލާނީ ހެއްޔެވެ؟\nފްލެޓް ދޫކޮށްފައި ވަނީ އިންސާފުންތޯ ބަލަން އެކުލަވާލި ކޮމިޓީ: ޔާމީންގެ ސަރުކާރުން ހުޅުވާލި މަޝްރޫއުތަކުން ފްލެޓް ލިބުނު މީހުންގެ ލިސްޓު ވަނީ އާއްމުކޮށްފައި.\nދެން އޮތީ ހިޔާ މަޝްރޫ އެވެ. ޕޮއިންޓް ދޭން މިންގަނޑެއް ކަނޑައަޅައި ފްލެޓަށް ކުރިމަތިލާން ހުޅުވާލުމާ އެކު 22،000 އަށް ވުރެ ގިނަ މީހުން ފޯމު ލި އެވެ. އެ މިންގަނޑުގައިވާ ބައެއް ކަންކަން ފުރިހަމަ ނުކޮށް، ޕޮއިންޓް ދީ އަވަސް އަރުވާލައިގެން ލިސްޓު އާއްމުކުރި އިރު ބޮޑެތި މައްސަލަތަކެއް ހުއްޓެވެ. އެ ޝަކުވާ ބޮޑުވުމުން، އަލުން ބެލުމަށް ފަހު ބައެއް ކަންކަން މިނިސްޓްރީން އިސްލާހުކޮށް ލިސްޓު އަލުން އިއުލާން ވެސް ކުރި އެވެ. އެ ވަރުން ވެސް ގިނަ މައްސަލަތަކެއް ކޮމިޓީން ވަނީ ތިލަކޮށްފަ އެވެ.\nހިޔާ މަޝްރޫއުގެ 12 ކެޓަގަރީ އަށް ކުރިމަތިލީ މީހުންގެ ތެރެއިން ޝަރުތު ހަމަވި ގިނަ މީހުންނަށް ވަނީ ފްލެޓް ލިބުނު ކަމުގެ ލިއުން ވެސް ދޫކޮށްފަ އެވެ. އޭރުގެ ހައުސިން މިނިސްޓަރު ސޮއި ކުރައްވައި ދެއްވާފައި އޮތީ ސަރުކާރުގެ ސައްހަ ލިއުމެކެވެ.\nއެ ލިއުން ދޫކުރީ ވެސް، ފްލެޓް ދިން ގޮތް އަލުން ބަލާނެ ކަމަށް އޭރުގެ އިދިކޮޅު (މިހާރު ސަރުކާރުގައި ތިއްބެވި އިސް ބައެއް ބޭފުޅުން) ވިދާޅުވަމުން ގެންދިއުމާ ގުޅިގެންނެވެ.\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެފައިވާ ގޮތުގައި ފްލެޓް ލިބުނު ކަމުގެ ލިއުން ދޫކުރީ، ކުރިމަތިލީ މީހުންގެ ތެރެއިން އެންމެ މަތިން ޕޮއިންޓް ލިބުނު ހައްގުވެރިންނަށެވެ. އެ ލިއުން އޮއްވައި އެއްވެސް މީހެއްގެ އަތުން ފްލެޓް އަތުނުލެވޭނެ ކަމަށް އޭނާ ވަނީ ވިދާޅުވެފަ އެވެ. އެގޮތަށް އެކަން ކޮށްފި ނަމަ އެއީ، މި ސަރުކާރުން ރައްޔިތުންނަށް ބޭއިންސާފުވުން ކަމަށް ވެސް އޭނާ ދެކެވަޑައިގަންނަވަ އެވެ.\nމިނިސްޓަރުގެ މި ވާހަކަތަކުގައި ހަގީގަތެއް ނެތް ކަމަށް ދޭހަވާ ގިނަ މައުލޫމާތުތަކެއް ކޮމިޓީން މިހާތަނަށް ވަނީ ރައްޔިތުންނާ ހިއްސާކޮށްފަ އެވެ. އެހެންކަމުން، އެ މަޝްރޫއަށް ކުރިމަތިލާން އަލުން ހުޅުވާލާނީ ހެއްޔެވެ؟\nދިރިއުޅުމުގެ ހާލަތު ނުބަލައި ހައްގުވެރިން ކަނޑައެއް ނޭޅޭނެ!\nބޯހިޔާވަހިކަމުގެ ކޮންމެ މަޝްރޫއެއްގައި ވެސް އެންމެ ނިކަމެތި ހާލުގައި ދިރިއުޅޭ އެތައް ބަޔަކު ބާކީވެ އެވެ. މައިގަނޑު ސަބަބަކީ ދިރިއުޅުމުގެ ހާލަތު ނުބަލައި، ހަމައެކަނި ފޯމުގައިވާ މައުލޫމާތުތަކަށް ޕޮއިންޓް ދީ ނިންމާ ލުމެވެ. ދިރިއުޅޭ ތަނުގެ ބޮޑު މިނާއި ދިރިއުޅޭ މީހުންގެ އަދަދާއި އާމްދަނީ ލިބޭ މިންވަރު ފޯމުގައި ލިޔެގެން ޕޮއިންޓް ދޭން އޮންނަ އިރު، ގިނައިން ޕޮއިންޓް ހޯދަން އެތަނުގައި ސައްހަ ނޫން މައުލޫމާތުތަކެއް ވެސް ލިޔެވިދާނެ އެވެ.\nހިޔާ މަޝްރޫއުގައި، ދިރިއުޅުމުގެ ހާލަތަށް 30 ޕޮއިންޓް ދޭން ކަނޑައެޅީ އެންމެ ހައްގުވެރިންނަށް ފްލެޓް ދޫކުރުމުގެ ނިޔަތާ އެކުގަ އެވެ. އެކަމަކު، އެ މަޝްރޫ އަށް ހުށަހެޅި 22،000 އަށް ވުރެ ގިނަ މީހުންގެ ފޯމު އިވެލުއޭޓްކޮށް ނިންމައި ފްލެޓް ލިބޭނެ މީހުން ކަނޑައެޅީ ދިރިއުޅުމުގެ ހާލަތު ނުބަލަ އެވެ.\nއެ ޝަކުވާ އެތައް ބަޔަކު މިނިސްޓްރީ އަށް ހުށަހެޅި އެވެ. އޭރު މިނިސްޓްރީން ބުނެފައި ވަނީ ހުރިހާ ގެތަކަށް ނުދިޔައަސް ބައެއް ގޭގެއަށް ޓީމުތައް ފޮނުވައިގެން ދިރިއުޅުމުގެ ހާލަތު ބެލި ކަމަށެވެ. ދިރިއުޅުމުގެ ހާލަތު ވަޒަންކޮށް 30 ޕޮއިންޓް ދިން ގޮތާ މެދު އެހާ ހިސާބުން އޮތީ ސުވާލު އުފެދިފަ އެވެ.\nހިޔާ މަޝްރޫއުން ފްލެޓަށް އެދޭ ފޯމު ހައުސިން މިނިސްޓްރީން ބަލައިގަންނަނީ. --ފޮޓޯ/މިހާރު\nފްލެޓްތަކުގެ ހައްގުވެރިންނަކީ ކޮން ބައެއްތޯ ކަނޑައަޅަން ބަލާއިރު އެއީ، ކޮމިޓީ އަށް ވެސް ކުރިމަތިވާނެ ބޮޑު ގޮންޖެހުމެކެވެ. އެ 30 ޕޮއިންޓް އެންމެ އިންސާފުވެރިކޮށް ދޭން ފޯމިއުލާއެއް، ކޮމިޓީން ޖެހޭނީ ހޯދާށެވެ. މިހާރު އާއްމުކޮށްފައިވާ މިންގަނޑުން މާކްސް ދޭ ނަމަ، ގޭގެއަށް ގޮސް ހާލަތު ވަޒަންކޮށްގެން މެނުވީ ހައްގުވެރިން ކަނޑައެޅުމަކީ އެންމެ އިންސާފުވެރި ގޮތަކަށް ނުވާނެ އެވެ.\nތަކުލީފަކަށް ނުވާނެ، އިންސާފުވެރި ހައްލެއް\nފްލެޓްތަކަށް ހައްގުވެރިން ކަނޑައެޅުމުގައި ކޮމިޓީގެ ވިސްނުން މިހާތަނަށް އާއްމެއް ނުކުރެ އެވެ.\nމެމްބަރަކު ވިދާޅުވި ގޮތުގައި، ކޮންމެ ފޯމެއްގައި ޕޮއިންޓް ދީފައިވާ ގޮތް ބެލުމަކީ ކަވި، އުނދަގޫ މަސައްކަތެކެވެ. ފްލެޓަށް ކުރިމަތިލާން ފޯމު ހުށަހަޅަން ހުޅުވާލާފައި ވަނިކޮށް، ބައެއް ކެޓަގަރީތަކަށް ބަދަލު ގެނެސްފައިވާ ކަން ވެސް އޭނާ ފާހަގަކުރައްވަ އެވެ.\n"އެއީ، ކޮން ބަދަލުތަކެއްތޯ، ހުރިހާ އެންމެންނަށް އެ ބަދަލާ އެއްގޮތަށް މާކްސް ދިންތޯ ވެސް ބަލަން އެބަ ޖެހޭ،" ކޮމިޓީގެ ފަރާތުން ވާހަކަ ދެއްކެވި މެމްބަރަކު ވިދާޅުވި އެވެ.\nއޭނާ ވިދާޅުވިީ ކޮމިޓީގެ މަސައްކަތުގެ އެންމެ ބޮޑު އަމާޒަކީ، ރައީސް އެދިވަޑައިގެންފައިވާ ގޮތަށް، ރައްޔިތުންނަށް އިތުރު ތަކުލީފެއް އުފުލަން ނުޖެހޭ ގޮތަށް އިންސާފުން މައްސަލަތައް ނިންމުން ކަމަށެވެ. އެ މަސައްކަތާ ގުޅޭ މައުލޫމާތު ރައްޔިތުންނާ ވީހާވެސް އަވަަހަށް ހިއްސާކުރައްވާނެ ކަމަށް މެމްބަރު ވަނީ ވިދާޅުވެފަ އެވެ.\nކޮމިޓީގެ އަމާޒަކީ، އޭނާ ވިދާޅުވި ގޮތުގައި، ރައްޔިތުންގެ ހައްގުތައް ނިގުޅައިގަނެފައިވާ ހާލަތުގައި، ވީހާވެސް ބޮޑަށް އެ ހައްގުތައް ކަށަވަރުކުރުމެވެ. އެހެންވެ ކޮމިޓީގެ ވިސްނުމަކީ ފްލެޓް ލިބިފައި ތިބި މީހުންގެ އަތުން އަތުލުމުގެ ބަދަލުގައި، ފްލެޓް ހައްގުވެ ނުލިބުނު މީހުންނަށް އިންސާފު ހޯދައި ދިނުމެވެ.\nފްލެޓް ލިބުނު ކަމުގެ ލިއުން ހޯދަން ހައުސިން މިނިސްޓްރީ ދޮށަށް އެއްވެފައި. --ފޮޓޯ/މިހާރު\nކޮމިޓީގެ މަސައްކަތްތަކުގެ ސްޕީޑު ބާރުކޮށް، އަވަހަށް ގޮތެއް ނިންމަން ޖެހެ އެވެ. އެ މަޝްރޫއުގައި، އެއް ބަޔަކަށް ޔަގީންކަން ދީފައި އޮތީ މި އަހަރުގެ އެޕްރީލް މަހުގެ ތެރޭގައި ފްލެޓްތަކަށް ވަދެވޭނެ ކަމަށެވެ. އެ މުއްދަތުގެ އިންތިޒާރުގައި ތިބި އެތައް ބަޔަކަށް މާޔޫސްކަން ލިބުނީ، 7،000 ފްލެޓަށް ބަދަލު ގެނެސް، 3،500 ފްލެޓަށް ބަދަލުކުރަން މި ސަރުކާރުން އިއުލާން ކުރުމުންނެވެ.\nއެ ބަދަލާ އެކު ޝަރުތު ހަމަވި 7،000 މީހުންގެ ތެރެއިން ކޮންމެވެސް އެއް ބަޔަކު ފްލެޓުގެ އިންތިޒާރުގައި އަނެއްކާވެސް ތިބެން ޖެހޭނެ އެވެ. ނުހައްގުން ފްލެޓް ދޫކުރި ކަމުގެ މާޔޫސްކަމަށް ލުޔެއް ލިބެން އޮތީ، މައްސަލަތައް ބަލައި ކޮމިޓީން އަދުލުވެރި ހައްލެއް ހޯދައި ދީގެންނެވެ.\nހައުސިން މިނިސްޓަރު ދިވެހި ސަރުކާރު ބޯހިޔާވަހިކަން ފްލެޓް ހައުސިން މިނިސްޓްރީ ހުޅުމާލެ ހައުސިން ހިޔާ މަޝްރޫއު\n68 ކޮމެންޓް, 50 ރިއެކްޝަންސް\nކޮބާތޯ ހައްގުވެރީންނަކީ އަޅުގަނޑު މާލެ އައީ އަޅުގަނޑުގެ އުމުރުން 8 އަހަރުގަ މިހާރު ސާޅީސް ވެގެންދިޔައީ ފޯމުލާ ކޮންމެ ފަހަރަކު ދަނީ ޗޮކުން މީ އިންސާފުނުލިބޭ ދޫނިރާއްޖެ\nކަލޭނޭ ފަސްމަސްވީއިރު ހަމަހުސްއަނގަ!. ވަކިވަކިން ކޮންމެފޯމެއްގަ ތެޔޮލާފަ އަވީލާހިއްކާހާދުވަސްވީ. ޕާޓީގްރޫޕައް ވަޒީފާދެވުނީމަ ނިމުނީ ވަރިގަމަ އަލިފާނެއް ފެނެއްވަކިނުވެ ވައިއަނގައިގަތިއްބަސް.\nކަމެއް ނުވާ ތިޔަ ބޭކާރު ކޮމެޓީ އިސްތިއުފާ، ފޯމުތައް ބަލައި ހައްގުވެރިންނަށް ދިނުމަށް ފޯމުގައި އަތްލައި އެކަމާއި އުޅެވޭނެ ފެންވަރުގެ ކޮމެޓީއެއް ބޭނުން\nހިއްކާފަ އޮތް ހުޅުމާލެއަކީ ހަމައެކަނި މާލޭ މީހުންގެ ހައްޤެއް ނޫން..މާލޭ މީހުނަށް ބޮޑު ކުލި ދީގެން މާލޭގައި މިއުޅެނީ.....މިހާރު 32 އަހަރުވީ މިތާ އުޅޭތާ..\nދެން އިރުކޮޅަކުން މާރިޔާ ޓީވީ އަށް އަރާބުނާނެ ހުރީހާ ފޯރމްތައް ކެންސަލްކުރީއޭ ފޯރމްތައް ކެންސަލްކޮށްފަ އަހަރެމެން ކައިރިއަށްވެސް އަންނާނެ ދުވަހެއް އެބައޮތް އަހަރެމެނަށް ދީފައޮތް ފްލެޓެއް އަތުލައިގެން ނުވާނެ އެކަން ބަލައެއް ނުގަންނާނަން\n7 ހާސް ފޯމުގެ ތެރެއިން 1/2 ކަމުގައިވާ 3500 ފޯމުގެ މައްސަލަބެލުމަށް5މެމްބަރުންކުރެ ކޮންމެ މެމްބަރަކު ރަސްމީ ދުވަސްތަކުގައި ދުވާލަކު7ފޯމުގެ މައްސަލަ ބަލާ ނިންމި ނަމަވެސް މިހާރު އޮންނާނީ5މަސްތެރޭ ނިމިފައި. 10 މެމްބަރުން ތިބިނަމަ 2.5 މަސްތެރޭ ނިމޭނެ.\nހިއްކާފަ އޮތް ހުޅުމާލެއަކީ ހަމައެކަނި މާލޭ މީހުންގެ ހައްޤެއް ނޫން..\n22000 މީހުންނަކީ ދެމަފިރިންނާއެކު ހުށަހެޅި އަދަދެވެ. އެހެންކަމުން އެއީ 11000 ފްލެޓެވެ. 11000 އިން 7000 ކެނޑުމުން އޮންނާނީ ބާކީ 4000 ފްލެޓެވެ. ވާދަވެރި ބިޑެއްގައި 550 އަކަފޫޓުގެ ފްލެޓެއް ގިނަވެގެން 600000 އަށް ހެދޭނެ އެވެ. އެހެންކަމުން ބާކީ 4000 ފްލެޓް ހެދުމަށް ހަރަދުވާނީ2ބިލިޔަން ރުފިޔާ އެވެ. އެއީ އެއް އަހަރުގެ ބަޖެޓުގައި ހިމެނޭ 28 ބިލިޔަނުގެ ތެރެއިން ނެގޭނެ އަދަދެކެވެ. ދެއަހަރަށް ބެހިޔަސް މުޅި މައްސަލަ ހައްލުވީއެވެ. ޔާމީނުގެ ފޯމިއުލާއަކީއެއީ\nތިފްލެޓެއް ނުދޭނެ. ތިފްލެޓެއް ނުދޭނެ. ތިފްލެޓެއް ނުދޭނެ.\nއަޅުގަނޑުގެ ފިރިމީހާއަކީ މާލޭ މީހެއް، ފިރިމީހާގެ މަންމައާ ބައްޕަވެސް މާލޭ، އެކަމަކު އެދެމީހުންގެގޯތިވަނީ އެދެމީންނަށް ނުލިބި، ބޭބެ ނުވަތަ ދައްތަ ނުވަތަ ބޮޑުބޭބެ މަދު ފައިސާކޮޅަކަށް އޭރުގެ ގާޒީންގަނެ އަމިއްލަކޮށްފަ، އަންހެނުންގެ ގޭގައި އުޅެތީއޭ ކިޔާފަ ފިރިމީހާ ޝަރުތު ހަމައެއް ނުވޭ، މާލޭގަ މާލޭރައްވެހިންވެސް މިއުޅެންޖެހެނީ ތަންކޮޅެއް ނުލިބިގެން


Hattrick akaaeku Pele ge record Messi muguraalaifi - One Online\nގޮލު ޖެހުމަށް ފަހު މެސީ އުފާފާޅުކުރަނީ.-- ފޮޓޯ/ އޭއެފްޕީ\nހެޓްރިކަކާއެކު ޕެލޭގެ ރެކޯޑު މެސީ މުގުރާލައިފި\nދެކުނު އެމެރިކާގެ ވޯލްޑް ކަޕް ކޮލިފައިންގައި ރޭ ބޮލިވިއާ ކޮޅަށް ހެޓްރިކް ހަދައި، ބްރެޒިލްގެ ލެޖެންޑް ޕެލޭ ހަދާފައިވާ ދެކުނު އެމެރިކާގެ ތާރީހީ ގޯލު ރެކޯޑެއް އާޖެންޓީނާގެ ކެޕްޓަން ލިއޮނަލް މެސީ މުގުރާލައިފިއެވެ.\nދެކުނު އެމެރިކާ ގައުމުތަކަށް ބަލާއިރު، އެންމެ ގިނަ ގޯލު ގައުމީ ޓީމަށް ޖަހައިދިން ކުޅުންތެރިޔާގެ ރެކޯޑު ޕެލޭ އަތުގައި އޮތީ ބްރެޒިލް ޓީމަށް ކުޅެދިން 91 މެޗުން 77 ގޯލު ޖަހައިގެންނެވެ. މެސީ ރޭ އެ ރެކޯޑު މުގުރާލީ ގައުމީ ޓީމަށް ކުޅެދިން 153 މެޗުން 79 ގޯލު ޖަހައިގެންނެވެ.\nރޭގެ މެޗުގެ ކުރީކޮޅުގައި މެސީގެ ފަރާތުން އޭނާގެ ފުރަތަމަ ގޯލު ފެނިގެން ދިޔައެވެ. ހިތްގައިމު ގޮތަކަށް ޑިފެންޑަރު ނައްޓާލުމަށްފަހު މެޗުގެ 14 ވަނަ މިނެޓުގައި މެސީ އާޖެންޓީނާއަށް ލީޑު ނަގައިދިނީ ދުރުން ފޮނުވާލި ހަމަލާއަކުންނެވެ. ދެވަނަ ހާފަށް ނުކުމެ އާޖެންޓީނާ އިން ލީޑު ފުޅާކޮށްފައިވާ އިރު، އެ ގޯލަކީ އޭރިއާ ތެރެއިން ލަޓާރޯ މާޓީނޭޒް ދިން ބޯޅައަކުން މެސީ ޖެހި ގޯލެކެވެ. މެޗު ނިމެން ދެ މިނެޓަށް ވެފައި ހުއްޓައި މެސީ އޭނާގެ ހެޓްރިކް ފުރިހަމަ ކުރިއެވެ. އެއީ މެސީ ގައުމީ ޖާޒީގައި ހެދި ހަތްވަނަ ހެޓްރިކެވެ.\nރޭގެ މެޗަށް އާޖެންޓީނާގެ ސަޕޯޓަރުން ދަނޑަށް ވައްދާފައިވާ އިރު، ރޭގެ މެޗަށްފަހު މެސީއާއި އާޖެންޓީނާގެ ޓީމުން ވަނީ ސަޕޯޓަރުންނާއެކު ކޮޕާ އެމެރިކާގެ ކާމިޔާބީ ފާހަގަކޮށްފައެވެ. އެ ވަގުތު ކޮޅު ވެގެން ދިޔައީ މެސީއަށް ވަރަށް ހާއްސަ ވަގުތު ކޮޅަކަށެވެ. ސަޕޯޓަރުންގެ ބާރު ހަޅޭކާއެކު އާޖެންޓީނާގެ ކެޕްޓަން މެސީ، ކޮޕާ އެމެރިކާގެ ތަށި އުފުލާލި އިރު އޭނާ ހުރީ އަސަރުން ރޮވިފައެވެ.\nކޮލިފައިންގައި ސައްތައިން ސައްތަ ރެކޯޑެއް ދަމަހައްޓަމުން އަންނަ ބްރެޒިލުން ރޭ ކުޅުނު މެޗުގައި 2-0 ޕެރޫ ބަލިކުރިއެވެ. އިނގިރޭސި ޕްރިމިއާ ލީގުގައި ކުޅޭ ކުޅުންތެރިން ނުލައި ބްރެޒިލުން މި މެޗުވެސް ކުޅުނު އިރު، އެ ޓީމުގެ ގޯލުތައް ޖެހީ އެވަޓަން ރިބޭރޯ އާއި ނޭމާއެވެ.\nދެކުނު އެމެރިކާގެ ކޮލިފައިން ބުރުގެ އެއް ވަނައިގައި ބްރެޒިލް އޮތީ ފުރިހަމަ ރެކޯޑަކާއެކު އަށް މެޗުންވެސް މޮޅުވެގެންނެވެ. ބްރެޒިލަށް 24 ޕޮއިންޓު ލިބިފައިވާ އިރު، އާޖެންޓީނާ ދެ ވަނައިގައި އޮތީ 18 ޕޮއިންޓު ހޯދައިގެންނެވެ. ތިން ވަނައިގައި އޮތީ ރޭ އެކުއެޑޯ އަތުން 1-0 އިން މޮޅުވި އުރުގުއޭއެވެ. އުރުގުއޭ އަށް ނުވަ މެޗުން ވަނީ 15 ޕޮއިންޓު ލިބިފައެވެ.\nގުޅޭ ޓެގު ފުޓްބޯޅަ ލިއޮނެލް މެސީ ވޯލްޑް ކަޕް ކޮލިފައިން އާޖެންޓީނާ


Begin again ge hindi remake eh hadhanee\n"ބިގިން އެގެއިން"ގެ ޕޯސްޓަރެއް...\n"ބިގިން އެގެއިން" ގެ ހިންދީ ރިމޭކެއް ހަދަނީ\nޖޯން ކާނީ ޑައިރެކްޓްކޮށްފައިވާ ހޮލީވުޑް ފިލްމު "ބިގިން އެގެއިން" ގެ ހިންދީ ރިމޭކެއް ހަދަން ނިންމައިފިއެވެ.\nދެހާސް ތޭރަ ވަނަ އަހަރު ރިލީޒްކުރި "ބިގިން އެގެއިން" ގެ ހިންދީ ރީމޭކް ޑައިރެކްޓްކުރާނީ ޝަޝަންކާ ގޯޝް އެވެ. މިދިޔަ އަހަރު ނެރުނު ކާމިޔާބު ހިންދީ ފިލްމު "ވީރޭ ޑި ވެޑިން" ގެ ޑައިރެކްޓަރަކީވެސް ޝަޝަންކް އެވެ.\nއިންޑިއާގެ ބައެއް ނޫސްތަކާއި ހަވާލީދީ ހަބަރުތައް ލިބޭ ގޮތުގައި އެ ފިލްމުގެ ސްކްރީންޕްލޭގެ މަސައްކަތް މިހާރު އަންނަނީ ބާރު ސްޕީޑްގައި ކުރަމުންނެވެ. "ބިގިން އެގެއިން"ގެ ހިންދީ ފިލްމުގެ ސްކްރީންޕްލޭ ތައްޔާރު ކުރަނީ އަރުޝަދު ސައިދު އަށެވެ.\nބުޝަން ކުމާރުގެ ޓީ ސީރީޒުން ހަދާ އެ ފިލްމުގެ ކާސްޓުން ފައިނަލް ކުރަން ނިންމާފައިވަނީ ސްކްރީންޕްލޭގެ މަސައްކަތް އެއްކޮށް ނިމުނީމައެވެ.\n"ބިގިން އެގެއިން" އަކީ އެމެރިކާގެ މެންހަޓަންގައި ދިރިއުޅޭ އަދި ކާމިޔާބު ރިކޯޑް ލޭބަލް އެކްޒެކެޓިވަކަށް ވާން މަސައްކަތް ކުރާ މީހަކާއި ޒުވާން އަންހެން ލަވަކިޔުންތެރިއެއްގެ ވާހަކަ ކިޔައިދޭ ފިލްމެކެވެ. އެ ފިލްމަކީ ވަރަށް ބޮޑަށް މިއުޒިކާ ގުޅިފައިވާ ފިލްމެއް ކަމުން ހިންދީ ފިލްމުގައި ވެސް މިއުޒިކްގެ ބައިތައް ހިމަނައިގެން ރަހަތައް ހެޔޮވަރު ކުރަން ޑައިރެކްޓަރު ޝަޝަންކް ނިންމާފައިވާ ކަމަށް މީޑިއާ ތަކުގައި ވަނީ އަޑުތައް ފެތުރިފައެވެ.\n"ބިގިން އެގެއިން" ގެ ލީޑު ރޯލުން ފެނިގެންދިޔައީ މާކް ރަފަލޯ އާއި ކެއިރާ ނައިޓްލީ އެވެ.\nބިގިން އެގެއިން ހޮލީވުޑް


Quran Ah Furahsaara Kuri2Meehaku Pakistan In Hayyaru Koffi, Othee Maruge Adhabu - Vaguthu\nކީރިތި ޤުރުއާނަށާއި ކީރިތި ރަސޫލާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް އަދި އިސްލާމްދީނަށް ފުރައްސާރަ ކުރި ކްރިސްޓިއަން ދީން ގަބޫލުކުރާ ދެމީހަކު ޕާކިސްތާނުން ހައްޔަރު ކޮށްފި ކަމަށާއި އެމީހުންގެ މައްސަލަ ބަލައި ދާދި އަވަހަށް އެމީހުންނަށް މަރުގެ އަދަބު ދޭނެ ކަމަށް ޕާކިސްތާންގެ އޮފިޝަލުން ބުނެފިއެވެ.\nއިސްލާމްދީނަށް ފުރައްސާރަކުރި ދެމީހުންގެ މައްސަލަ ޕާކިސްތާންގެ ފުލުހުންނަށް ހުށަހަޅާފައި ވަނީ މިދިޔަ ހޮނިހިރު ދުވަހު އެވެ. އެމައްސަލައިގައި ހިމެނޭ ދެމީހުން އިއްޔެ ވަނީ ހައްޔަރު ކޮށްފައެވެ.\nއިސްލާމްދީނަށް ފުރައްސާރަކުރި މީހުންނާއި ގުޅޭ އިތުރު މައުލޫމާތެއް އަދި ޕާކިސްތާނުން ހާމައެއް ނުކުރެއެވެ.\nއިސްލާމްދީނަށް ފުރައްސާރަ ކުރާ މީހުންނަށް މަރުގެ އަދަބު ދޭން ޕާކިސްތާނުން މީގެ ކުރިން ވެސް ޙުކުމްތައް ކޮށްފައި ވެއެވެ. 2011 ވަނަ އަހަރު އިސްލާމްދީނަށް ފުރައްސާރަ ކުރި އަންހެނަކު ހައްޔަރުކޮށް އޭނާއަށް ވެސް މަރުގެ ޙުކުމް އިއްވާފައި ވެއެވެ. އަށް އަހަރު ދުވަހު އޭނާ ޖަލުގައި ބެހެއްޓުމަށް ފަހު މިހާރު ވަނީ ޙުކުމް ރިވިއު ކުރަން ނިންމާފައެވެ.\nއޭނާގެ ހިމާޔަތުގައި އިންސާނީ ޙައްޤުތަކަށް މަސައްކަތް ކުރާ ކަމަށް ބުނާ ޖަމާޢަތްތަކުން ވަނީ ވަރަށް ބޮޑަށް އުފުލާފައެވެ. އަދި އޭނާ ބަންދުން ދޫކޮށްލަން އެކި ގައުމުތަކުން ކެނޑިނޭޅި ޕާކިސްތާނަށް އަންނަނީ ޕްރެޝަރު ކުރަމުންނެވެ.\nމީގެ އިތުރުން 2013 ވަނަ އަހަރު އިސްލާމްދީނަށް ފުރައްސާރަކުރި ޕާކިސްތާންގެ ފިރިހެނަކު ވެސް ހައްޔަރު ކޮށްފައި އެބަހުއްޓެވެ. އޭނާ އަށް ވެސް މަރުގެ ޙުކުމް އަންނާނެ ކަމަށް ބެލެވެއެވެ.\nއިންޑިއާ ވެކްސިންގެ 17 މިލިއަން ޑޯޒު ޕާކިސްތާނަށް ލިބޭނެ ކަމުގެ ޔަގީންކަން!\nސާބަހޭ ޕާކިސްތާން..ﷲއަށާ އެކަލާނގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމް އަދި ގުރުއާނައް ހަޖޫޖަހަން ބިރުވެސްގަންނާނެ ދެން ތި ބިމުގައި...ރާއްޖެ ވެސް އުނގެނެންވީ ޕާކިސްތާނާއި އީރާންގެ ޕޮލެސީ...ގުރުއާންދެކެ ވާލޯބި ހާމަވޭ\nފެބުރުއަރީ 18, 2021 15:36\nބާބަރު.ވަރަށް ރަނގަޅު ނިންމުމެއް.\nފެބުރުއަރީ 18, 2021 20:22\nބުނާތީ އަޑުއިވޭ އިސްލާމްދީނަކީ ކަނޑިއާ ބަޑިން ބިރުދައްކައިގެން އެދީނަށް މީހުންވައްދާ ދީނެއްނޫނޭ\nފެބުރުއަރީ 18, 2021 21:26\nމީގަ ނެތެއްނު ކަނޑިޔާ ބަޑިން ބިރުދައްކައިގެން އިސްލާމްދީނަށް ވައްދަން އުޅޭ ވާހަކައެއް؟ މީގަ ދެމީހަކު ގުރުއާނަށް ފުރައްސާރަކުރީއޭ އެއްނު ބުނެފަ އެއޮތީ؟ ހަރުކަށި އަދަބު ދިނީމަ އަދަބު ދޭނެކަން ޔަގީންވީމަ ދެންވެސް ކުރިއަށް އޮތްތާނގަ ނުކެރޭނެ އަފަދަ މީހަކަށް އެހެން ފުރައްސާރަކުރާކަށް. އޭރުން ކިތަންމެ ވަރަކަށް ހިރުވިޔަސް ފިއްތައިގެން ހުންނަން ޖެހޭނީ ފުރައްސާރަނުކޮށް. އެހެންވީމަ އެދެމީހުން ދިފާއުކުރާފަދަ ގޮތްގޮތަށް ވާހަކަނުދެއްކުން ސަޅިވާނީ.\nފެބުރުއަރީ 19, 2021 01:27\nމާދަމާ މިގައުމުގެ މީހަކު ދީން ދޫކޮށްލައިގެން އެމީހާއަށް ދީން ދޫކޮށްލިތީ އަދަބުދޭއިރު ކޮމެންޓެއް ކޮށްލައްޗެ\nފެބުރުއަރީ 18, 2021 22:14\nމީ ދީނަށް ވެއްދުންތަ؟ ޢެބިމުގެ ޤާނޫނާ ހިލާފުވީމަ އަދަބު ލިބޭނެދޯ؟\nފެބުރުއަރީ 19, 2021 09:23


ދިރާގަށް 32 އަހަރު: ދިވެހިންނަށް ޑިޖިޓަލް ތަޖުރިބާ ފަހިކޮށްދިން...\nދިރާގަށް 32 އަހަރު\nކޮވިޑް19ގެ މި ބަލިމަޑުކަމުގައި ވެސް ދިރާގުން ދައްކައިދިން ނަމޫނާ ފާހަގަކޮށްލެވޭ\nރާއްޖޭގެ އާބާދީގެ 74 ޕަސެންޓަށް ދިރާގު ޓީވީގެ ޚިދުމަތް ލިބޭ\nރާއްޖޭގެ މުވާސަލާތީ ޙިދުމަތް ފަށައިދިނީ ދިރާގުން\n1 އޮކްޓޯބަރ 2020 | ބުރާސްފަތި 18:47\nދިވެހިންގެ ކުންފުނި ދިރާގު\nމުއާޞަލާތީ ޚިދުމަތަކީ ޤައުމުތަކުގެ ތަރައްޤީގެ އެންމެ މުހިންމު އެއް ތަނބެވެ. މިއީ މިހާރު އަޅުގަނޑުމެންގެ ދިރިއުޅުމުގެ އެންމެ މުހިންމު އެއް އަސާސްކަމަށް ހަމަ ޔަޤީނުންވެސްވެފައިވާ ޚިދުމަތެކެވެ. މިޒަމާނުގައި މި ޚިދުމަތާ ނުލައި އިޤުތިޞާދީ އަދި އިޖުތިމާޢީ ކުރިއެރުން ހޯދުމަކީ މުސްތަހީލު ކަމަކަށްވަނީ ވެފައެވެ.\nރާއްޖެއަކީ ކުދި ޖަޒީރާ ރަށްތަކެއްގެ މައްޗަށް އެކުލެވިފައިވާ އަދި ދުނިޔޭގެ ނިސްބަތުން މަދު މީސްކޮޅެއް ދިރިއުޅޭ ގައުމެއްކަމުގައި ވުމުން، މުއާޞަލާތީ ޚިދުމަތް ފޯރުކޮށްދިނުމުގައި އަދި ވަކިން ޚާއްޞަކޮށް މުއާޞަލާތީ އިންފްރާސްޓްރަކްޗަރ ގާއިމުކުރުމުގައި، އެހެން ޤައުމުތަކާ ހިލާފަށް ބޮޑެތި ގޮންޖެހުންތަކެއް އޮތް ޤައުމެކެވެ. އަދި ހަމަ އެހެންމެ މިއީ މިކަމަށް ކުރަންޖެހޭ ހޭދަ ވެސް ނުހަނު ބޮޑު ކަމެކެވެ.\nމީގެ 32 އަހަރު ކުރިން ދިރާގުން ފެށި އަގުހުރި މަސައްކަތީ މިއީއެވެ. މުޅިން އަލަށް ރާއްޖޭގައި މުއާޞަލާތީ އިންފްރާސްޓަރަކްޗާތައް ބިނާކޮށް، އެކަމަށް ބޭނުންވާ އިންވެސްޓްމަންޓްތައް ކޮށް، މި ކުޑަ ޖަޒީރާ ރާއްޖެ ދުނިޔޭގެ ޗާޓުން ފަވާލާ، ދުނިޔޭގެ ކުރިއަރާފައިވާ ގައުމުތަކާ ގުޅުވާދިނުމެވެ.\nދިރާގުން ކަސްޓަމަރުންނާއި ގުޅުންހުރި ގިނަ ޚިދުމަތްތަކެއް ތަޢާރަފްކޮށްދޭ\nދިރާގުން ފޯރުކޮށްދޭ މި ޚިދުމަތްތަކުގެ ލިސްޓްގައި ހިމެނޭ ކަންތައް ވަރަށް ދިގެވެ. އެގޮތުން، ދިރާގު އުފެދުނުތާ މާ ގިނަ އަހަރުތަކެއް ނުވަނީސް، ރާއްޖެ ފަދަ ބޮޑު ސަރަހައްދަކަށް ފެތުރިފައިވާ ވަކިވަކި ޖަޒީރާ ރަށްތަކަކަށް، ޓެލެފޯނުގެ ޚިދުމަތް ފޯރުކޮށްދީ، މީހުން ދިރިއުޅޭ ހުރިހާ ރަށަކަށް މުއާޞަލާތީ ޚިދުމަތް ފޯރުކޮށްދިނުމުގެ ބޮޑު މަޝްރޫއު ކުރު މުއްދަތެއްގެ ތެރޭގައި ނުހަނު ކާމިޔާބު ކަމާއެކު ދިރާގުން ނިންމާލިއެވެ. އެތައް ސަތޭކަ ރަށެއްގެ މައްޗަށް އެކުލެވޭ ގައުމުގެ މީހުން ދިރިއުޅޭ ހުރިހާ ރަށަކަށް މުއާޞަލާތީ ޚިދުމަތް ފޯރުކޮށްދިނުމުގެ މަސައްކަތަކީ ވަރަށް ވެސް ބޮޑު ގޮންޖެހުމެއް ކަން ޔަގީނެވެ. ނަމަވެސް ދިރާގުން މުޅިން އަލަށް، ޓެކްނޮލޮޖީގެވެސް ޅަފަތުގެ ދައުރުގައި މި މަސައްކަތް ކާމިޔާބުކަމާއެކު ކުރުމުކީ ތައުރީފާއި ޝުކުރު ޙައްޤު މަސައްކަތްތަކެއްކަން ޔަގީނެވެ. އެހެނީ، މިއީ ޤައުމުގެ ތަރައްޤީއަށް އެޅިގެން ދިޔަ އެންމެ މައި އެއް ބިންގަލެވެ. އެ މަސައްކަތް ނިމިގެންދިއުމާއެކު ރާއްޖޭގެ ހުރިހާ ކަންކޮޅެއް މުއާޞަލާތީ ވިއުގައަކުން ގުޅި، އެތައް ރޮނގަކުން ކުރިއެރުންތައް ހޯދާނެ މަގު ފަހިވެގެންދިޔައެވެ.\nހަމައެއާއެކު، އެ ދިރާގުން ވަނީ ރާއްޖޭގައި މީހުން ދިރިއުޅޭ ހުރިހާ ރަށަކަށް 3ޖީ އަދި 4ޖީ ގެ ޚިދުމަތް ފުޅާކޮށްފައެވެ. މީގެ އިތުރުން އެންމެފަހުގެ ޓެކްނޮލޮޖީއާއެކު ފައިބަރ ޓު ދަ ހޯމް އިންޓަނެޓްގެ ޚިދުމަތް ވެސް އެންމެ ފުޅާ ދާއިރާއެއްގައި ފޯރުކޮށްދެމުން އަންނަނީ ދިރާގުންނެވެ. މި ޚިދުމަތް މިހާރު އާބާދީގެ 76 ޕަސެންޓަށް ލިބެއެވެ.\nދިރާގުން ތަޢާރަފްކުރި ޑިޖިޓަލް ރާއްޖެ\nދުނިޔޭގެ ޓެކްނޮލޮޖީ ސިނާޢަތަކީ ހަލުވި ދުވެއްޔެއްގައި ބަދަލުވަމުން އަންނަ ސިނާޢަތެކެވެ. ދިރާގުންވެސް ދަނީ ހަމަ އެ ހަލުވި މިނުގައި ޓެކްނޮލޮޖީ އާއި ދިރިއުޅުމަށް އަންނަ ބަދަލުތަކާ އެއް ބާރުމިނެއްގައި ކުރިއަރަމުން، ޒަމާނީ ޚިދުމަތްތައް ދިވެހިންނާ ހަމައަށް ފޯރުކޮށްދިނުމުގައި އެންމެ އިސް ސަފުގައިއެވެ.\nއަދި ވޭތުވެދިޔަ 32 އަހަރު ތެރޭ ގައުމަގައި ހިނގައިދިޔަ ކުދި ބޮޑު ހުރިހާ ކަމެއްގައި، އެކި ގޮތްގޮތުން ޚިދުމަތް ފޯރުކޮށްދެމުން ދިޔަ މައި އެއް ކުންފުންޏަކީ ދިރާގޭ ބުނުން ދޮގަކަށް ނުވާނެއެވެ. އެގޮތުން، ކޮވިޑް19ގެ މި ބަލިމަޑުކަމުގައި ވެސް ދިރާގުން ދައްކައިދިން ނަމޫނާ ފާހަގަކޮށްލެވެއެވެ.\nމުޖުތަމަޢަށް ފޯރުކޮށްދިން ގިނަ ގުނަ އެހީތެރިކަމުގެ އިތުރުން، ސަރުކާރުގެ އިދާރާތަކާއި ކިޔަވާ ކުދިންނާއި އަދި ކަސްޓަމަރުންނަށް ޑޭޓާގެ ލުއި ފަސޭހަތައް ދިޔައީ ފޯރުކޮށްދެމުންނެވެ. މީގެ އިތުރުން، އިންޓަނެޓަށް ބާރޯސާވެފައިވާ މިންވަރާ އެއްވަރަށް ޚިދުމަތް ފޯރުކޮށްދިނުމުގެ ގޮތުން ދިރާގުން ވަނީ ޚިދުމަތުގެ ފެންވަރު ރަނގަޅު ކުރުމަށް ނެޓްވޯކް ކޮލިޓީ ދަމަހައްޓަން އިންވެސްޓްމެންޓްތައް އިތުރުކޮށް، ޑޭޓާއަށް އޮތް ޑިމާންޑާ އެއްވަރަށް ކަސްޓަމަރުންގެ ޚިދުމަތުގެ ތަޖުރިބާއަށް ބުރޫނާރާނެހެން ކެޕޭސިޓީ އިތުރުކުރުމުގެ މަސައްކަތްތައް ވެސް ކޮށްފައެވެ.\nއަދި ހަމަ އެހެންމެ، ދިރާގުން ދަނީ ކަސްޓަމަރުންގެ ބޭނުންތަކަށް ބަލައިގެން ޚިދުމަތްތަކަށް ބަދަލު ގެނެސް، ޚިދުމަތްތައް ފަރުމާކުރަމުންނެވެ. އެގޮތުން ދިރާގުން ދާދި ފަހުން ވަނީ އެކުންފުނީގެ ފައިބަރ ބްރޯޑްބޭންޑް ޚިދުމަތަށާއި ޕްރީޕެއިޑް ޚިދުމަތައް ބޮޑެތި ބަދަލުތަކެއް ގެނެސް، ކަސްޓަމަރުންނަށް ކުޑަ ޚަރަދަކުން ގިނަ ފައިދާ ލިބޭގޮތަށް ޕެކޭޖްތަކަށްވަނީ ބަދަލު ގެނެސްފައެވެ.\nދިރާގަކީ އުފެދުނީއްސުރެ ދިވެހިންގެ ކުންފުންޏެކެވެ. 99 ޕަސެންޓް ދިވެހި މުވައްޒަފުންނާއެކު ހިންގާ މިފަދަ ކުންފުންޏެއް ރާއްޖޭގައި މަދުވާނެއެވެ. 1988 ވަނަ އަހަރުން ފެށިގެން އެތައް ސަތޭކަ ދިވެހިންނަށް ޓެކްނޮލޮޖީގެ ދާއިރާއިން ކުރިއެރުމުގެ މަގު ތަނަވަސްކޮށް، ރާއްޖޭގެ އެކި ކަންކޮޅުތަކުން ދިވެހިންނަށް ވަޒީފާގެ ފުރުސަތުތައް ހޯދައިދެމުން އަންނަ މި ކުންފުންޏަކީ ހަމަގައިމުވެސް ކޮންމެ ދިވެއްސެއްގެ ލެއާ ގުޅިފައިވާ ދިވެހި ކުންފުންޏެކެވެ. ދިރާސާތަކުން ދައްކާގޮތުގައި ރާއްޖޭގައި އަދިވެސް އެންމެ މަޤުބޫލު އަދި މީހުންނާ އެންމެ ގާތްކޮށް ދެކޭ އެއް ބްރޭންޑަކީ ދިރާގެވެ.\nސްކޫލު ކުދިންނާއި ހާއްސަކޮށް ކޮވިޑް19ގެ މި ބަލިމަޑުކަމުގައި ވެސް އެހީތެރިކަން ފޯރުކޮށްދޭ\nދިރާގަކީ ހަމައެކަނި މުއާޞަލާތީ އަދި ޑިޖިޓަލް ޚިދުމަތް ފޯރުކޮށްދޭ ކުންފުންޏެއް ނޫނެވެ. ދިރާގަކީ ރާއްޖޭގައި ހަރަކާތްތެރިވާ ވިޔަފާރި ކުންފުނިތަކުގެ ތެރެއިން އިޖުތިމާޢީ ކަންކަމަށް އެންމެ ބޮޑު އިސްކަމެއް ދޭ އެއް ކުންފުންޏެވެ. އެގޮތުން، ދިރާގުގެ އިޖުތިމާޢީ ޒިންމާ ނުވަތަ "ސީ.އެސް.އާރް" ގެ ދަށުން ދަނީ ކުޑަކުދިންނާއި، ޒުވާނުން ބާރުވެރިކުރުމަށް ގިނަ ގުނަ މަސައްކަތްތަކެއް ކުރަމުންނެވެ. މީގެ އިތުރުން ތިމާވެށި ހިމާޔަތް ކުރުމާއި އެއްފަހަރު ބޭނުން ކުރާ ޕްލާސްޓިކާ ދެކޮޅަށް އެންމެ ފުރަތަމަ އަމަލީ ގޮތުން ފިޔަވަޅުއަޅައި، މުވައްޒަފުންނަށާއި އާންމުންނަށް އަމާޒުކޮށް ހޭލުންތެރިކުރުމުގެ ޕްރޮގުރާމެއް އެންމެ ފުރަތަމަ ފެށި ކުންފުންޏަކީވެސް ދިރާގެވެ.\nދިރާގުން ބާއްވާ އެންމެ ބޮޑު ހަރަކާތް، ދިރާގު ރޯޑް ރޭސް\nދިރާގަކީ އަބަދުވެސް ކަސްޓަމަރުންނަށް އަޅާލައި، އިތުބާރުހިފޭ، ފެންވަރު ރަނގަޅު، ފަސޭހަ އަދި މުސްތަޤްބަލާ ރައްޓެހި ޚިދުމަތެއް ފޯރުކޮށްދިނުމުގައި އަބަދުވެސް ދެމިއޮންނާނެ ކުންފުންޏެއް ކަމަށް އެކުންފުނިން ބުނެއެވެ.


Hiyaalu thafaathuvun ufedhumaa eku Medhuziyaaraiy hulhuvaa nulaan ninmaifi | Mihaaru\nރާއްޖެ އިސްލާމްވާން މެދުވެރިވި އަބްލް ބަރަކާތު ޔޫސުފުލް ބަރުބަރީ ފަސްދާނުލާފައިވާ މެދުޒިޔާރަތް ރީތިކުރުމުގެ މަސައްކަތް ސިފައިންނާއި ފުލުހުން މިއަދު ކުރަނީ.---ފޮޓޯ: މުހައްމަދު ޝަރުހާން/މިހާރު\nޚިޔާލު ތަފާތުވުން އުފެދުމާ އެކު މެދު ޒިޔާރަތް ހުޅުވާނުލަން ނިންމައިފި\n22 ޑިސެމްބަރ 2016 - 12:32 73 comments\nރާއްޖެ އިސްލާމްވި ދުވަސް މި އަހަރު ފާހަގަކުރަން މެދު ޒިޔާރަތް އާއްމުންނަށް ހުޅުވާލައި އެތަނުގެ އެތެރެ ދައްކާލަން ސަރުކާރުން ނިންމުމުން ބައެއް އިލްމުވެރިން އެކަމާ ހިޔާލުތަފާތުވެ ފާޑުކިޔުމުން، އެތަން ހުޅުވާނުލާން ނިންމައިފި އެވެ.\nމެދު ޒިޔާރަތަކީ ރާއްޖެ އިސްލާމްކުރެއްވި އަބްލް ބަރަކާތު ޔޫސުފުލް ބަރުބަރީ ފަސްދާނުލާފައި އޮތް ތަނެވެ.\nއިސްލާމިކް މިނިސްޓްރީ އާއި ހޯމް މިނިސްޓްރީ އާއި އިތުރު ބައެއް އިދާރާތައް ގުޅިގެން އިއްޔެ ބޭއްވި ނޫސްވެރިންގެ ބައްދަލުވުމެއްގައި ހޯމް މިނިސްޓްރީގެ ޑެޕިއުޓީ މިނިސްޓަރު އަހުމަދު ސަލީމް (މާޒް ސަލީމް) ވިދާޅުވީ މިއަދުން ފެށިގެން ހަފުތާއެއްގެ މުއްދަތަށް، މެދު ޒިޔާރަތް ދައްކާލަން ހުޅުވާފައި ބަހައްޓާނެ ކަމަށެވެ.\nއެތަން ރީތިކުރުމުގެ ގޮތުން ސިފައިން މިހާރު ގެންދަނީ އާބާތުރަ ވެސް ފިލުވަމުންނެވެ.\nއެކަމަކު މިއަދު ސަލީމު ވިދާޅުވީ "ހިޔާލު ތަފާތުވުންތަކާ ހެދި ދެން އެތަން ހުޅުވާނުލާނެ" ކަމަށެވެ.\n"އެކަމަކު އެއީ އިސްލާމީ ތާރީހާ ގުޅޭ ތަނަކަށް ވުމުން އެތަނާ ގުޅޭ މައުލޫމާތު އެ ސަރަހައްދުގައި ދޭނަން. އަޅުގަނޑުމެން މިހާރު ނިންމާފައި އޮންނާނީ އެތަން ހުޅުވާލައި މީހުންނަށް އެތަނަށް ވަނުމުގެ ފުރުސަތު ނުދޭން،" ސަލީމް ވިދާޅުވި އެވެ.\nމެދު ޒިޔާރަތް އާންމުންނަށް ހުޅުވާލުމާ މެދު ޚިޔާލު ތަފާތުވި ބޭފުޅުންގެ ތެރޭގައި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވެސް ހިމެނިވަޑައިގަނެ އެވެ.\nޝަހީމް ކުރެއްވި ޓްވީޓެއްގައި ވިދާޅުވީ މަގުބަރާތަކަކީ މުގައްދަސް ތަނެއް ނޫން ކަމަށެވެ. އަދި އެ ތަންތަނަށް ގޮސް، ކަންކަމުގައި ދެންނެވުމާއި ބަރަކާތް ހޯދުން ފަދަ ކަންކަމުން ދުރުވާން ޖެހޭ ކަމަށް ވެސް ވިދާޅުވި އެވެ.\nދީނީ ޖަމިއްޔާ، ޖަމިއްޔަތުއްސަލަފްގެ ނައިބު ރައީސް ޝައިހް ހަސަން މޫސާ ފިކުރީ ވިދާޅުވީ މެދު ޒިޔާރަތަކީ މާތް ތަނެއް ނޫން ކަމަށެވެ. އަދި އެތަން ބަލަން ދިޔުމަކީ ބިދުއައެއް އުފަން ކުރުމުގެ ފެށުން ކަމަށް ވެސް އޭނާ ވިދާޅުވި އެވެ.\nފިކުރީ ވިދާޅުވީ ޒިޔާރަތްތަކަށް ގޮސް ދުއާކޮށް އުޅުނު އުޅުން ރާއްޖެއިން ނެތިފައި ވަނިކޮށް، އަލުން އެކަން ދިރުވާ އާލާކުރުމަކީ ހިތާމަހުރި ކަމެއް ކަމަށެވެ.\n"ގަބުރުތަކުގެ މަތީގައި ބިނާ ހެދުމަކީ ކީރިތި ރަސޫލާ ނަހީ ކުރައްވާފައިވާ ކަމެއް. ރާއްޖެ އިސްލާމްވި ދުވަސް ފާހަގަކުރުމުގެ ނަމުގައި ހިންގާ މުންކަރާތްތަކާއި ބިދުއަތައް ހުއްޓާލަން ގޮވާލަން،" ކަމަށް ފިކުރީގެ ފޭސްބުކް ޕޭޖްގައި ލިއުއްވާފައިވެ އެވެ.\nދީނީ އިމްލުވެރިޔާ ޝޭހު އަލީ ޒާހިރު ވިދާޅުވީ މެދު ޒިޔާރަތް ޒީނަތްތެރިކޮށް، އާއްމުންނަށް ހުޅުވާލުމަކީ ތައުހީދުގެ ބިމުގައި އުވި ގޮސްފައިވާ ޝިރުކާއި ބިދުއަ އަލުން ދިރިގެން ހިނގައިދާނެ ކަމެއް ކަމަށެވެ.\nއިތުރު ލިޔުންތައް ހޯމް މިނިސްޓްރީ ދީން އިސްލާމިކް މިނިސްޓްރީ ޑރ. މުހައްމަދު ޝަހީމް އަލީ ސައީދު މެދު ޒިޔާރަތް މާޒް ސަލީމް


Hurihaa hushahelhumakun ves gaumee loabi!\nހުރިހާ ހުށަހެޅުމަކުން ގައުމީ ލޯބި!\nމާލެ ، 26 ޖުލައި 2019 -- މިނިވަން ދުވަހުގެ މުނާސަބަތުގައި ބާއްވާ ރަސްމީ ހެވިކަމާއި ކުޅިވަރުތަށް -- އަހުމަދު ޝުރާއު | އަވަސް\nމިނިވަން ކަމަށް 54 އަހަރު ފުރުުން ފާހަގަ ކުރަން ރޭ ގަަލޮޅު ދަނޑު އެއްކޮށް ދިއްލާލި އެވެ. ދަނޑުގައި ރޭ ބޭއްވި ހެވިކަމާއި ކުޅިިވަރުގެ ހަރަކާތްތައް ބަލަން ދަނޑަށް ވަނީ ހަމަ އެކަނި ކުޅިވަރުތަކުގައި ބައިވެރިވި ކުދިންގެ ބެލެނިވެރިން އެކަންޏެއް ނޫނެވެ. ގައުމީ ހެދުންތަަކުގައި ދަނޑަށް ވަންް ކޮންމެ މީހެއްގެ ހިތުގައި އޮތް ގައުމީ ލޯބީގެ އަޑު ގަދަވީ ކުޅިވަރުތަކާއި ހަރަކާތްތައް ފެށުމާއެކު އެވެ.\nކުޅިވަރުތައް ފެށީ ސިފަައިންނާއި ސްކޫލްތަކުގެ ޝަރަފުގެ ހިނގާލުމުންނެވެ. މުޅި ދަނޑު އަނދިރި ކޮށްލުމަށްފަަހު ދަނޑުގައި ތިބި އެންމެންނަށް ދައްކާލި ލެޑް ލައިޓުގެ ލޭޒާ ޝޯ އަކާއެކު އެންމެންނަށް މަރުހަބާ ކިޔެވެ. ގަލޮޅު ދަނޑު ކައިރީ ހުރި ގެޔެއްގެ ފާރަށް އެޅުވި ލޭޒާ ލައިޓުތަކުން ދައްކައި ދިނީ ދިވެހިރާއްޖެ އެވެ.\nރާއްްޖޭގެ އެންމެ ފާހަގަ ކޮށްލެވޭ އިމާރާތްތައް ފަހަރަކު ލައިޓަކުން ފަވަމުން ދިޔަ ވަރަކަށް ދަނޑުގައި ތިބި އެންމެންވެސް އެކަމުގައި ބައިވެރިވި އެވެ. ދިވެހިންގެ އެންމެ ޝަރަފުވެރި އެއް ބިނާ ކަމުގައި ދެކޭ އިސްލާމީ މަރުކަޒާއި، މުލިއާގެ، ރައްޔިތުންގެ މަޖިލިސް އަދި ރާއްޖޭގެ ޗާޓާއެކު ދިވެހި ގައުމީ ދިދަ ނެގީވެސް ލައިޓުތަކުންނެވެ. އެއާއެކު، "ވީ ލިވްް، ވީ ލަވްް، ޓްގެދާ" އަހަރުމެންނަކީ ދިވެހިން ކަމާއި މިނިވަންދުވަހުގެ ތަހުނިޔާ އެންމެންނަށް އަރިސް ކުރާކަން ލައިޓުތަކުން ފަވާލީ ދިވެހިންނަކީ އެއްބައެއްވަންތަ އެއްބައެއްކަން ބުނެދެމުންނެވެ.\nރޭގެ ރަަސްމިއްޔާތު ފެށި ލޭޒާ ޝޯ އާއެކު މި އަހަރުގެ ކުޅިވަރުތައް ބޭއްވީ ގައުމަށްޓަކައި ކާބަފައިން ވީ ގުރުބާނީ އާއި ދިވެހިންގެ ތާރީހާއި ސަގާފަތާއި އެއްބައިވަންތަކަން ދައްކުވައިދޭ ތީމުތަކަކަށެވެ. ދިވެހި ގައުމު މިނިވަންކަންމަތީ ދެމި އޮންނާނީ ގައުމަށްޓަކައި ގުރުބާންވީ ބަތަލުންގެ އަގުވަޒަންކޮށްގެންކަން ހަނދާންކޮށްދިނީ މުހިއްޔުއްދީން ސްކޫލްގެ ދަރިވަރުންނެވެ. ދިވެހިންނަކީ މިނިވަން ބައެއް ކަމާއި ހުރިހާ ގޮތަކުންވެސް މިނިވަންކަން ހޯދައިދިން ކޮންމެ ބަތަލެއް ވަނީ މި ސްކޫލްގެ ދަރިވަރުން ދައްކާލާފަަ އެވެ.\nރާއްޖެ ދިފާއުކުރެއްވި އަަލިރަސްގެފާނާއި، އުތީމު ތިން ބެއިންނާއި ހާޖީ ދަންޑަހެލުގެ ވާހަކަވެސް މި ހަރަކާތުގައި ބުނެދިނެވެ. އަދި، ދޮންބަންޑާރައިން ވީ ޖިހާދާއި ނޮވެމްބަރު، 3، ގައި ރާއްޖެ އަށް ދިން އުދުވާނީ ހަމަލާ އިން ގައުމު ދިފާއުކޮށްދިނުމުގައި ޝަހީދުވީ ޝަހީދު ހުސައިން އާދަަމްްގެ ހަނދާން އާކޮށްދިނެވެ.\nރޭގެ ކޮންމެ ހަރަކާތަކުންވެސް ދައްކުވައިދިނީ ދިވެހިން މިއަދު މި ދެކޭ މިނިވަންކަން ހޯދައިދިނުމަށް ކޮށްފަައިވާ މަސައްކަތެވެ. އަދި މިނިވަންކަން ދެމި އޮތީ އިސްލާމްދީނާއި ގައުމިއްޔަތުގެ ވަރުގަދަ ކަމުންްކަން ބުނެދިނެވެ. ވިލާ އިންޓަނޭޝަނަލް ހައިސްކޫލުގެ ތިއެޓްރިކަލް ހުށަހެޅުމުންވެސް ދައްކުވައިދިނީ ކޮންމެ އުނދަަގޫ ހާލަތެއްގައި ވެސް ދިވެހިން ދަައްކާ އެއްބައިވަންތަކަމާއި ގައުމީ ލޯތްބެވެ. ތާރީހާއި ގުޅިފަައިވާ އެއްބައިވަންތަކަމުގެ ރީތި މިސާލުތައް ކުޅިވަރުތަކުން ފެނުނެވެ. މީގެ އަހަރުތަކެއް ކުރިން ދިވެހިން އުޅެމުން އައި ސާދާ ދިރިއުޅުމާއި އޭރުުގެ މާހައުލު، މިހާރުގެ ކުދިންނަށް ވިލާ ހައި ސްކޫލް ކުދިންގެ ހަރަކާތުގައި ދެއްކި އެވެ. ރަައިވަރާއި ޅެމުން އެކަކު އަނެކަކާ ދެއްކި ސަމާސާ ވާހަކަތަކުން ދަނޑުގައި ތިބި އެންމެންވެސް ހެއްވާލިި އެވެ.\nމި ހަރަކާތްތައް ފުރިހަމަކޮށްދިނީ އެންމެންޑީއެފްގެ ވަރުގަދަ ހުށަހެޅުމުންނެވެ. އެމްްއެންޑީއެފްގެ ޑްރިލް ޑިސްޕްލޭ އިން ފެށި ފައި ހަމަކުރުންތަކާއި ކޮޅުކޮޅަށް އެއްލި ބަޑިތަކުން ދެން ފެނުނީ ޕައިޕްތަކެއް ހިފައިގެން ދަނޑަށް ވަދެގެން އައި އަަންހެން ކުދިންތައް ކުޅުނު ރީތި ރާގެކެވެ. ލަވަ ނުކިއެއް ކަމުގައި ވިޔަސް އެ ރާގު ވެގެންދިޔައީ ދަނޑުގައި އިން ކޮންމެ ދިވެއްސެއްގެ ހިތުގައިވެސް އެ ރާގުގެ އަސްލު ލަވަ ކިޔުނު ވަގުތުކޮޅަކަށެވެ.\nހޯރަފުށީ ފަރީދާ މުހައްމަދު ފުޅު ކިޔާފައިވާ "ގައުމަށް މިއަދު އަލިކޮށްލި ރީތި ނިޝާނާ، ގައުމީ ޒައީމުން ދެއްވި މާތްވި ހަނދާނާ"ގެ ރާގު އަވަސް ބީޓަކަށް ކުޅެލީ ދަނޑުގައި ކުޅިވަރުތައް ބަލަން ތިބި ހުރިހާ ދިވެހިންގެ ހިިތާވެސް ކުޅެލަމުންނެވެ. އެއާއެކު ފެނުނީ ހަރަކާތުގެ އެންމެ ހާއްސަ ވަގުތުކޮޅެވެ.\nޑްރިލް ޑިސްޕްލޭގައި ތިބި ފުލުހުން ހުއްޓުނީ، ގަޑީގެ ކަށި ގޮވާ އަޑާއެކު 10:20 އަަށެވެ. ގަޑީގެ ކަށި ހުއްޓުނު ވަގުތު ކޮޅާއެކު މިނިވަންކަމުގެ ލިޔުމުގައި ސޮއި ކުރެއްވި ފޮޓޯ ސްކްރީނުން ދައްކާލާ ދިވެހި ދިދަ ނެގުނެވެ. އަދި ގައުމީ ސަލާމާއެކު ބަޑި ބޭހުގެ ކުޑަ ހަރަކާތެއް ދައްކާލި އެވެ.\nރޭގެ ހަފްލާ ނިންމާލީ ރާއްޖެ އަށް މިނިވަންކަން ގެނެސްދިން ކޮންމެ ބަތޮލެއްގެ ޒިކުރާ އާކުރަމުންނެވެ. އަދި، ދިވެހިންގެ އެއްބައިވަންތަކަމާއި މިނިވަންކަން ގެނައުމަށް ވީ ގުރުބާނީގެ ހަނދާންތައް އާ ކުރަމުންނެވެ.


Anhenakah Aniya Koggen Thinadhoo in Meehaku Hayyarukoffi އަންހެނަކަށް އަނިޔާކޮށްގެން ތިނަދޫއިން މީހަކު ހައްޔަރުކޮށްފި – Huvadhoo News Anhenakah Aniya Koggen Thinadhoo in Meehaku Hayyarukoffi Huvadhoo News\nއަންހެނަކަށް އަނިޔާކޮށްގެން ތިނަދޫއިން މީހަކު ހައްޔަރުކޮށްފި\nއަންހެނަކަށް ގެވެށި އަނިޔާކުރި އުމުރުން ދުވަސްވީ މީހަކު ގދ.ތިނަދޫއިން ހައްޔަރުކޮށްފިއެވެ.\nފުލުހުން ވިދާޅުވީ ތިނަދޫ ގެއެއްގައި މާރާމާރީއެއް ހިންގި ކަމުގެ ރިޕޯޓް މިއަދު 12:30 ގައި ލިބިފައިވާ ކަމަށާއި މިމައްސަލައާއި ގުޅިގެން ދިވެހި ފިރިހެނަކު ހައްޔަރުކޮށްފައިވާ ކަމަށެވެ.\nމިމައްސަލައިގައި ހައްޔަރުކުރެވުނީ އުމުރުން 65 އަހަަރުގެ މީހެއް ކަމަށް ފުލުހުން ވަނީ ހާމަކޮށްފައެވެ. އެހެންނަމަވެސް އެމީހާ އާއި ބެހޭ އިތުރު މައުލޫމާތު ހާމަކޮށްފައިނުވެއެވެ.\nމިމައްސަލަ ފުލުހުންދަނީ އިތުރަށް ތަހުޤީގުކުރަމުންނެވެ.\nގެވެށި އަނިޔާގެ ސަބަބުން ޢާއިލާތައް ރޫޅި ދިރިއުޅުން ވިއްސި ވިހާލިވެގެންދާ މަންޒަރު ތަކަކީ މުޖުތަމަޢުން ފެންނަ މުންދާ ވަރަށް ހިތާމަވެރި މަންޒަރުތަކެކެވެ. އެކަމާ އަޅާ ނުލައި ދޫކޮށްލެވޭ ވަރަށްވުރެ ސީރިއަސް ކަންކަމެއް ކަމަށް ފުލުހުންވަނީ ވިދާޅުވެފައެވެ.\nގޭބިސީ އެއްގެ ތެރޭގައި އެކަކު އަނެކަކަށް ނަފްސާނީގޮތުންނާއި، ޖިސްމާނީގޮތުން ދެވޭ ކޮންމެ ނިކަމެތިކަމަކީ ގެވެށި އަނިޔާއެކެވެ.\nގދ.ތިނަދޫ ގެވެށި އަނިޔާ


ކަނޑު ގަދައިރު ކަނޑު މައްޗަށް އެރުމަކީ ނަހީކުރައްވާފައިވާ ކަމެއް – DhiSalafiyyah\nކަނޑު ގަދައިރު ކަނޑު މައްޗަށް އެރުމަކީ ނަހީކުރައްވާފައިވާ ކަމެއް\n19/10/2021 އެހެނިހެން, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nކަނޑަކީ ﷲ ތަޢާލާގެ ކުޅަދުންވަންތަކަމުގެ ހެކިތަކުގެ ތެރެއިން ހެއްކެކެވެ.\nأحكام القرآن ގައި (1 / 150) އަލްޖައްޞާޞް رحمه الله ވިދާޅުވެފައިވެއެވެ.\n“ކަނޑު މައްޗަށް އެރުން ހުއްދަކަން ނަންގަނެފައިވާ ބާބު\n﴿وَالْفُلْكِ الَّتِي تَجْرِي فِي الْبَحْرِ بِمَا يَنفَعُ النَّاسَ﴾ [سورة البقرة 164]\nމާނައީ: “އަދި މީސްތަކުންނަށް މަންފާކުރާ ތަކެއްޗާއިގެން ކަނޑުމަތީގައި ދުވާ އުޅަނދުތަކުގައެވެ. (އެބަހީ: އެކަމުގައި ވިސްނާބަޔަކަށް ކަނޑައެޅިގެން ހުރި ހެކިތަކެއް ވާކަން ކަށަވަރެވެ.)”\nﷲ ތަޢާލާގެ މިބަސްފުޅުން ދަލީލުކުރަނީ ކަނޑު މައްޗަށް އެރުމަކީ ހުއްދަ ކަމެއް ކަމުގައެވެ. އެއީ ހަނގުރާމައަށް ނުވަތަ ވިޔަފާރިކުރުމަށް ނުވަތަ އެ ނޫންވެސް މަންފާއެއް ލިބިގަތުމަށްޓަކައެވެ. އަދި އެކަން ޚާއްޞަވަނީ މަންފާއެއް ލިބިގަތުމަށްޓަކައި އެކަންޏެއް ނޫނެވެ.\n﴿هُوَ الَّذِي يُسَيِّرُكُمْ فِي الْبَرِّ وَالْبَحْرِ﴾ [سورة يونس 22]\nމާނައީ: “އެއިލާހީ އެއްގަމާއި ކަނޑުގައި ތިޔަބައިމީހުން ދަތުރުކުރާ ގޮތް ހިންމަވައިދެއްވާ އިލާހެވެ.”\n﴿رَّبُّكُمُ الَّذِي يُزْجِي لَكُمُ الْفُلْكَ فِي الْبَحْرِ لِتَبْتَغُوا مِن فَضْلِهِ﴾ [سورة الإسراء 66]\nމާނައީ: “ތިޔަބައިމީހުންގެ ރައްބަކީ ތިޔަބައިމީހުންނަށްޓަކައި ކަނޑުގައި އުޅަނދުތައް ދުވާގޮތް މެދުވެރިކޮށްދެއްވި އިލާހެވެ. (އެއީ) އެއިލާހުގެ ފަޟްލުވަންތަކަމަށް ތިޔަބައިމީހުން އެދުމަށެވެ.”\nއަދި ﷲ ތަޢާލާ ވަޙީ ބަސްފުޅުގައިވާ ﴿لِتَبْتَغُوا مِن فَضْلِهِ﴾ ގައި ވިޔަފާރިއާއި އަދި އެނޫން ކަންކަންވެސް ހިމެނެއެވެ. އެއީ ﷲ ތަޢާލާގެ އަންނަނިވި ބަސްފުޅުގައިވެސް ވާފަދައިންނެވެ.\n﴿فَإِذَا قُضِيَتِ الصَّلَاةُ فَانتَشِرُوا فِي الْأَرْضِ وَابْتَغُوا مِن فَضْلِ اللَّهِ﴾ [سورة الجمعة 10]\nމާނައީ: “ފަހެ، ނަމާދުކޮށް އަވަދިވެއްޖެހިނދު ފަހެ، ތިޔަބައިމީހުން ބިމުގައި ފެތުރިގަންނާށެވެ! (އެބަހީ: ޙަޔާތުގެ މައިދާނަށް ނުކުންނާށެވެ!) އަދި ތިޔަބައިމީހުން ﷲ ގެ ފަޟްލުވަންތަކަމަށް އެދޭށެވެ!”\n﴿لَيْسَ عَلَيْكُمْ جُنَاحٌ أَن تَبْتَغُوا فَضْلًا مِّن رَّبِّكُمْ﴾ [سورة البقرة 198]\nމާނައީ: “ތިޔަބައިމީހުންގެ ރައްބުގެ ޙަޟްރަތުން ލިބޭ ފަޟްލުވަންތަވެރިކަމެއް (އެބަހީ: ވިޔަފާރިކުރުންފަދަ ގޮތްގޮތުން ހޯދާ ތަނަވަސްކަމެއް) ހޯދަން އުޅުމުގައި ތިޔަބައިމީހުންގެ މައްޗަކަށް ކުށެއް ނެތެވެ.”\nޞަޙާބީންގެ ތެރެއިން ޖަމާޢަތެއްގެ ބޭކަލުންވަނީ ކަނޑުގައި ވިޔަފާރިކުރުން ހުއްދަކުރައްވާފައިވެއެވެ. އަދި ޢުމަރު ބުން އަލްޚައްޠާބުވަނީ މުސްލިމުންނަށް އޯގާތެރިވެވަޑައިގެން ކަނޑުގައި ހަނގުރާމަކުރުން މަނާކުރައްވާފައެވެ.” [އަލްޖައްޞާޞް رحمه الله ބަސްފުޅު ނިމުނީ]\nނަބިއްޔާ صلى الله عليه وسلم ވަނީ ކަނޑުގެ ރާޅުތައް ބޮޑުވެ، ކަނޑުގަދަވުމުން ކަނޑު މައްޗަށް އެރުން މަނާކުރައްވާފައެވެ.\n«وَمَنْ رَكِبَ الْبَحْرَ بَعْدَ مَا يَرْتَجُّ، فَقَدْ بَرِئَتْ مِنْهُ الذِّمَّةُ» [رواه أحمد في “مسنده” (20749)، وحسنه الألباني في “صحيح الترغيب والترهيب ” (3078)]\nމާނައީ: “ކަނޑު ގަދަވެފައި ވަނިކޮށް ކަނޑު މައްޗަށް އަރާ މީހާ ދަންނާށެވެ. އޭނާ އެވަނީ ﷲ ތަޢާލާގެ ރައްކާތެރިކަމުން ނިގުޅިގެން ގޮސްފައެވެ.”\n«بَرِئَتْ مِنْهُ الذِّمَّةُ» ގެ މުރާދާމެދު ދަންނައެވެ.\nޞަޙީޙުލް ބުޚާރީގެ ޝަރަޙައިގައި (5 / 88) އިބްނު ބައްޠާލު رحمه الله ވިދާޅުވެފައިވެއެވެ.\n“އެކަލޭގެފާނުގެ ބަސްފުޅު «بَرِئَتْ مِنْهُ الذِّمَّةُ» ގެ މާނައަކީ ފަހެ، އޭނާ ރައްކާތެރިކޮށްދިނުމުގެ ޒިންމާ އޭނާގެ ކިބައިން ބަރީއަވެގެންވާކަމެކެވެ. އެއީ އޭނާ އަމިއްލަ އަތުން އޭނާގެ ނަފްސު ހަލާކުގެ ތެރެއަށް ހުށަހެޅުމުންނެވެ. މިތަނުގައި އިސްލާމްކަމުގެ ޒިންމާއިން ބަރީއަވެގެންވާކަމަށް ވާރިދުވެފައެއް ނުވެއެވެ. އެހެނީ އެއްވެސް މީހަކު އިސްލާމްކަމުން ބަރީއަވާހުށީ ކާފިރުވުމުން އެކަންޏެވެ.”\nالتمهيد ގައި (1 / 234) އިބްނު ޢަބްދުލްބައްރު رحمه الله ވިދާޅުވެފައިވެއެވެ.\n“ކަނޑު ގަދަވެފައިވަނިކޮށް އެއްވެސް ޙާލެއްގައި ކަނޑު މައްޗަށް އެރުން ހުއްދަވެގެން ނުވާކަމާމެދު ޢިލްމުވެރިންގެ މެދުގައި ޚިލާފެއް ނުވެއެވެ.”\nއަދި فتح الباري ގައި (6 / 88) އިބްނު ޙަޖަރު رحمه الله ވިދާޅުވެފައިވެއެވެ.\n“އަދި އެ މަނާކުރެއްވުން އެވަނީ ކަނޑު ގަދަވެފައިވާ ޙާލަތަށެވެ. އޭގެ މަފްހޫމަކީ އެ ނޫން ޙާލަތްތަކުގައި ހުއްދަވުމެވެ. އަދި މިއީ ޢިލްމުވެރިންގެ ބަސްފުޅުތަކުގެ ތެރެއިން އެންމެ މަޝްހޫރު ބަސްފުޅެވެ. ފަހެ، ސަލާމަތްތެރިކަން ގަދަވެއްޖެ ހިނދުގައި ހިކިފަސްތަނާއި ކަނޑުވެސް ހަމަހަމަވެގެންވެއެވެ.”\nއަދި نيل الأوطار ގައި (4 / 343) އައްޝައުކާނީ رحمه الله ވިދާޅުވެފައިވެއެވެ.\n“މި ޙަދީޘް ދަލީލުކުރަނީ ކަނޑު ގަދަ ވަގުތުތަކުގައި ކަނޑު މައްޗަށް އެރުން ހުއްދަ ނޫން ކަމަށެވެ.”\nއެހެންކަމުން ސަބަބުތަކުގައި ހިފުމަކީ އިސްލާމްދީނުގައި ނުހަނު އަހަންމިއްޔަތުކަން ދެއްވާފައިވާ ކަމެކެވެ. ނަބިއްޔާ صلى الله عليه وسلم ގެ ޙަޔާތްޕުޅަށް ބަލާލުމުން ފެނިގެންދަނީ އެކަލޭގެފާނު ރައްކާތެރިކަމުގެ ފިޔަވަޅުތައް އަޅުއްވާފައިވާ ކަމެވެ. އެގޮތުން އުޙުދު ހަނގުރާމައިގައި ނަބިއްޔާ صلى الله عليه وسلم ވަނީ ރައްކާތެރިކަމުގެ ގޮތުން ދެ ދަހަނާ އަޅުއްވާފައެވެ. އަދި މަދީނާއަށް ހިޖުރަކުރެއްވިއިރު މުޝްރިކުންގެ ދުއްތުރާތަކަށް ރައްކާތެރިވެވަޑައިގެންނެވުމުގެ ގޮތުން ޘައުރު ފަރުބަދައިގެ ހޮހޮޅައިގައި އެކަލޭގެފާނު މަޑުކުރެއްވިއެވެ. އަދި މަގު ދައްކަވާނެ ބޭކަލެއްވެސް ޢައްޔަނުކުރެއްވިއެވެ. އެހެންކަމުން އިސްލާމްދީނުގައި އައިސްފައިވަނީ ސަބަބުތަކުގައި ހިފުމާ އެކު ﷲ އަށް ވަކީލުކުރުމެވެ. ސަބަބުތަކުގައި ހިފުމަކީ ﷲ އަށް ވަކީލުކުރުން ނަފީކުރާ ކަމެއް ނޫނެވެ.\nއެހެންކަމުން ކަނޑު މައްޗަށް އަރާއިރުގައި މިޒަމާނާ އެކަށީގެންވާފަދަ ރައްކާތެރިކަމުގެ ފިޔަވަޅުތައް އެޅުމަކީ މުހިންމު ކަމެކެވެ. ދިވެހިން ބުނެ އުޅޭ ގޮތަށެވެ. ‘ރައްކާވެ ތިބިއްޔާ ދަތުރެވެ.’ އެގޮތުން ދިވެހިރާއްޖޭގައި ކަނޑުމަތީގައި ދިމާވެފައި ހުރި ނުރައްކާތެރި ޙާދިޘާތައް ދިރާސާކުރުމުން ވިސްނާލަން ޖެހޭ މުހިންމު ބައެއް ނުކުތާތައް ފާހަގަވެއެވެ. އޭގެ ތެރެއިން ވަރަށް ގިނަ ނުކުތާތަކަކީ ކަނޑުދަތުރުފަތުރު ކުރުމުގެ ޤަވާޢިދުތަކުގައިވެސް ހިމަނާފައި ހުންނަ ކަންކަމެވެ. އެހެނަސް ވަރަށް ގިނަ ފަހަރަށް ފަރުވާ ކުޑަކުރެވޭ ކަންކަމެވެ. އޭގެ ތެރޭގައި:\n– ދަތުރަށް ނުކުންނަ އިރު ދަތުރު ދުޢާ ކިޔުން.\n– ފާފައަކަށް އަރައިގަތުމަށް ކުރާ ދަތުރަކަށް ނުވުން.\n– ދަތުރަކަށް ނުކުންނަ އިރު އެ އުޅަނދަކީ އެ ކުރާ ދަތުރަށް އެކަށީގެންވާ އުޅަނދަކަށްވުން.\n– މަޙުރަމަކާ ނުލާ އަންހެނުން ދަތުރު ނުކުރުން.\n– އުޅަނދުގައި ސަލާމަތްތެރިކަމުގެ ހުރިހާ ސާމާނެއް ހަމައަށް ހުރުން.\n– މޯބައިލު ފޯނު ހަލާކުވެދާނެކަމަށް ނުވަތަ ބެޓަރީ ޗާޖު ގޮސްދާނެކަމަށް ނުވަތަ ރޭންޖު ނުލިބިދާނެކަމަށް ބަލައި އުޅަނދުގައި ސެޓެއް ހުރުން.\n– ދަތުރުތަކަށް އެކަނި ނުނިކުތުން. އެއީ އަކުނިވަޔަށް ދަމައި ނުވަތަ އެނޫންވެސް ނުރައްކަލެއް ދިމާވާއިރު އެމީހަކަށް އެހީވެރިވެވޭނެ ވަރުގެ މީހަކު ކައިރީގައި ހުރުމުން އިތުރު ރައްކާތެރިކަން ލިބުން.\n– ކަނޑުގަދަވާ ވަގުތުގައި ލައިފްޖެކެޓް އެޅުމަށް ފަރުވާ ކުޑަނުކުރުމާއި އެކަމަށް ލަދު ނުގަތުން. ދުނިޔޭގެ ތަހުޒީބީ ޤައުމުތަކުގައި ކޯރުތަކާއި އެއްވެސް ރާޅެއް ނުޖަހާ ފެންގަނޑުތަކުގައި ދަތުރުކުރާއިރުވެސް މީސްތަކުން ލައިފް ޖެކެޓު އަޅާ މަންޒަރު ފެނޭ. އަދި ވަކިން ޚާއްޞަކޮށް ކަނޑުގަދަ ނޫނަސް ކުޑަކުދިންނާއި ފަތަން ނޭނގޭ މީހުން ލައިފް ޖެކެޓް އެޅުވުން މުހިންމު. އެއީ ނުވިސްނާ ތިއްބާވެސް އެފަދަ މީހަކު ކަނޑަށް ވެއްޓި ނުރައްކަލެއް ދިމާވުމުގެ ފުރުޞަތު އޮތުން.\n– ކަމާބެހޭ އިދާރާތަކުން ކަނޑުގަދަވެ ނުރައްކާވާނެ ކަމަށް ލަފާކޮށްފައި އޮންނަ އިރު ކަނޑުމައްޗަށް ނޭރުން. އެއީ ބައެއް ފަހަރު ލަފާކުރާ ގޮތާ ޚިލާފަށް ކަނޑު މަޑުވިޔަސް، އެފަދަ ޢިލްމުތަކަކީ ބޭރުފުށުން ފެންނަ ގިނަ ޢަލާމާތްތަކަށް ބަލާފައި ގޮތް ނިންމާ ޢިލްމަކަށް ވާތީ ބައެއް ފަހަރު ކުދި ތަފާތުތަކެއް ހުއްޓަސް، ގިނަ ފަހަރަށް ލަފާ ކުރާ ގޮތާ އެއްގޮތަށް ނުރައްކާތެރިވުން.\n– ކަނޑުގަދަވެފައި ވަނިކޮށް ރޭގަނޑު އަނދިރީގައި ދަތުރުނުކޮށް، ދަތުރުފަސްވުމުގެ ސަބަބުން ގެއްލުންތަކެއް މެދުވެރިވިޔަސް އެ ހުރި ރަށެއްގައި މަޑުކުރުމުގެ އިންތިޒާމުތައް ހަމަޖެއްސުން.\n– ދިގު ދަތުރުތައްކުރުމުގެ ތަޖުރިބާ ހުރި ކައްޕިއެއް ނެތި ދިގު ދަތުރަކަށް ނުނިކުތުން.\n– އައުޓުބޯޑު އިންޖީނު ހުންނަ ލޯންޗުގެ ދެ އިންޖީނު ނެތިއްޔާ އަތޮޅުން ބޭރަށް ނުދިޔުން.\n– ކައްޕީގެ މޮޅުކަމަށް ބަރޯސާވެ ނުވަތަ އުޅަނދުގެ ވަރުގަދަކަމަށް ބަރޯސާވެ ކިތަންމެ ގަދަ ކަނޑެއްގައިވެސް ދުއްވޭނަކަމަށް ބުނެ ކަނޑުގަދަވެފައި ވަނިކޮށް ދަތުރު ކުރުމަކީ ނުރައްކާތަކާ ކުރިމަތިލާންޖެހޭ ސަބަބެއް.\nދުޢާއަކީ އަޅަމެންނަށް އަމާންކަން މިންވަރުކުރައްވައި ރައްކާތެރިކަން ދެއްވުމެވެ! އާމީން.


BREAKING: Dhuvaafarun negi high risk 23 faraathuge sample negative | Fainu Online\nދުވާފަރުން ނެގި ހައިރިސްކް 23 ފަރާތެއްގެ ސާމްޕަލް ނެގަޓިވް\nއިބްރާހިމް ފަހީމް 15 ޖުލައި 2020, ބުދަ, 23:52\nދުވާފަރުގެ ހައިރިސްކް 23 މީހެއްގެ ގައިން ނެގި ސާމްޕަލްތައް ނެގަޓިވް ވެއްޖެއެވެ.\nމިކަން ދުވާފަރު ޞިއްޙީ މަރުކަޒުން ވަނީ ކަށަވަރު ކޮށްދީފައެވެ. މިފަރާތްތަކުގެ ސާމްޕަލް ނަގާފައިވަނީ، ހޯމް ކަރަންޓީންގައި އެރަށުގައި ތިބި3މީހަކު ކޮވިޑް19 އަށް ޕޮޒިޓިވް ވުމާއި ގުޅިގެން އެފަރާތްތަކާއި ޑައިރެކްޓް ކޮންޓެކްޓްވި މީހުންގެ ތެރޭގައި ހިމެނިފައިވާތީއެވެ.\nދުވާފަރުން ޕޮޒިޓިވްވި މީހުންނާއި ޑައިރެކްޓް ކޮންޓެކްޓްވި 53 މީހުންވަނީ ފާހަގަ ކުރެވިފައެވެ. އޭގެ ތެރެއިން ސާމްޕަލް ނަގާފައިވަނީ ހައިރިސްކްގެ ގޮތުގައި ފާހަގަ ކުރެވުނު 23 ފަރާތެއްގެއެވެ.


Pakistan Gai 3,000 Ah Vure Gina Kuda Kudhinnah April Mahu Covid Jehunu - Vaguthu\nޕާކިސްތާނުގައި 3،000 އަށް ވުރެ ގިނަ ކުޑަ ކުދިންނަށް އެޕްރީލް މަހު ކޮވިޑް ޖެހުނު\nޕާކިސްތާނުގައި މިދިޔަ މަހު 10 އަހަރުން ދަށުގެ 3،000 އަށް ވުރެ ގިނަ ކުދިން ކޮވިޑް-19 އަށް ފައްސިވެފައިވާ ކަމަށް ހެލްތް މިިނިސްޓްރީގެ ތަފާސް ހިސާބުތަކުން ދައްކައިފިއެވެ.\nހެލްތް މިނިސްޓްރީގެ ރިކޯޑު ތަކުން ދައްކާގޮތުން އެއް އަހަރާއި ދިހަ އަހަރާއި ދެމެދުގެ 3,315 ކުދިން ކޮވިޑަށް ފައްސިވެފައިވެއެވެ. އަދި އުމުުރުން 20-11 ދެމެދުގެ 12,162 ކުއްޖަކަށް ކޮވިޑް ޖެހިފައިވާ ކަމަށް ރިޕޯޓު ކޮށްފައިވެއެވެ.\nމިނިސްޓްރީގެ ތަފާސް ހިސާބުތަކުން އެނގިގެން ގޮސްފައިވަނީ މިދިޔަ މަހު ކޮވިޑުގައި ކުޑަކުދިންގެ ތެރެއިން މަދުވެގެން 19 ކުއްޖަކު މަރުވެފައިވާ ކަމެވެ. ރަސްމީ ރިޕޯޓުތަކަށް ބަލާއިރު، 10 އަހަރުން ދަށުގެ ހަ ކުއްޖަކާއި ވިހި އަހަރާއި އެގާރަ އަހަރާއި ދެމެދުގެ 13 ކުއްޖަކު ކޮވިޑުގައި މަރުވި ކަމަށް ދައްކައެވެ.\nމިހާތަނަށް ޕާކިސްތާނުން ދިހަ އަހަރާއި އެއް އަހަރާއި ދެމެދުގެ 1،424 އަންހެން ކުދިންނަށް ކޮވިޑް ޖެހިފައިވާއިރު، އެ އުމުރުފުރައިން ކޮވިޑަށް ފައްސިވެފައިވަނީ 1،891 ފިރިހެން ކުދިންނެވެ.\nއެގާރަ އަހަރާއި ވިހި އަަހަރާއި ދެމެދުގެ ކުދިންނަށް ބަލާއިރު އެ އުމުރުފުރައިން ކޮވިޑަށް ފައްސި ވެފައިވަނީ 5,205 އަންހެން ކުދިންނާއި، 6,957 ފިރިހެން ކުދިންނެވެ.\nޕާކިސްތާނުގައި ހަލުވިކަމާއި އެކު ކޮވިޑް ވޭދަނަތައް ފެތުރެމުންދާތީ އެގައުމުގެ ގިނަ ސިޓީތަކެއް ވަނީ ފުރަބަންދު ކޮށްފައެވެ. އިއްޔެ އެގައުމުން 4،213 މީހަކު ކޮވިޑަށް ފައްސި ވެފައިވާކަމަށް ރިޕޯޓު ކޮށްފައިވެއެވެ. ޕާކިސްތާނުން ކޮވިޑަށް ފައްސިވި މީހުންގެ ޖުމުލަ އަދަދު މިހާރު ވަނީ 834،000 އަށް ވުރެ އިތުރުވެފައެވެ. ގައުމުން ގިނަ ބަޔަކު ކޮވިޑަށް ފައްސި ވަމުން އަންނަނީ ޕުންޖާބް ސިޓީއިންނެވެ. އެގޮތުން އިއްޔެ އެ ސިޓީއިން 1،707 މީހުން ކޮވިޑަށް ފައްސިވެފައިވެ، ބަލީގައި 50 މީހަކު މަރުވެފައިވާ ކަމަށް ރިޕޯޓު ކޮށްފައިވެއެވެ.


SunOnline: Boeing 737 Boat thakugai massala ulheythee samaalu vumah govaalaifi\nބޮއެންގެ 737 ބޯޓުތަކުގައި މައްސަލަ އުޅޭތީ ސަމާލުވުމަށް ގޮވާލައިފި\nމުހައްމަދު އައުޒަމް 08 Nov 2018, 10:03\nއިންޑޮނޭޝިޔާގެ ލަޔަން އެއާލައިން އޮޕަރޭޓް ކުރާ ބޯއިންގެ 737 މަރުކާގެ ބޯޓެއް ވެއްޓިގެން ތަހުގީގު ކަރަނީ --\nދާދި ފަހުން އިންޑޮނީޝިއާގެ މަތިންދާބޯޓެއް ވެއްޓި، އެ ބޯޓުން ދަތުރު ކުރި 189 މީހުން މަރުވި ހާދިސާއަށް ފަހު، ބޯއިންގެ 737 މަރުކާގެ ބޯޓުތަކުގައި މައްސަލަ އުޅޭތީ ސަމާލުވުމަށް އެ ބޯޓު ދުއްވާ އެއާލައިންއަށް ބޮއެން ކުންފުނިން ގޮވަލާއިފި އެވެ.\nބޮއެންއިން ބުނީ އެ މަރުކާގެ ބޯޓުތަކުގައި "ސެންސަރީ" މައްސަލައަށް އުޅޭ ކަމަށާއި އަދި އެފަދަ މައްސަލައެއް ދިމާވެއްޖެ ނަމަ އަމަލުކުރާނެ ގޮތުގެ އިރުޝާދުތައް، އެއާލައިންތަކަށް މިހާރު ވަނީ ފޮނުވައިފަ އެވެ.\nއިންޑޮނީޝިއާގެ ބޯޓު ވެއްޓުނު ހާދިސާ ތަހުގީގް ކުރި ޓީމަށް މިހާރު ވަނީ އެ ބޯޓު ވެއްޓެން ދިމާވި ސަބަބު ހޯދައިފަ އެވެ. އެ ޓީމުން ބުނީ ފްލައިޓްގެ ސެންސަރުގައި މައްސަލަ ޖެހި، "އޭންގަލް އޮފް އެޓޭކް" އޮޅިފައިވާ ކަމަށެވެ. އޭންގަލް އޮފް އެޓޭކް އަކީ ބޯޓުގެ ފިޔަގަނޑައި ވައިގެ ސަބަބުން ބޯޓަށް އަންނަ ބާރު ރަމްޒުކޮށްދޭ އޭންގަލްއެކެެވެ.\nއޭންގަލް އެޮފް އެޓޭކް---\nއާންމުކޮށް ބޯޓު މައްޗަށް އަރަމުންދާއިރު އޭންގަލް އޮފް އެޓޭކް ދާނީ މަތިވަމުންނެވެ. ނަމަވެސް އެ އޭންގަލް މާ މަތިވެއްޖެ ނަމަ ބޯޓު ކުއްލިއަކަށް ތިރިވެދާނެ އެވެ.\nއިންޑޮނީޝިއާގެ ބޯޓު ވެއްޓުނު ހާދިސާ ތަހުގީގް ކުރި ޓީމުން ބުނީ އޭންގަލް އޮފް އެޓޭކް ބުނެދޭ ސެންސަރުގައި މައްސަލަ ޖެހި އެހެން ގޯސްތައް ހެދިފައިވާ ކަމަށެވެ.\nސެންސަރީގައި މައްސަލަ ޖެހި އޮޅިގެން އޭންގަލް އޮފް އެޓޭކްގައި މައްސަލަ އުޅޭކަމަށް ބުނެފި ނަމަ، ބޯޓުގައި އިންނަ އޮޓޯ ސިސްޓަމް އިން ބޯޓު ކުއްލިއަކަށް ތިރިކޮށްލަ އެވެ. އަދި އެ ފަދަ ހާލަތްތަކުގައި ޕައިލެޓުންނަށް ބޯޓު ކޮންޓްރޯލް ކުރަން ވަރަށް ބޮޑަށް އުނދަގޫވެ އެވެ.\n"ބޯޓުގެ ކުރީކޮޅު މާބޮޑަށް ތިިރިވެއްޖެ ނަމަ ކްރޫއިން އަށް ވަރަށް އުނދަގޫވާނެ. އެެހެންވިޔަ ނުދީ ހިފެހެއްޓުމަކީ ވަރަށް ވެސް ބުރަ މަސައްކަތެއް. ހާއްސަކޮށް އެފަދަ ހާލަތަކުގައި ކްރޫއިންނަށް ހަދާނެގޮތެއް ނޭނގިދާނެ." ބޮއިންއިން ބުންޏެވެ.\nވިޑޯޑޯ އާއި ޕްރަބޮވޯ ރޭލެއް ތެރޭ ބައްދަލުކުރައްވައިފި\nއިންޑޮނޭޝިއާގެ މުޒާހަރާތަކުގައި ހަ މީހަކު މަރުވެއްޖެ\nއިންޑޮނޭޝީއާގެ ވިޑޯޑޯ ދެވަނަ ދައުރަކަށް އިންތިހާބުވެއްޖެ


BREAKING: Raajje In Covid-19 Jehunu Ithuru Dhe Meehaku Rangalhu Vejje - Vaguthu\nރާއްޖެއިން ކޮވިޑް-19 ޖެހުނު އިތުރު ދެ މީހަކު ރަނގަޅުވެއްޖެ\n11 މަސް ކުރިން ( މާޗް 28, 2020 )\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި އައިޖީއެމްއެޗްގެ ޑޮކްޓަރު މުއާޒް ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nރާއްޖެއިން ކޮވިޑް-19 ޖެހުނު އިތުރު ދެ މީހަކު ރަނގަޅުވެއްޖެއެވެ.\nރާއްޖެ އިން މިހާތަނަށް 16 މީހަކު މި ބައްޔަށް ފައްސިވެފައިވާ އިރު، މިއަދު ރަނގަޅުވި ދެ މީހުންނާ އެކު، މި ބަލިން މިހާތަނަށް 11 މީހަކު ސަލާމަތް ކުރެވިފައިވެއެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި އައިޖީއެމްއެޗްގެ ޑޮކްޓަރު މުއާޒް މޫސާ ވިދާޅުވީ މި ބައްޔަށް ރާއްޖޭގައި މިހާރު ފަރުވާދެނީ ތިން މީހަކަށް ކަމަށެވެ. އަދި އަނެއް ދެ މީހުން މިހާރު ތިބީ ރަޝިޔާގައި ކަރަންޓީންކޮށްފައެވެ. ދެ މީހުންގެ ނަތީޖާ އިއްޔެ ލިބުނު އިރު، އެމީހުން ވަނީ އިޓަލީ އަށް ދަތުރު ފަށައިފިައެވެ.\n"ކޮވިޑަށް ޓެސްޓު ކުރެވިގެން ޕޮސިޓިވް ވެފަ ތިބި ބަލިމީހުންގެ ތެރެއިން އިރާދަކުރެއްވީތީ މިއަދު އަޅުގަނޑުމެންނަށް ދެ ބަލިމީހަކު ރަނގަޅު ކުރެވިއްޖެ. އެހެންވީމަ ޖުމްލަ މިހާތަނަށް 11 މީހަކު މި ބަލިން މި ވަނީ ރަނގޅު ކުރެވިފަ." މުއާޒް ވިދާޅުވިއެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) އަށް ފައްސިވީ މީހުންގެ އަދަދު ހަ ލައްކައަށް އަރާފައިވާ އިރު، މި ބަލިން ރައްކާތެރި ވުމަށްޓަކައި ގިނަ ފިޔަވަޅުތަކެއް ރާއްޖެއިންވެސް އަންނަނީ އަޅަމުންނެވެ. އެގޮތުން، ޖަމާއަތުގައި ނަމާދުކުރުން ވެސް މިވަނީ އަންނަ ހޮނިހިރު ދުވަހާ ހަމައަށް މަނާކޮށްފައެވެ.\nމީގެ އިތުރުން ރަށަކަށް އަރާ ފޭބުން ސަރުކާރުން މަނާކޮށްފި ނަމަ، އެ ރަށެއްގައި ވެސް އެ ހާލަތު ދެމިއޮތްހާ ހިނދަކު، ފަރުޟު ނަމާދުތަކާއި ހުކުރު ނަމާދުގެ ޖަމާއަތް މިސްކިތްތަކުގައި ނުހެދުމަށް ވެސް އިސްލާމިކް މިނިސްޓްރީން ވަނީ އަންގާފައެވެ.\nމީގެ އިތުރުން، ސަރުކާރުގެ އޮފީސްތަކާއި، ކެފޭ ރެސްޓޯރެންޓް ތައްވެސް ވަނީ ބަންދުކޮށްފައެވެ. އަދި އިއްޔެ އިން ފެށިގެން އޮން އެރައިވަލް ވިސާ ދިނުންވެސް ވަނީ ހުއްޓާލާފައެވެ.\nކޮންޓްރޯލްވުމެއް ނެތި ދުނިޔޭގެ އެކި ކަންކޮޅުތަކަށް މިހާރު ފެތުރިފައިވާ މި ވައިރަސް، ދުނިޔޭގެ 199 ގައުމަކުން މިހާތަނަށް ފެނިފައިވާ އިރު، އެ ގައުމުތަކުން 600،876 މީހަކަށް މިހާތަނަށް މި ވައިރަސް ޖެހިފައިވާ ކަމަށް ކޮވިޑް-19 ގެ މައުލޫމާތުތައް ހާމަކުރާ ބައިނަލްއަގްވާމީ އިދާރާތަކުން ނެރެފައިވާ ތަފާސްހިސާބުތަކުން ދައްކައެވެ.\nބައިމިލިއަނަށްވުރެ ގިނަ މީހުން ކޮވިޑް-19 ގެ ޝިކާރައަކަށް ވެގެން ގޮސްފައިވާ އިރު މިހާތަނަށް މި ބަލީގައި 27،417 މީހަކު ވަނީ މަރުވެފައެވެ. އަދި މިހާތަނަށް މި ބަލިން ސަލާމަތްވެފައި ވަނީ 133،426 މީހެކެވެ.\nމާޗް 28, 2020 14:57\nނެތް ޔަގީން ކަމެއް މިހާރަކު\nމާޗް 28, 2020 16:09\nފު ރައިގެން ދިޔަ ދެމީހުން ރާއްޖޭގެ އޮފިޝަލް ނަންބަ ރަށް ލާފަ އެހު ރީ ކީއްވެ. އެމީހުންނަށް ފަ ރުވާދިނުމުގެ ޒިންމާނަގަނީ ރާއްޖެއިންތަ؟\nމާޗް 28, 2020 19:59\nމެލޭޝިޔާގަ ތާށިވެފައި.. ނުވެސް އާދެވޭ ފްލައިޓެއްނެތް..\nއަތުގައި ލާރި ހުސްވަނީ.. އެމްބަސީން ބުނީ އަދި ވަކި ގޮތެއް ނުނިންމަޔޭ..\nދެން ހަމަ އެކަނި އާއިލީ މީހުންގެ ހާލު ބެލިޔަސް ނުފުދޭ.. ދޯ..\nޔޫކޭ އެމްބަސީން ދަރިޔަށް ވަޒީފާދީގެން ސަރުކާރުގެ ޚަރަދުގައި އުޅޭހެން ނުވާނެ ދޯ އާދައި ގެ މީހުންނަށް..\nމިތާގަ ބައިވަރު ދިވެހީން ނާދެވިފަ އެބަތިބި.. ވާނުވާ ނޭގޭ.. ވަރަށް ބާރަށް އެބަ ފެތުރޭ.. ނަސީބަކުން މިސަރަހައްދުގައި އަދިނެތް..\nމާޗް 29, 2020 00:21\nގިޔާމަތްދުވަހުގެ ބޮޑުއަލާމާތްތައް ފާޅުވާއިރު މިއަށްވުރެ ދަތިވާނެ. ކޮންމެ ކަހަލަ ހާލަތެއް މެދުވެރިވިޔަސް އޮތް އެންމެ ރަނގަޅު ގޮތަކީ ދުޢާކުރުން ގިނަކުރުން. ޤްރުއާންވެސް ކިޔުން ގިނަކުރަންވީ. ރޯދި ދެއްވަނީ މާތްﷲ. ރާއްޖެ އަޔަސް ނޭނގޭ އަދި ރާއްޖޭގެ ހާލަތުވެސް މެލޭޝިޔާއަށްވުރެ ގޯސްވެގެން ހިނގައިދާނެކަމެއްވެސް. ނޫނީ މާދަމާވެސް މެލޭޝިޔާގެ ހާލަތު ރަނގަޅުވާނެކަމެއްވެސް. ހާސްނުވޭ. މާތްﷲ އަށް އިތުބާރުކުރޭ. ކެތްތެރިވޭ. މަވެސް މިހުރީ ރާއްޖެއިން ބޭރުގައި. ސަރަހައްދުއޮތީ ލޮކްޑައުން ކޮށްފައި. ފިހާރައިން އެއްޗެހި ގަނެވެނީކީ ނޫން. އެކަމަކު އަދި ހާލަތު އޯކޭ އިންޝާﷲ.\nމާޗް 28, 2020 23:07\nސުރުޚީ ޖައްސަވާއިރު ރަނގަޅަށް ވިސްނަވާ! ރާއްޖެއިން ކޮވިޑް ޖެހުނު ބައެއްތޯ؟ ނުވަތަ ރާއްޖެއަށް އައިއިރުވެސް ކޮވިޑް ޖެހިފައި ތިބި ބައެއްތޯ؟ ރާއްޖޭގައި ކޮވިޑް ޖެހިފައި ތިބި ބަޔަކު ރަނގަޅުވީތޯ! ނުވަތަ ކޮވިޑް ޖެހިފައި ތިބި ބަޔަކު ރާއްޖެއިން ރަނގަޅުވީތޯ! ނުވަތަ ކޮވިޑް ރާއްޖޭގައި ފެތުރިގެން އެކަކު ގައިން އަނެކަކުގެ ގަޔަށް އަރަން ފެށީތޯ؟


PSM ge team ah ves golden ticket !\nޕީއެސްއެމްގެ ޓީމަށް ވެސް ގޯލްޑެން ޓިކެޓް!\nދުނިޔެ އަށް އެންމެ މަޝްހޫރު އެއް ފްރެންޗައިޒްޑް ޝޯ، "ޕޮޕް އައިޑޮލް" މި ރާއްޖެ އަށް އެތެރެކޮށް "މޯލްޑިވިއަން އައިޑޮލް" ގެ ނަމުގައި މިދިޔަ އަހަރު އިއުލާނުކުރުމުން ވަރަށް ގިނަ ބަޔަކު ބުނީ "ތިޔައީ ނުކުރެވޭނެ ކަމެކޭ" އެވެ. އެއަށް ފަހު ފާޑުކީ ބަޔަކު ބުނީ "ތިޔޭގެ ސީޒަނެއް ފުރެން ދެން ލަވަކިޔާނެ ބަޔަކު މި ރާއްޖެއަކު" ނެތް ކަމަށެވެ.\nނަމަވެސް މީގެ އެއް އަހަރު ދުވަސް ކުރިން ޕީއެސްއެމްގެ ޓީވީއެމް އިން ޕްރިމިއާކުރި "މޯލްޑިވިއަން އައިޑޮލް" ގެ ފުރަތަމަ އެޕިސޯޑާއެކު މީހުން ދެއްކި އެ ހުރިހާ ވާހަކައެއް ތާރީޚަށް ބަދަލުވެ މި ޝޯގެ ނޫ ކުލަ އާއި ހުދު ކުލައިން ދިވެހިންގެ މުނިފޫހިފިލުވުމުގެ ތާރީޚު ލިޔަން ފެށީ އެވެ.\nއެކަމަކު މި ކާމިޔާބީއެއްގެ ތެރެއިން ވެސް އެންމެ ބޮޑަށް ފާހަގަކޮށްލެވެނީ ޕީއެސްއެމް އިން މި ޝޯއެއް ހަގީގަތަށް ހެދުމަށް އެކުލަވައިލި އައިޑޮލް ޓީމުން ހޯދި ކުރިއެރުންތަކެވެ. ފުރަތަމަ ސީޒަނުގައި އެތައް ސަތޭކަ ލަވަކިޔުންތެރިންގެ އޮޑިޝަން ޕްލެޓްފޯމެއް މި ޓީމުން ކޮޅަށް ޖަހައިދިންއިރު ހަގީގަތަކީ މި ޓީމު ވެސް ދިޔައީ ބޭއިހްތިރާޔުގައި މި އޮޑިޝަނެއްގައި ބައިވެރިވަމުން ކަމެވެ. -- ފުރަތަމަ ސީޒަނަކީ ޕީއެސްއެމްގެ އައިޑޮލް ޓީމަށް ވެސް އޮޑިޝަނެކެވެ. އަދި ދެ ވަނަ ސީޒަނެއް މިދިޔަ ހަފުތާ ބަންދުގައި ޕްރިމިއާކޮށްފައި މި ވަނީ އަހަރަކަށް ދިގު ދެމިގެން ދިޔަ އެ ވަރުގަދަ އޮޑިޝަނުން ގޯލްޑެން ޓިކެޓް ކާމިޔާބުކޮށްގެންނެވެ.\nއެހެންވީމަ ޕީއެސްއެމްގެ ފަންސާހެއްހާ މުވައްޒަފުންގެ މި ޓީމަށް މޯލްޑިވިއަން އައިޑޮލްގެ ސްޓޭޖު ހިތަކަށް ލިބޭނީ އަދި މި ސީޒަނުގަ އެވެ.\nދިވެހިންގެ ހިޔާލާއި ދިވެހިންގެ ޑްރާމާ!\nމޯލްޑިވިއަން އައިޑޮލްގެ މި ސީޒަނުގެ ކްރިއޭޓިވް ޑައިރެކްޓަރު އައިޝަތު އަޒްމާ (އަޒޫ) ވިދާޅުވީ މިފަހަރުގެ ޝޯ އަކީ އެއްގޮތަށް ވުރެ ގިނަ ގޮތްގޮތުން ފާހަގަކޮށްލެވޭނެ ޝޯއަކަށް ވެގެންދާނެ ކަމަށާއި މިއީ ފުރަތަމަ ސީޒަނުގެ ތަޖުރިބާއިން އެތައް ފިލާވަޅެއް ލިބިގަތުމަށް ފަހު ޓީވީއެމްގެ މުވައްޒަފުންގެ ހަގީގީ މަސައްކަތް ފެނިގެންދާނެ ސީޒަނަކަށްވާނެ ކަމަށެވެ. އޭނާ ވިދާޅުވީ މިފަހަރުގެ އެންމެ ބޮޑު ތަފާތަކަށްވާނީ ޝޯގެ ރިއާލިޓީ ކޮންޓެންޓެވެ.\n"މިފަހަރު (ރިއާލިޓީ) ކޮންޓެންޓް ތައްޔާރުކުރީ ސީދާ ޓީވީއެމްގެ އައިޑޮލް ޓީމުން. ކުރިން ކޮންމެ އެޕިސޯޑަކަށް ވެސް (ފްރިމެންޓަލް މީޑިއާގެ) ފަރާތުން މީހަކު އައިސްގެން މަސައްކަތްކުރީ،" މިފަހަރުގެ އައިޑޮލް ޑްރާމާގެ ރިހަގަނޑު ތައްޔާރުކުރި ގޮތް ކިޔައިދެމުން އަޒޫ ވިދާޅުވި އެވެ.\nއަޒޫ ވިދާޅުވީ މިދިޔަ ސީޒަނުގައި ނެތް ކޮންޓްރޯލް އޭނާގެ ޓީމަށް މި ސީޒަނުގައި ލިބިފައިވާ ކަމަށެވެ. އެގޮތުން ޝޯގެ އެޕިސޯޑްތައް ލިޔުމާ ހަމައިން ފެށިގެން ޝޫޓްކޮށް އެޑިޓްކުރުމުގައި ވެސް ކުރިން ނުލިބޭ ބާރާއި ހިޔާލާއި ނުފޫޒު މިފަހަރު ފެންނާނެ ކަމަށެވެ. އަދި ވަކިން ހާއްސަކޮށް ޓެކްނިކަލީ ގޮތުން މި ސީޒަން މައްޗަށް ޖެހިލާފައިވާ މިންވަރު އޭނާ ފާހަގަކުރެއްވި އެވެ.\n"އެގޮތުން އަޅުގަނޑުމެން ޓެކްނިކަލީ ވެސް ކުރީ ފަހަރު ވެސް ބޭނުންނުކުރާ ވަރަށް ބޮޑެތި ފަސޭހަތަކާއި ކުރިއެރުން ހުންނާނެ މިފަހަރު ބޭނުންކޮށްފައި. ވަކިން ހާއްސަކޮށް ޝޮޓްތައް ރީތިކުރުމަށް އޮޑިޝަންތަކަށް އިސްކަންދީގެން ކޮށްފައިވާ މަސައްކަތްތައް ވެސް ފާހަގަކޮށްލެވޭނެ،" އަޒޫ ވިދާޅުވި އެވެ.\nމޯލްޑިވިއަން އައިޑޮލްގެ ސީޒަން އެކެއް ޓީވީއެމްގެ ކްރޫ އަށް އޮޑިޝަނަކަށްވީ މީގެ ކުރިން މި ފެންވަރުގެ މަސައްކަތެއް އެމީހުން ތަޖުރިބާކޮށްފައި ނެތުމުންނެވެ. ނަމަވެސް އާޚިރުގައި ހުރިހާ ވެސް ތައުރީފެއް އޮހުނީ ޕީއެސްއެމްގެ ޓީމަށެވެ. ބައިނަލްއަގުވާމީ މި ފެންވަރުގެ ޝޯއެއްގައި ތަޖުރިބާ މަދު ނަމަވެސް މަސައްކަތަށް ގާބިލު އަދި ކުޅަދާނަ ބައެއްކަން އެމީހުން ވަނީ ފުރަތަމަ ސީޒަނުން ސާބިތުކޮށްދީފަ އެވެ.\nއެންމެން ކުރިއަށް ދަނީ ދާން ޖެހޭ ގޮތް އެނގިގެން!\nސީޒަން ދޭއްގެ ޑައިރެކްޓަރު ސޭމް ބުނަނީ މިހެންނެވެ. ސީޒަން އެކެއްގައި އެސިސްޓަންޓް ޑައިރެކްޓަރެއްގެ ގޮތުގައި މަސައްކަތްކުރި ސޭމް ބުނީ މިދިޔަ ފަހަރަކީ ޝޯގެ ހުރިހާ ކަމެއް ދަސްކުރުމަށް އެންމެނަށް ލިބުނު ފުރުސަތެކެވެ. އެއަށް ފަހު އައިޑޮލްގެ ޓީމާއި ޝޯގައި ބައިވެރިވާ ފަރާތްތަކަށް ވެސް ކުރިއަށް ދާން އިތުރު ދޮރުތަކެއް ހުޅުވިފައިވާ ކަމަށެވެ.\n"އެހެންވީމަ މިފަހަރު ފެށިއިރު އެނގޭ ކުރިއަށް ދާން ޖެހޭ ގޮތް، މަސައްކަތްކުރަން ޖެހޭ ގޮތް އެނގޭ. (ހުރިހާ މަރުހަލާއެއްގައި) މަސައްކަތްކުރަން ޖެހޭ ގޮތް އެނގޭ. މުޅި ޕްރޮސީޗާ ކުރިއަށް ގެންދަން ޖެހޭ ގޮތް ވަނީ އެނގިފައި،" ސޭމް ބުންޏެވެ.\n"މިދިޔަ އަހަރު ބައިވެރިންނަށް ވެސް ނޭނގޭ ވާނުވާއެއް. ބައިވެރިން ވެސް އަންނަނީ ތައްޔާރުވެގެން މި ފަހަރު. މިއީ ރިއާލިޓީ ޓީވީ ޝޯއެއްކަން މީހުންނަށް ވެސް އެނގޭ މިފަހަރު."\nމީގެ އިތުރުން އޭނާ ބުނީ ސީޒަން ދޭއް ބެލުންތެރިންނާ ހަމަ އަށް އައުމަކީ އޭގައި އެޑްވާންޓޭޖުތަކެއް އަދި ޑިސްއެޑްވާންޓޭޖުތަކެއް ވެސް ހުންނާނެ ކަމެއް ކަމަށް ގަބޫލުކުރާ ކަމަށެވެ.\n"މިދިޔަ ފަހަރު އަލަށް ފެނިގެން ދިިއުމުން ކޮމްޕެއާ ކުރާނެ މަސައްކަތެއް ނެތް. އެކަމަކު މިފަހަރު ސީޒަން ދޭއް ކޮމްޕެއާ ކުރާނެ މީހުން ސީޒަން އެކަކާ. އެއީ އެޑްވާންޓޭޖާއި ޑިސްއެޑްވާންޓޭޖު ވެސް ހުންނާނެ ކަމެއް. ޝޯ ކުރިއަށް ދާ ގޮތާއި ވާނޭ ގޮތް އެނގޭނެ ބެލުންތެރިންނަށް.\nއެހެންވީމަ އެކަމަށް ސަމާލުކަން ދީގެން ވެސް ހުންނާނެ ބަދަލުތަކެއް އިތުރުކޮށްފައި ޝޯއަށް،" ޒުވާން ޑައިރެކްޓަރު ބުންޏެވެ.\nއޭނާ ބުނީ މި ސީޒަނުގެ މިހައި ހިސާބުން ވެސް ބަދަލުތަކެއް ފާހަގަކުރެވޭނެ ކަމަށާއި އަދި ކުރިއަށް ހުރި އެޕިސޯޑްތަކުން މާ ގިނަ ކަންކަން ފާހަގަކުރެވެން ފަށާނެ ކަމަށެވެ. މިފަހަރުގެ ސީޒަނުގެ ބޮޑެތި ބަދަލުތަކުގެ ތެރެއިން ޖަޖު އައްމަޑޭ ގެއްލި، ލަވަކިޔުންތެރިޔާ އިސްމާއިލް އައްފާން އަށް އެ މަގާމު ލިބުމާއި ސީޒަން އެކެއްގެ އަންހެން ހޯސްޓް މައުރީނާގެ ބަދަލުގައި ލަވަކިޔުންތެރިޔާ ލަމް ފެނިގެންދިއުން ފާހަގަކޮށްލެވެ އެވެ.\nމީގެ އިތުރުން އޭފޯ ސައިޒުގެ ގޯލްޑެން ޓިކެޓެއްގެ ބަދަލުގައި ލޮލަށާއި އަތަށައި ބޮލަށް ފަސޭހަ ރަނުގެ ޓިކެޓެއް އަދި ދެ ކުލައެއްގެ ސެޓު ވެސް ފާހަގަކޮށްލެވެ އެވެ.


BREAKING NEWS: A'level Ge Chemistry Paper Ves Leak Vejje - Vaguthu\nމި އަހަރުގެ އޭ ލެވެލްގެ ކެމިސްޓްރީ ޕޭޕަރު ޓެސްޓް ފެށުމުގެ ހައެއްކަ ގަޑިއިރު ކުރިން ލީކް ވެއްޖެއެވެ.\nމިއަދު މެންދުރު ފަހު 13:30 ގައި ރާއްޖޭގެ އިމްތިހާން މަރުކަޒުތަކުގައި ދިނުމަށް ހަމަޖެހިފައިވާ ކެމިސްޓްރީ ޕޭޕަރު ލީކްވެފައި ވަނީ މިއަދު ހެނދުނު 06:00 ކަންހާއިރުއެވެ. މި ޕޭޕަރުގެ ކޮޕީއެއް "ވަގުތު" އަށް ވެސް ވަނީ ލިބިފައެވެ. މީސް މީޑިއާގެ އެކި ޕްލެޓްފޯމްތަކާއި ޗެޓް ގްރޫޕްތަކުގައި ވެސް މިހާރު ޕޭޕަރު ދައުރުވަމުން އެބަދެއެވެ.\nއޭ ލެވެލްގެ ފިޒިކްސް އަދި ބަޔޮލޮޖީ ޕޭޕަރު ވެސް މިދިޔަ ހަފްތާގައި ވަނީ ލީކްވެފައެވެ. އެޕޭޕަރުތައް ލީކްވީ ޓެސްޓް ފަށަން ކުޑަ ވަގުތުކޮޅަކަށް ވެފައިވަނިކޮށެވެ.\nއެޑިއުކޭޝަން މިނިސްޓްރީން ކުރިން ވިދާޅުވެފައި ވަނީ ޕޭޕަރުތައް ލީކްވަމުން ދަނީ ރާއްޖެ އިން ނޫން ކަމަށެވެ.\nނަމަވެސް ކެމިސްޓްރީ ޕޭޕަރު ލީކްވުމާއި ގުޅޭ ގޮތުން އަދި އެޑިއުކޭޝަން މިނިސްޓްރީގެ ބަހެއް ނުލިބެއެވެ.\nޑިޕާޓްމަންޓް އޮފް ޕަބްލިކް އެގްޒަމިނޭޝަން (ޑީޕީއީ) ހިންގުމާ ހަވާލުވެވަޑައިގެން ހުންނެވި މުހައްމަދު އިހުސާން ރާއްޖެޓީވީގެ "ފަލަ ސުރުހީ" ޕްރޮގްރާމުގައި ރޭ ވިދާޅުވީ ފިޒިކްސް އަދި ބަޔޮލޮޖީ ޕޭޕަރު ލީކުވި މައްސަލައިގައި އެޑެކްސެލްއާ މަޝްވަރާކުރަމުން އަންނަ ކަމަށެވެ. އެކަމާ ގުޅިގެން އަމަލުކުރާނެ ގޮތެއް ވަރަށް އަވަހަށް ނިންމާނެ ކަމަށް ވެސް އިހުސާން ވިދާޅުވި އެވެ. އޭނާ ވިދާޅުވީ ސަރުކާރުގެ ހުށަހެޅުމަކީ ދަރިވަރުންނަށް އަލުން އިމްތިހާނު ދިނުން ކަމަށެވެ.\nއިހްސާން ރޭ ވިދާޅުވީ މިއަދުން ފެށިގެން ދެން ޕޭޕަރުތައް ލީކް ނުވާނެކަމުގެ ވަރަށް ބޮޑު ޔަގީންކަމެއް އެޑެކްސަލް އިން ދެއްވާފައިވާ ކަމަށެވެ.\nރެންސަމް އެޓޭކްއާ ހެދި އެސްއެސްސީ ނަތީއްޖާ ދޫކުރުން ފަސްކޮށްފި\nމެއި 3, 2021 11:11\nލީކް ނުވާނެކަމުގެ ވަރަށް ބޮޑު ޔަގީންކަމެއް އެޑެކްސަލް އިން ދެއްވާފައިވާ ކަމަށެވެ. ހަހަހަހަހަހަހަ\nމެއި 3, 2021 11:14\nސާބަހޭ! މިފަހަރު ސަރުކާރުގެ ތަޢުލީމީ ސިޔާސަތުގެ މޮޅުކަން މުޅި ދުނިޔެއަށް ފެނިގެންދާނެ! މި ވޭތުވެދިޔަ ގަރުނުގައިވެސް މި ދިވެހިރާއްޖެއިން އިމްތިޙާނުތަކުން ކުރިން ނުހޯދޭފަދަ ކުރިއެރުމެއް މިފަހަރު ދަރިވަރުން ހޯދާނެ! ސާބަހޭ އެޑިޔުކޭޝަން މިނިސްޓަރ ކަމަނާގެ ތިޔަ ފުރިހަމަ ސިޔާސަތަށް!\nމެއި 3, 2021 11:30\nމިއޮތީ ލީކު މޫސުން ލައިގަނެފަ ދޯ..\nމެއި 3, 2021 11:31\nރަނގަޅެންނު ލީކުވި ޕޭޕަރު ބަލައިގެންވެސް ފާސްވޭތޯބަލާބަލަ ކުދިންނޭ\nމެއި 3, 2021 11:39\nއެޑިއުކޭޝަނުން ބުނަނީ ތިކަހަލަ އެއްވެސް ކަމެއް ނުހިގާކަމަށް!\nލީކެއް ނުވާނޭ ބަލަ އައިސްތު އަލީ ލީކެއް ނުވޭ ނުވެސް ވާނޭ ލަލާލަލާލަާ\nމެއި 3, 2021 12:57\nދެން އެޑިއުކޭޝަން މިނިސްޓަރު ޓީވީއައް އަރާ ފުއްމައިގެންފަ ބުނޭ މީވެސް ތައުލީމީދާއިރާގެ ކާމިޔާބެކޭ. ސާލޭ


Photo Essay: Binaathah fanaa vaan dhookollafai\nބިނާތައް ފަނާވާން ދޫކޮށްލާފައި!\nމިއީ އޭޕްރިލް 2، 2018 ގައި މާލޭގެ ރަސްފަންނުގައި ކުރީގެ ރައީސް އަބްދުﷲ ޔާމީން ހުޅުވައިދެއްވި ހިތްގައިމު ޕެވީލިއަނެވެ. މާފަންނު ރަސްފަނުގެ މެދެއްހާ ހިސާބުގައި ތިން ބުރިއަށް އުފުލާފައިވާ މި ރީތި އިމާރާތަށް ކެފޭ އާއި ރެސްޓޯރަންޓުތަކުގެ ވިޔަފާރިތައް ވަދެ ހިނގަމުން އައެވެ. މާލޭގައި ފުރަތަމަ ފަހަރަށް މޫދު ތެރޭގައި ހެދި ޕެވީލިއަނަށް ކޮންމެ ދުވަހަކު އެތައް ބަޔަކު ސައި / ކޮފީ ބޯށާއި އެހެން ބޭނުންތަކަށް ގޮސް އުޅުނު އިރު ފޮޓޯ ނަގާށައި އެހެން ބޭނުންތަކުގައި ގޮސް އުޅުނެވެ. ބޮޑުތަކުރުފާނު މަގު ހުރަސްކޮށް އޯވަހެޑް ވޯކް ވޭއެއް ހިމެނޭ ގޮތަށް ހަދާފައިވާ މިތަނަކީ ދިވެހިންނަށް ވަރަށް ހިތްގައިމު އަދި ރީތި މަންޒަރެއްގެ ވެސް އޮންނަ ތަނަކަށް ވިއެވެ.\nރަސްފަންނުގެ ފެމީލިއަން: ބޭނުން ކުރުން ހުއްޓާލާފައިވާ ޕެވީލިއަން ވަނީ މުޅީ ހަލާކުކޮށްލާފައި -- އަވަސް ފޮޓޯ: ސަލްވީން އަބްދުލް ހަމީދް\nފެމީލިއަން: ބިއްލޫރިތައް ތަޅާލައި މުޅި ތަނަށް ވަނީ ގެއްލުންދީފައި -- އަވަސް ފޮޓޯ: ސަލްވީން އަބްދުލް ހަމީދް\nރަސްފަންނުގެ ޕެވީލިއަންގެ ބައެއް ބައިތައް މިހާރު ހުރީ ތަޅާލާވެސްލައި އަދި ވަރަށް ބޮޑަށް ސުންނާފަތި ކޮށްލައިފަ އެވެ. މޫދު އަޑިއަށް ޖަހާފައި ހުރި ތަނބުތައް މަތީ ކޮޅަށް ހުންނަ މި އިމާރާތުގެ ތެރޭގައި ހުރި ލަކުޑި ފިލާތަކުގެ ޑެކް އޮތީ ފީވެ، ފައިބައި ގަންނަން ތައްޔާރުވެފަ އެވެ. އެއްވެސް އަޅައި ލުމެއް ނެތި ދޫކޮށްލާފައިވާ މި ތަނަށް ކުޑަ ކުދިން ހުސް ފަޔާ ވަދެ އުޅޭއިރު ތަން ފުރެާ ބިއްލޫރި އާއި މޮހޮރާއި އިސްކުރުތައް އޮތް އިރު، އެންމެން ފޮޓޯ ނަގަން މޮޔަވި އިމާރާތް މިހާރު އޮތީ ފަޅުވެފަ އެވެ. އެއީ މަސްތުވާ ތަކެއްޗާއި ސިއްރުން ބަނގުރާ ބޯ މީހުން ވަދެ އުޅޭ އަނދިރި ތަނެކެވެ. ރަސްފަނުގެ އެހެން ދިމާ ދިމަ ދިމާގެ ގިނަ ބައެއްތައް ވެސް ވަނީ ފަނާވާން ކައިރިވެފަ އެވެ. އެއްވެސް ވަރަށް އަޅައިލާ ބެލެހެއްޓުމެއް ނެތެވެ.\nމާލޭގެ ސިޓީ ޕާކް\nކުރިން ގިނަ ރެސްޓޯރަންޓުތަކެއް ހުރި މާލޭގެ ސިޓީ ޕާކް، ހުސް ކުރުމަށް ފަހު ރައީސް އަބްދުﷲ ޔާމީންގެ ސަރުކާރުން އެތަން ތަފާތު ގޮތް ގޮތަށް ތަރައްގީ ކުރި އެވެ. އެގޮތުން 2015 ވަނަ އަހަރުގެ މިނިވަން ދުވަހާއި ގުޅިގެން ރަސްރަނި ބަގީޗާގައި ހެދި ލެޑް ގާޑަންގެ ގަސްތަކާއި އެއާ ގުޅޭ އެހެނިހެން ތަކެތި ސިޓީ ޕާކަށް ބަދަލުކޮށް ސިޓީ ޕާކް ޖަރީކޮށްލި އެވެ. އަދި ރެޕްލިކާއެއްގެ ގޮތުގައި ދިވެހިން ބަން ކަޅުއޮއްފުންމި ވެސް އެތަނަށް ގެންގޮސް ތަރައްގީކޮށް ހުޅުވަން ތައްޔާރު ކުރި އެވެ. ނަމަވެސް އޭގެ ކުރިން އެ ވެރިކަން ނިމި ސަރުކާރު ބަދަލުވީ އެވެ.\nސިޓީ ޕާކް: ހިއްގައިމު ޕާކުގެ ގަސްތައް ވައްޓައި ވީރާނާން ވާން ދޫކޮއްލައިފައި އޮންނަތާ ކިތަންމެ މަހެއް ވެފައިވޭ -- އަވަސް ފޮޓޯ: ސަލްވީން އަބްދުލް ހަމީދް\nމިހާރު އެއީ މާލޭ ސިޓީގައި އެންމެ ބޮޑަށް ވީރާނާވެފައިވާ އެއް ޕާކެވެ. އެތަނަށް އެއްވެސް ވަރަކަށް އަޅައި ނުލާ ގޮނޑަކަށްވެފައ ވަނިކޮށް ގިނަ ބަޔަކު ފާޑު ކިއުމާއެކު މާލެ ސިޓީ ކައުންސިލުން އެ ޕާކްުގައި ކުނި ކަހާފައި ވެއެވެ. މައްޗަންގޮޅި އަދި އާންމުކޮށް އެންމެހާ ރައްޔިތުންނަށް ބޭނުން ކުރެވޭ ގޮތަށް ހެދި ޕާކްގެ ބޭނުން މިހާރު އެއީ ވަރަށް އަނދރި ތަނެކެވެ. އެތަން ބޭނުން ކުރަނީ ސިއްރު ޑްރަގު ވިޔަފާރިތައް ކުރުމަށައި ސިއްރުން ބަނގުރާ ބޯ މީހުން އެމީހުންގެ ސިއްރު ކަންކަމަށެވެ.\nސިޓީ ޕާކް ތަރައްގީ ކުރާނެ ގޮތެއް ނިންމަން މި ސަރުކާރުން ރައްޔިތުންގެ ހިޔާލު ހޯދަން ފޯރަމެއް ބާއްވާނެ ކަމަށް އިއުލާން ކުރި އެވެ. ނަމަވެސް އެކަމެއް ނުހިނގަ އެވެ. އެ ޕާކުގެ ތެރޭގައި ދުވާލު ގިނައިން ވަދެ ތިބެނީ ބިދޭސީންނެވެ. އެތާނގެ ގަސްތައް ވައްޓާލައި މުޅިތަން ރޫޅާލައިފައި އެވެ. ރޭގަނޑު އެތާނގެ ތެރޭގައި ރަސްކަން ކުރަނީ ބަނގުރާ ބޯ މީހުންނެވެ.\nމާލޭގެ ޖުމްހޫރީ މައިދާން\nޖުލައި 24، 2015 އަށް ކުރީ ސަރުކާރުން ޖުމްހޫރީ މައިދާން އަލުން ރީތިކޮށ ތަރައްގީ ކުރި އެވެ. މާލޭގެ މޫނުމަތީން ޓޫރިސްޓް އެޓްރެކްޝަންކަށް އޮންނަ މައިދާނުގައު ލަވަ އާއި ރާގާ އެއްވަރަށް ފެން އަރާ ގޮތަށް މިއުޒިކަލް ފައުންޓެއިން ނުވަތަ މިއުޒިކީ ފަށްވާރެއް ތަރައްގީކޮށް ހުޅުވި އެވެ. އެއީ އާއިލާތަކާއި ކުޑަ ކުދިންނާއި ޓޫރިސްޓުންނަށް ވެސް ވަރަށް ކަމުދިޔަ އަދި މާލޭގެ މޫނު މައްޗަށް ރީތިކަން ގެނުވައި ދިން ކަމަކަށްވި އެވެ. އަދި އެތަން ވެފައި އޮތީ ގިނަ އަދަދެއްގެ ކުދިން ކޮންމެ ދުވަހަކު ގޮސް ތެމިލާ ސަކަރާތް ޖަހާލަން ވެސް ބޭނުން ކުރާ ހާއްސަ ތަނަކަށެވެ. ނަމަވެސް ފަހުން ކޮންމެ ހުކުރު ހޮނިހިރެއްގެ ހަވީރާއި ރޭގަނޑު ބޮކިތައް ދިއްލާ ފެންއަރުވާ ވަޑާ ބޭނުން ކުރާ ގޮތަށް ހެދި އެވެ. މިހާރު އެ ޝެޑިއުލް ބަދަލުވެ އެއް ގޮތަކަށް ބޭނުމެއް ނުކުރެ އެވެ.\nޖުމްހޫރީ މައިދާންޅ މިއުޒިކަލް ފައުންޓެއިންގައި ބިދޭސީން: ފައުންޓައިން މިހާރު ވަނީ ހަލާކުވެފައި ކަމަށްވޭ -- އަވަސް ފޮޓޯ: ސަލްވީން އަބްދުލް ހަމީދް\nމިއުޒިކަލް ފައުންޓެއިން ކައިރި މިހާރު ފެންނަނީ ބިދޭސީންގެ ހޮޅުއަށްޓެއްގެ ގޮތުގަ އެވެ. ކުޑަ ކުއްޖެއް، އާއިލާއެއް އަދި ޓޫރިސްޓެއްގެ ހިލަމެއް ވެސް ނުވެއެވެ. ދިވެއްސަކު ވެސް ފެންނާކަށް ނުހުރެ އެވެ. ބިދޭސީން ފޯނު ހިފައިގެން ފެންއަރުވައި ވަޑާން ވަށާލައިގެން ތިބެ އެވެ. ހަވީރު އެތަނުން ފެން ނާރުވާތާ މިހާރު އެތައް މަހެއް ވެއްޖެ އެވެ. އަޅައި ނުލާ އެތަން ވެސް ވަނީ ވީރާނާއަށް ދޫކޮށްލާފަ އެވެ. ތަން ވަނޫ ބިދޭސީންގެ އަތް ދަށުވެފަ އެވެ.\nދެހާސް ސޯޅަ ވަނަ އަހަރުގެ ތެރޭގައި ކުރީ ސަރުކާރުން މާލެ ހުޅަނގު ދެކުނު ފަރާތުން ފަސް ހެކްޓަރަށް ވުރެ ބޮޑު ބިމެއް ހިއްކީ ތަރައްގީގެ ވަރަށް މުހިންމު މަސައްކަތަކަށެވެ. ސިނާއީ އަވަށެއްގެ ގޮތަށް ތަރައްގީކޮށް މާލޭގެ ހުރިހާ ލަކުޑި ގުދަންތަކާއި ކެމިކަލް ގުދަންތައް އަދި ސަރުކާރުން ނަގާފައި ހުރި ބޮޑެތި އެސްޓީއޯގެ ގުދަންތައް އެތަނަށް ބަދަލު ކުރުމަށެވެ. ނަމަވެސް މިހާރު އެތަން ވަނީ ބާ ދަނގަނޑުން ފުރިފަ އެވެ. މުޅި އެ ސަރަހައްދު ވަނީ ގާތްގަނޑަކަށް ވީރާނާވާން ދޫކޮށްލާފަ އެވެ.\nސިނާއީ އަވަށް: ކޮންޓެއިނާތަކާއި ދަނގަނޑާއި އެނޫން ވެސް އެފަދަ ސާމާނުތައް މި ސަރަހަށްދުގައި ވިީރާނާވާން ދޫކޮއްލައިފައިވޭ -- އަވަސް ފޮޓޯ: ސަލްވީން އަބްދުލް ހަމީދް\nފުރިހަމައަށް ތަރައްގީ ކުރި ރަސްރަނި ބަގީޗާ ވެސް މިހާރު ވަނީ ގާތްގަނޑަކަށް ވީރާނާވެފަ އެވެ. ރަސްރަސްކަލުންނާއި ރާނީންގެ ބަގީޗާއެއް ތެރެއިން ދެމޭ ކޯރެއް ގޮތަށް ރަސްރަނި ބަގީޗާގައިވާ މަޑު ނޫކުލައިގެ ރީތި އަދި ސާފު މަސް ފެންގަނޑު މިހާރު ވަނީ އަޑި ނުފެންނަ ވަރަށް ހަޑިވެފަ އެވެ. ބައެއް ތަންތަން ހަލާކުވެފައިވާއިރު ގަދައަށް ފެހިޖަހާލައި ފެންގަނޑު ވަނީ އެކީ ކިލަނބުވެފަ އެވެ. ބަގީޗާގެ ތެރެއަށް ވަދެގެންދާ އިރުގެ ކުރިން އެ ފެންގަނޑު ތެރެއިން އަޅައިގަންނަ ކުލަ ކުލައިގެ ބޮޑެތި މަސްތައް މަރުވެ، ދެތިން މަހަށް ވެފައި ވެއެވެ.\nރަސްރަނު ބަގީޗާ: ފުރިހަމައަށް ތަރައްގީ ކުރި މުޅި ބަގީޗާ ވަނީ އެކަށް ފަނާވެފައި\nނަން، ސަލްޓަން ޕާކަށް ބަދަލުކޮށްފައިވާ ރަސްރަނި ބަގީޗާގެ މެދުގައި އޮންނަ ދިއްލޭ ފެންއަރުވާ ވަޑާމުގެ ގިނަ ބައިބަޔާއި ބޮކިތައް މަސައްކަތެއް ނުކުރެ އެވެ. އެ ފެންގަނޑު ވެސް ވަނީ ގަދަ ފެއްސަށް ބަދަލުވެ މަދިރިފަނި އަޅާފަ އެވެ. އަދި މުޅި ހިސާބުގެ މަންޒަރު ހުތުރު ކޮށްލާފައި ވެއެވެ.\nބަގީޗާގައި ކުޑަކުދިން އެންމެ ގަޔާވި ދާގަނޑެންހެން އޮންނަ އެތި ސާފު ނުކޮށް އޮވެ އޮވެ މުޑުދާރު ވެގެން ގޮސް އެތައް ފަހަރަކު ތެމި ހިކިފައިވުމުން ދުވާ ތަންމުޑުވަހުން މިހާރު ހިސާބުގަނޑާ ކައިރިވެލާން ނުކެރެ އެވެ. މާލޭގެ ހުރިހާ އަވަށެއް ގުޅޭ ނިމުމުގައިވާ ތާރީހީ އަދި މުހިންމު ބަގީޗާގެ ހުޅަނގު ކޮޅުގައި ހުންނަ 100 އަހަރަށް ވުރެ ގިނަ ދުވަސްވީ ތާރީހީ އިމާރާތް ކައިރިއަށް ދިޔައިމާ ލިބެނީ ސިހުމެވެ. "އުސްގެކޮޅު" މިހާރު ހުރީ ބާ މުދާ ވައްދާ ގުދަނަކަށް ބަދަލު ކޮށްފަ އެވެ!\nސްކައިނެޓްގެ މަގުމަތީން ކެޔޮގަނޑެއް!


Drug beynun koh, vikkumugai 8 aharuge kudakudhinves!\nޑްރަގު ބޭނުންކޮށް، ވިއްކުމުގައި 8 އަހަރުގެ ކުޑަކުދިންވެސް!\n15 ސެޕްޓެމްބަރ 2021 - 23:41:18\nނޭޝަނަލް ޑްރަގް އެޖެންސީ (އެންޑީއޭ), ޖެންޑާ މިނިސްޓްރީގެ ދަށުން ނަގައި ހެލްތު މިނިސްޓްރީގެ ދަށަށް މިދިޔަ މެއި މަހުގެ ފަސްވަނަ ދުވަހު ބަދަލުކޮށްފައިވާއިރު ހެލްތު މިނިސްޓަރު އެންމެ ފުަރަތަމަ ކުރެއްވި މަސައްކަތްތަކުގެ ތެރޭގައި ހިމެނެނީ އެންޑީއޭގެ ރިވިއު ޓީމެއް އުފެއްދުމެވެ. އެ ރިވުއުގެ މަސައްކަތްތައް ފެންނަ ޕްރެޒެންޓޭޝަނެއް މިއަދުގެ މަޖިލީހުގައި އެޓީމުން ވަނީ ދައްކާލާފައެވެ.\nއެ ޕްރެސެންޓޭޝަން ހުށަހަޅަމުން އެ ޓީމުގެ ފަރާތުން ބުނީ ރާއްޖޭގައި މަސްތުވާތަކެތި ބޭނުންކުރާ މީހުންގެ އުމުރުފުރާ ވަރަށް ބޮޑަށް ފުޅާވެ، ވަރަށް ބޮޑަށް ބަދަލުވެފައިވާ ކަމަށެވެ.\nއެގޮތުން 2014 ވަނަ އަހަރު މަސްތުވާތަކެތި ބޭނުންކުރާ މީހުންގެ އުމުރު ފުރާ އުޅެނީ 22 އަހަރާއި 37 އަަހަރާއި ދެމެދުގައި ކަމަށެވެ. ނަމަވެސް މިހާރު 2021ވަނަ އަހަރު މަސްތުވާތަކެތި ބޭނުންކޮށްއުޅޭ އުމުރުފުރާ އުޅެނީ 17 އަހަރާއި 68 އަހަރުގެ އުމުރު ފުރާގައި ކަން ފާހަގަކޮށްފައިވެއެވެ.\nއޭގެ އިތުރުން ރާއްޖޭގައި މަސްތުވާތަކެތީގެ ވަބާގައި ޖެހޭ އުމުރުފުރާގެ ބޮޑު އިންސައްތައެއް ކުޑަކުދިން ހިއްސާކުރާކަން ފާހަގަކޮށް ރިވުއުގައި ވާ މައުލޫމާތުތަކުން ދައްކާގޮތުގައި، 15 އަހަރާއި 17 އަހަރާ ދެމެދުގެ ކުދިން މަސްތުވާތަކެތި ބޭނުންކުރާލެއް ވަަރަށް ބޮޑަށް ވަނީ އިތުރުވެފައެވެ. ހަމަ އެގޮތަށް އުމުރުން 8 އަހަރުގެ ކުދިންވެސް މަސްތުވާތަކެތި ބޭނުންކުރާކަން ފާހަގަކޮށްފައިވެ އެވެ. އަދި މިކުދިން މަސްތުވާތަކެތީގެ ވިޔަފާރީގައި ވަރަށް ގިނައިން ބޭނުންކުރަމުންދާކަންވެސް ފާހަގަކޮށްފައިވެއެވެ.\n"މަސްތުވާތަކެތި ބޭނުންކުރާ ކުޑަކުދިންގެ ތެރޭގައި އަށް އަހަރުގެ ކުދިން އެބަހިމެނޭ. އަދި ހަމަ އެގޮތަށް ވަރަށް ހިތާމައާއިއެކު ފާހަގަކޮށްލަންޖެހޭ ކަމެއް މަސްތުވާތަކެތި ވިއްކުމުގައި ބިދޭސީންނާއި، ކުޑަކުދިން ބޭނުންކުރާކަން ފާހަގަކޮށްލެވޭ. ދިވެހިރާއްޖޭގެ އެެއްވެސް އަތޮޅެއްގައި ޑްރަގު ބޭނުން ނުކުރާ ކަމަކަށް ނެތް. މިއީ ހަމަ ވަރަށް ހިތާމައާއިއެކު ދަންނަވާލަންޖެހޭ ކަމެއް. އަދި އަޅުގަނޑުމެން އެޑެންޑް ކުރަންޖެހޭ ކަމެއް " ރިވިއު ޓީމުން ބުނެފައިވެއެވެ.\nރިވިއުގައި ފާހަގަކޮށްފައިވާގޮތުން މަސްތުވާތަކެތީގެ ވަބާގައި ޖެހޭ ގިނަ ފަރާތްތައް އެފަދަ ތަކެތި ބޭނުންކުރަމުންދަނީ ނަފްސާނީ ކަންކަމާއި ގުޅިގެންނެވެ. އެގޮތުން "އަލްކަހޯލް ރިލޭޓެޑް މެންޓަލް ހެލްތު" މައްސަލަތައް ރާއްޖޭގައި ދުވަހުން ދުވަށް އިތުރުވަމުންދާ ކަމަށްވެސް މި ރިވިއުގައި ވަނީ ފާހަގަކޮށްފައެވެ.\nރާއްޖެ އަށް އެތެރެކުރާ މަސްތުވާތަކެތީގެ ވިޔަފާރީގައި 60 ޕަަސެންޓް ހިއްސާ ވަނީ ދިވެހީންނެެވެ. އަދި 10 ޕަސެންޓް ބަންގްލަދޭޝް މީހުން، ފަސް ޕަސެންޓް ޕާކިސްތާނުގެ މީހުން ބައިވެރިވެ އެވެ. ރިވިއުއިން ދައްކާގޮތުގައި ރާއްޖޭގެ ހުރިހާ އަތޮޅަކަށް މަސްތުވާތަކެތީގެ ވަބާ ވަނީ ފެތުރިފަ އެވެ. އަދި އެކަމުގައި ފިރިހެނުން ބޮޑަށް ޝާމިލުވިޔަސް އަންހެނުންގެ ނިސްބަތް ވެސް ވަކި ކުޑައެއް ނޫނެވެ.\nރިވިއުގައި ފާހަގަކޮށްފައިވާ ގޮތުން ރާއްޖެއަށް މަސްތުވާތަކެތި އެތެރެކުރާ ގޮތްތަށްވެސް ވަނީ ބަދަލުވެފައެވެ. އެގޮތުން މިހާރު މަސްތުވާތަކެތި މެއިލް މެދުވެރިކޮށް އެތެރެކުރާކަން ފާހަގަކޮށްފައިވެއެވެ. މިކަން އެހެންވަނީ އެތެރެކުރާ ބާވަތްތައް ބަދަލުވުމުންކަމަށް ރިވިއުގައި ބުނެފައިވެއެވެ.\nއެންޑީއޭ ހިންގުން ހެލްތު މިނިސްޓްރީގެ ދަށަށް ބަދަލު ކޮށްފައިވަނީ އެ އެޖެންސީ ރަނގަޅަށް ނުހިންގާ ކަމަށް ބުނެ ކަންބޮޑުވުން ފާޅުކޮށްފައި ވަނިކޮށެވެ.\nފުލުހުންމަސްތުވާތަކެތި ހެލްތު މިނިސްޓްރީ


SunOnline: #VAAHAKA: Thiya loabi edhigen - Episode 14\nމަރިޔަމް ހިމްނާ (ހިމީ) 24 Oct 2021, 07:41\nތިޔަ ލޯބި އެދިގެންގެ ޕޯސްޓަރު --\n"އަހަރެން ނޫޅެމޭ ކަމެއް ކުރާކަށް. ހިނގާބަލަ ދާން..." އައިހަމް ޔޫލިންގެ އަތުން އަތް ދޫކޮށްލަމުން، ޖީންސްގެ ޖީބަށް އަތް ޖަހައިލިއެވެ. އެ ދެމީހުން ހިނގައިގަތްއިރު، އެ ދެމީހުންނަކަށް ނޭނގުނުކަމަކީ އިތުރު މީހެއްގެ ލޮލުގައި އެ މަންޒަރު އަޅައިގަތްކަމެވެ.\nޔޫލިންއާ އައިހަމް ދިޔަ މަންޒަރު ބަލަން ހުރި މިންހާގެ މޫނުމަތިން ތަފާތު ޝުއޫރުތައް ފެންނަމުން ދިޔައެވެ. ޔޫލިންއާ އައިހަމްއާ ދެމީހުންގެ ހުރިހާ މަންޒަރެއްވެސް، އޭނާއަށް ރީތިކޮށް ފެނުނެވެ. އަނެއްކާ ޔޫލިންއާ އައިހަމްއާ ދެމެދު ގުޅުމެއްވަނީ ހެއްޔެވެ؟ އެހެންކަމަށްވަންޏާ ޔޫލިން އޭނާއާ އެ ވާހަކަ ހިއްސާނުކުރީ ކީއްވެހެއްޔެވެ؟ އެއީ ކޮން އިރަކުވީ ކަމެއްހެއްޔެވެ؟ މިންހާގެ ހިތަށް ތަފާތު އެއްޗެހ އަރާ ފައިބަމުންދިޔައެވެ. އެތަނުގައި ހުރެފައި އޭނާ ވެސް ވަނީ އެތެރެއަށެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. ހޭލައިގެން ފެންވަރާ ހަދާލައިގެން މިންހާ ނުކުތީ ޔޫލިންއާ ދިމާކޮށްލުމުގެ ބޭނުމުގައެވެ. އޭނާ ނުކުތްއިރު ނަސީބުވެސް ރަނގަޅުކަމުން ޔޫލިން ކުނިކަހަން އުޅެއެވެ. އޭނާ ފައިވާނަށް އަރައިގެން އެ ދިމާލަށް ހިނގައިގަތެވެ.\n"ލީން..." ކުނި ކަހަން އޮތް ޔޫލިން މަސައްކަތް ހުއްޓާލާ ތެދުވެ މިންހާއަށް ބަލައިލިއެވެ. އެ މޫނުމަތިން ކަމެއް ދެނެގަންނަން މަސައްކަތް ކުރާދަފަ އަސަރުތަކެއް ޔޫލިންއަށް ފެނުމާއެކު، އޭނާ މިންހާއަށް ބަލައިލީ ސުވާލުގެ ނަޒަރަކުންނެވެ.\n"ކިހިނެއްވީ؟" ޔޫލިންއަށް ބުމަ އަރުވައިލެވުނެވެ.\n"ކަމެއްވެއްޖެ؟" މިންހާ ބުނެލިއެވެ.\n"އަހަންނަށް އެނގިއްޖެ ކޮންމެވެސް ކަމެއްވެއްޖެ. ކިޔާބަލަ!" ޔޫލިން އަހައިލިއެވެ.\n"ކޮން ކަމެއްތަ އަހަންނަށް ތި ފޮރުވަނީ؟" މިންހާ އަނގަޔަށް ވައްތަރެއް ޖައްސައިލަމުން ސުވާލުކޮށްލިއެވެ. އެ ބެލުމުގައިވި ތޫނުކަނުން ޔޫލިންއަށް ތުންފަތުގައި ދަތް އަޅައިލެވުނެވެ. މިންހާއަށް އޭނާއާ އައިހަމްގެ ކަންތައް އެނގުނީބާއޭ އޭނާގެ ހިތަށް އެރިއެވެ. އެހެންނަމަވެސް ކިހިނެއްހެއްޔެވެ؟\n"ދެން މާ ނޭނގޭ ކަމަށް ހަދާނެކަމެއްނެތް... ލީންއާ އައިހަމްއާ ކޮންކަމެއްތަ؟" މިންހާ ދެލޯ ބޮޑުކޮށްލިއެވެ.\n"ކޮން އޭތް އެއް ކިޔާކަށް. ބުނެވެސް ނުލާ..." މިންހާ އަނެއްކާވެސް ބުނެލިއެވެ.\n"އެކަމަކު މިންނުއަށް ކިހިނެއް އެނގުނީ؟" ޔޫލިންއަށް ސުވާލުކޮށްލެވުނެވެ. އޭރު މިންހާގެ މޫނުމައްޗަށް އަރާފައިވާ ކުލަވަރުތައް މާނަ ކުރާކަށް އޭނާއަކަށް ނޭނގުނެވެ. އެ މޫނުމައްޗަކުން އުފާވެރިއަސަރުތަކެއް ނުފެނެއެވެ. ހަމަ އެއާއެކު އެ މޫނު މަތިން ރުޅިވެރިކަމުގެ އަސަރުތަކެއްވެސް ނުފެނެއެވެ.\n"ރޭގަ ހުރިހާކަމެއް ވެސް ފެނުނޭ. އަހަންނަށް ޔަޤީން ތި ދެމީހުންގެ ދެމެދު ގުޅުމެއް ނުވާނަމަ އެހެން ނޫޅޭނެދޯ..." މިންހާ ބުނެލިއެވެ.\n"އެ ވާހަކަ ދޯ..."\n"ކިޔައިދީބަލަ ދެން. އޭނަގެ ޖީ.އެފް އެއް ހުންނައިރު ކީއްވެ ލީން އޭނައާ އެފަދަ ގުޅުމެއް ބާއްވަނީ؟" މިންހާ ސުވާލުކޮށްލިއެވެ.\n"މިންނު. އޭނަ ޖީއެފް އާ ބްރޭކްއަޕްއޭ... ކުއްޖަކާ ރައްޓެހިވެގެން އުޅޭނަމަ އަހަންނެއްވެސް އެގޮތަކަށް ކަންތަކެއް ނުުކުރާނެ ދޯ!" މިންހާ އެދުމުން އެގުޅުން ފެށުނުގޮތާ އޭނާއާ އައިހަމްއާ މެދު ދެކެވުނު ބައެއް ވާހަކަތައް ޔޫލިން މިންހާއަށް ކިޔައިދިނެވެ. ޔޫލިން ވާހަކަތައް ކިޔައިދެމުން ދިޔަވަރަަކަށް މިންހާގެ މޫނުމަތީގެ ކުލަވަރު ބަދަލުވަމުންދިޔައެވެ. އޭނާގެ މޫނުމައްޗަށް ލާނެތްކަމުގެ އަސަރުތައް ވެރިވަމުންދިޔައެވެ.\nދެން ކީއްވެ އަހަންނަށް ނޭނގީ... އަހަރެން މީ މިހާރު ލީންގެ ބެސްޓީއެއް ނޫން ދޯ..." ތުންކޮޅު އޫކޮށްލަމުން މިންހާ ބުނެލިއެވެ. އޭނާގެ އަޑާއި މޫނުމަތީގައިވަނީ ޝަކުވާގެ އަސަރުތަކެވެ.\n"މިންނުގެ ލައިފްގަވެސް ބައިވަރުކަންތައްތައް ހިނގައިފި ދޯ. ތިހާ ދެރަވެފަ ހުއްޓާ އަހަންނަށް ކިހިނެެއް އަހަރެންގެ އުފާވެރިކަން މިންނު އާ ހިއްސާކުރަން ކެރޭނީ... ރަނގަޅުވަގުތަކުން ބުނަން އަހަރެން މަޑުކުރީ. މި ބުނީ ކަންތައްތައް ހަމައަކަށް އެޅުނީމަ..." ޔޫލިން ބުނެލިއެވެ.\n"އަހަރެން އޯކޭއޭ މިހާރު. ދެން ހެދޭނެ އިތުރު ގޮތެއް ނޯންނާނެ ދޯ. އޭނައާ ކައިވެނި ކުރުމެއްނު އޮންނާނީ..." މިންހާގެ އަޑަށް މާޔޫސްކަން ވެރިވިއެވެ.\n"ހޭ. ހުރިހާކަމެއް ވެސް ރަނގަޅުވާނެ. މާ ބޮޑަށް ކަންތައްތަކާ ނުވިސްނާ. ވެދާނެ ހަމަ ޝިޒާންއާ ކައިވެނި ކުރުމަކީ މިންނުއަށް ވެސް ލިބޭ ނަސީބަކަށް... ކޮންމެ ކަމެއްވެސް ވާނީ ރަނގަޅަކަށޭ ބުނެއެއްނު. އެހެންވީމަ ގޯސްކޮށް ނުވިސްނާ. " ޔޫލިން މިންހާއަށް ވިސްނައިދިނެވެ. މިންހާ ފުންނޭވާއެއް ދޫކޮށްލުން ފިޔަވާ އިތުރު އެއްޗެއް ނުބުނެއެވެ.\nމިންހާއާ ޝިޒާންއާ ދެމީހުންގެ ކައިވެނި ކުރެވޭ ދުވަސް އައިސް ޖެހުނުއިރު އަނެއްކާ ވެސް ހަނީފް ކޮންމެވެސް ވަރަކަށް ބަލިވިއެވެ. އެޑްމިޓްކުރާ ވަރު ނުވާތީ ގެއަށް ދޫކޮށްލެވުނު ނަމަވެސް އޭނާގެ ހަށިގަނޑު ވަރަށް ބަލިކައްޓެވެ.\nމިންހާ އިނީ ކޮޓަރީގައެވެ. އެކަނި މާ އެކަންޏެވެ. ގޭތެރޭގައި ކޮންމެވެސް ވަރަަކަށް އާއިލާ މީހުން ޙަރަކާތްތެރިވާ އަޑު އޭރުވެސް އިވިއިވި ހުއްޓެވެ. ތުންފަތުގައި ދަތް އަޅާލައިގެން އެނދުގައި ލެނގިލައިގެން ޓައިލްސްތަކު މަތީގައި އިން މިންހާއަށް ރޮވެމުންދިޔައެވެ. އޭނާ ރޭގައި ކައިވެނި ކުރާ ވާހަކަ އާހިލްއަށް ގުޅާފައި ބުނިފަހުން އާހިލް ފޯނެއް ނުނަގައެވެ. އަޑު ބޭރުވެދާނެތީ އޭނާ އަނގަމަތީގައި އަތް އަޅާލައިގެން އިނެވެ. ޔޫލިން ދިޔައީ އޭނާގެ ލުއިލުއި މޭކަޕެއް ކޮށްދީފައިކަމަށް ވިނަމަވެސް ރުއިމުގެ ސަބަބުން އޭނާގެ މޫނުމަތި ވެސް ވަނީ އެކީ ހަޑިވެފައެވެ. ކައިވެނީގެ ދުވަހަށޭ ކިޔާފައި އޭނާ ވަކި ޚާއްސަ ހެދުމެއް ވެސް ނުފަހައެވެ. ޝިޒާން އޭނާއަށް ހަދިޔާއަކަށް އެރޭ ލާން ހެދުމެއް ގެނެސްދީފައި ވީނަމަވެސް، އޭނާ ކޮންމެހެން އެ ހެދުން ލާކަށްވެސް ބޭނުމެއް ނުވިއެވެ. އޭނާގެ އުފާވެރިކަން އަމިއްލަ އަތުން ނުގުޅައިގަނެފައި ޝިޒާންއަށް އޭނާއަށް ހޯދައިދެވޭނެ އެއްވެސް އުފަލެއް ނޯންނާނެއެވެ. އޭނާގެ ލޮލުން އެ އޮހޮރޭ ކަރުނައިގެ އަސްލަކީ ޝިޒާންއެެވެ. އޭނާ ދުވަހަކުވެސް ޝިޒާންއަށް މާފެއް ނުކުރާނެއެވެ.\nމިންހާ އަނެއްކާވެސް އާހިލްއަށް ގުޅައިލިއެވެ. އެތައް ފަހަރަކު ގުޅިފަހުން އާހިލް ފޯނު ނެގިނަމަވެސް އާހިލް ވާހަކައެއް ނުދައްކައެވެ. އެކަމުން މިންހާއަށް ލިބުނު ހިތްދަތިކަން އިތުރުވެގެން ދިޔައެވެ. އޭނާއަށް ރޮވޭ ވަރުން ވާހަކަ ދައްކަން އުނދަގޫ ވިނަމަވެސް ގިސްލަމުން ވެސް އާހިލްއާ ވާހަކަ ދައްކަން ފެށިއެވެ.\n"އާހިލް... ޕްލީޒް. އަހަރެން ދޫކޮށްނުލާ... އަހަރެން... އަހަރެން އޭނަ ކައިރިން ވަރިވެގެން ވެސް އާހިލް ކައިރިއަށް ދާނަން." މިންހާ އެއީ އޭނާގެ ބައްޕަގެ ފަހުގެ ނިންމުންކަމަށާއި އެ ކައިވެނިނުކޮށް ވާން ނެތްކަމަށް އާހިލްއަށް ކިޔައިދިނީ ރޮމުންނެވެ. އެހެންނަމަވެސް އޭނާ ވަރިވެގެން ވެސް އާހިލް ކައިރިއަށް ދާނެކަމުގައި މިންހާ ބުންޏެވެ.\n"އާހިލް. ޕްލީޒް. އަހަންނާ ވާހަކަ ދައްކަބަލަ! އާހިލްވެސް ތިހެން ކަންތައް ކުރީމަ ދެން އަހަންނަށް ވާނީ ކިހިނެއް؟" މިންހާ އަށް ބުނެވުނެވެ.\n"މިންނު ތިއުޅެނީ ކައިވެނި ކުރާކަށްނު. ދެން މިންނު ވާނީ އެހެންމީހެއްގެ އަންބަކަށް. އަހަރެން..." އާހިލް އެ ހިސާބަށް ބުނެފައި ވާހަކަ ހުއްޓައިލިއެވެ.\n"އެކަމަކު އަހަރެން މިބުނީނު އަހަރެން ވަރިވެގެން އާހިލް ކައިރިއަށް ދާނަމޭ. އަހަންނަށް އާހިލްއާ ނުލާ ނޫޅެވޭނެ. މި ކައިވެނި ވާނީ ވަގުތީ ކައިވެންޏަކަށް. އަަހަރެން އާހިލް ނޫން މީހެއްދެކެ ލޯތްބެއް ނުވާނަމޭ..." މިންހާއަށް އަދިވެސް ގިސްލެވެނީއެވެ. އާހިލްއަށް ވެސް އިތުރަށް ބުނާނެ އެއްޗެއް ނޭނގުނީ ކަންނޭނގެއެވެ. އޭނާ ޚިޔާރުކުރީ ހިމޭންކަމެވެ. ފޯނުން އާހިލްއަށް ކޮންމެވެސް މީހަކު ގޮވައިލި އަޑު އިވުމާއެކު، އޭނާ ދާން ޖެހިއްޖެކަމުގައި ބުނެ އާހިލް ފޯނު ކަނޑައިލިއެވެ. އެއާއެކު މިންހާގެ ރުއިމުގެ އަޑު ބާރުވެގެން ދިޔައެވެ. އޭނާ އެހެން އިންދާ ކޮޓަރީގެ ދޮރުގައި ޓަކި ޖަހައިލާފައި މީހަކު ދޮރުގެ ތަޅު އަނބުރައިލިއެވެ. އެއާއެކު މިންހާ އެނދުމައްޗަށް ފޯނު އެއްލައިލަމުން، ތެދުވެލިއެވެ. ލާފައިހުރި ހެދުމުގެ ފަސްބަޔަށް ދަމައިލަމުން އޭނާ ކާކުހޭ އަހައިލަމުން މޫނުމަތި ފުހެލިއެވެ. އެއަށްފަހު، ތެދުވެލިއެވެ.\n"އަހަންނޭ މީ. ލީން! ހުޅުވަބަލަ!" އިވުނީ ޔޫލިންގެ އަޑެވެ. މިންހާ ދެލޯ މަތި އަނެއްކާވެސް ފުހެލިއެވެ. އަދި ގޮސް ކުޑަކުޑަކޮށް ދޮރު ހުޅުވައިލިއެވެ. އެއާއެކު ޔޫލިން އެތެރެއަށް ދެމިގަތެވެ.\n"ސުބްޙާނަ ﷲ. މިންނޫ. މޫނަށް ކިހިނެއް ހަދާފަ ތިހުރީ؟" މިންހާގެ މޫނަށް ބަލައިލަމުން ޔޫލިން ބުނެލިއެވެ. މިންހާ އިތުރު އެއްޗެއް ނުބުނެ އިސްޖަހައިލިއެވެ.\n"އަހަރެން ބޭނުންވަނީ ފިލަން..." މިންހާ ކުއްލިއަކަށް ބުނެލިއެވެ.\n"އޭތް. މިންނޫ. ހަމަޖެހިބަލަ! މިހިސާބަށް އައިސް ތިހެން ހެދީމަ ބައްޕައަށް ވާނީ ކިހިނެއްތަ؟ ވިސްނާލަބަލަ!" ޔޫލިން މިންހާއަށް ވިސްނައިދޭން އެތަކެއް ވާހަކަތަކެއް ދެއްކިއެވެ.\n"ހިނގާ މޫނުރީތިކުރަން. ދޭ ދޮވެގެން އަންނަން..." ޔޫލިން ބުނެލިއެވެ. މިންހާ މޫނު ދޮވެގެން އައުމުން، އެނދުމަތީގައި ބައިންދާފައި މިންހާގެ މޫނު ރީތިކޮށްދޭންވެގެން، ޔޫލިން އަވަސްވެގަތެވެ.\n"ހޭ. ދެން ނުރޮއިބަލަ!" ފެންކަޅިވަމުންދިޔަ މިންހާގެ ދެލޮލަށް ބަލައިލަމުން، ޔޫލިން ބުނެލިއެވެ.\n"ދެރަވެޔޭ..." މިންހާ ބުނެލިއެވެ.\n"އޯކޭ ވާނެޔޭ އިރާދުކުރެއްވިއްޔާ ހުރިހާކަމެއްވެސް... ދެން ހުއްޓާލަބަ. މިހާރު ގާޒީވެސް އަންނަ ގަޑި ޖެހުނީ..." ޔޫލިން ބުނެލިއެވެ. އޭނާ މިންހާ ރީތިކޮށްގެން ނުކުތްއިރު، ހަނީފް ވެސް އެ ހިސާބާ އަރާ ހަމަވަނީއެވެ.\n"ދަރިފުޅާ. އަވަހަށް ދޭ އެކޮޅަށް. ބައްޕަ އަންނާނަށް ޝިޒާން ކޮބައިތޯ ބަލައިލާފަ!" ކައިވެނި ކުރަން ހަމަޖެހިފައިވާ ތަނުގައި ހުރި މޭޒު ދައްކައިލަމުން ހަނީފް ބުނެލިއެވެ. ޔޫލިން މިންހާގެ އަތުގައި ހިފައިގެން އެދިމާލަށް ހިނގައިގަތްއިރު، ހަނީފް ޝިޒާން އުޅޭ ބަޔާ ދިމާލަށް ހިނގައިގަތެވެ.\nރީތިވެ ނިމިގެން އަމިއްލަ މީހާގެ ސޫރައަށް ޝިޒާން ބަލައިލިއެވެ. އޭނާ މިންހާއަށް ދިން ހެދުން މިންހާ ނުލާނެކަންވެސް އޭނާއަށް އެނގޭކަހަލައެވެ. ޝިޒާން ލާފައިހުރީ ހުދުކުލައިގެ އަތްދިގު ގަމީހެކެވެެ. އުޅަބޮއްޓާ ހިސާބަށް އަތް ކުރި އޮޅާލާފައިވުމުން އޭނާގެ އެ ބާރުގަދަ މުލައްދަނޑި އޮތީ ހާމައަށެވެ. ގަޑި އަޅައިލަމުން ފޯނަށް ބަލައިލި ޝިޒާން ފުންނޭވާއެއް ދޫކޮށްލިއެވެ. ގަޑި ކުޑަތަން ވެފައި ހުރުމުން އޭނާ ނުކުންނަން ހިނގައިގަތް، ވަގުތު ކޮންމެވެސް މީހަކު ދޮރުގައި ޓަކި ދިނެވެ.\nހުޅުވައިލިއިރު، ދޮރުމަތީގައި ހުރި ހަނީފް ފެނި ޝިޒާން ހިނިތުންވެލިއެވެ.\n"ގާޒީވެސް އަންނަ ގަޑި ޖެހެނީ. ހިނގާ ދަމާ..." އަށެއް ޖަހަން އޭރު ހުރީ ގައިގަނޑަކަށް ފަނަރަ މިނެޓަށް ވެފައެވެ.\n"ޝިޒާންގެ އާއިލާއަށްވެސް އާދެވޭނެނަމަ ކިހާ ރަނގަޅު ދޯ..." ހަނީފް ބުނެލިއެވެ. ޝިޒާން ވަނީ އޭނާގެ އާއިލާ ރާއްޖޭން ބޭރުގައި އުޅޭތީ ކައިވެންޏަށް ނާދެވޭނެ ވާހަކަ ހަނީފް ގާތުގައި ބުނެފައެވެ.\nދެމީހުން އެކުގައި ގޮސް ގޭތެރެއަށް ވަތްއިރު ޒުބައިދާގެ އާއިލާގެ މީހުންނާ ޔޫލިންގެ އާއިލާގެ މީހުންވެސް އުޅެއެވެ. އެފަރާތެއްގައި މަޑުކޮށްލައިގެން ރަފްހާން ހުރިއިރު އެ މޫނުމަތީގައިވަނީ މާޔޫސްކަމެވެ. ޝިޒާން ކައިރިއަށް ޖެހިލާފައި އެއްޗެއް ބުނުމުންވެސް އޭނާއަށް ހިނިތުންވެލާކަށް ވެސް ނޭނގުނެވެ. އެއަށްވުރެ ބޮޑަށް އޭނާ ހުރީ ޚިޔާލުތަކަކަށް ގެއްލި ހުސްވެފައެވެ. ނޫނީ ޝިޒާންއާއި މެދު ޝަކުވާ އުފެދިފައެވެ.\nބަރާބަރު އަށެއްޖެހިއިރު ގާޒީ ހުރީ އެގޭގައެވެ. ކައިވެނީގެ ރަސްމިއްޔާތު ފެށިގެން ކުރިއަށް ދިޔައެވެ. ވަލީ ދިނީ ހަނީފްއެވެ. މިންހާގެ ހިތް ބާރަށް ރޮމުންދިޔައިރު، އޭނާ އިނީ އެއް އަތުން އަނެއް އަތުގައި ބާރަށް ހިފައްޓައިލައިގެންނެވެ. ހިތާ ދެކޮޅަށް އޭނާ އެ ނިންމުން ނިންމީ ހަމައެކަނި ބައްޕަގެ ޙައްޤުގައެވެ. ބައްޕައަށް ބަލައިލިއިރު އެ މޫނުމަތީގައިވި ހިނިތުންވުން ފެނި މިންހާއަށް ފުންނޭވާއެއް ދޫކޮށްލެވުނެވެ. ބޮލުގެ އިސްތަށިގަނޑު ނިވާވާ ގޮތަށް އަޅާފައިވާ ޝޯލް ރަނގަޅުކޮށްލަމުން ޝިޒާންއަށް ބަލައިލާފައި، އޭނާ އަވަސް އަވަހަށް އެ ނަޒަރު ވަކިކޮށްލީ އޭރުވެސް ޝިޒާން އޭނާއާ ދިމާލަށް ބަލަހައްޓައިގެން އިނީތީއެވެ. މިންހާ އިސްޖަހައިލިއެވެ. އެ ހިތް ދިޔައީ އިންތިހާ ބާރުމިނުގައި ތެޅެމުންނެވެ.\nޝިޒާންވެސް އިރުއިރުކޮޅަކާ މިންހާއަށް ބަލައިލިއެވެ. މިންހާގެ ރަތްވެފައިވާ ދެލޮލާ އެ މޫނުމަތީގައިވި އަސަރުތައް ޝިޒާންއަށް އެތަކެއް ވާހަކަތަކެއް ކިޔައިދެމުން ދިޔައެވެ. ގާޒީ އަނބިގަބޫލުކޮށްފިންތޯ އަހައިިލި ވަގުތު، ޝިޒާންއަށް އަނެއްކާވެސް ބަލައިލެވުނީ މިންހާއަށެވެ.


ޑަބްލިޔުއެޗްއޯގެ ތަޢުރީފް ރާއްޖެއަށް!\nމުޅި ދުނިޔޭގައި ހަލުވި މިނެއްގައި ފެތުރެމުންދާ ކޮވިޑް-19 އިން ރައްކާތެރިވުމަށް ކުރަމުންދާ މަސައްކަތްތަކާއި، މިބަލިން ރައްކާތެރިވުމުގެ ގޮތުން ސަރުކާރުން އަޅާފައިވާ ފިޔަވަޅުތަކަށް ދުނިޔޭގެ ޞިއްޙަތު ޖަމްޢިއްޔާ ޑަބްލިޔުއެޗްއޯއިން ތަޢުރީފުކޮށްފިއެވެ.\nޑަބްލިޔުއެޗްއޯ އިން މިއަދު ނެރުނު ބަޔާނެއްގައި ބުނީ ކޮވިޑް-19 އަށް ޕޮޒިޓިވްވި މީހުނަށް ފަރުވާ ދިނުމާއި، ކޮންޓެކްޓިވި މީހުން ދެނެގަތުމާއި، އެ ބައްޔަށް ސްކްރީން ކުރުމަށް ހެލްތު މިނިސްޓްރީއާއެކު އެ ޖަމިއްޔާއިން ވަރަށް ގާތުން މަސައްކަތް ކުރަމުންދާ ކަމަށެވެ. އަދި ހެލްތު މިނިސްޓްރީއާއެކު އެޖަމްޢިއްޔާއިން މަސައްކަތް ކުރަމުންދާ ކަމަށް ބަޔާނުގައިވެއެވެ.\nމީގެ އިތުރުން ޑަބްލިޔުއެޗްއޯއިން ބުނީ 1000 ސާމްޕަލް ޓެސްޓު ކުރެވޭ ކޮވިޑް19 ގެ 10 ޓެސްޓިން ކިޓުތަކާއި 250 ޕަރސަނަލް ޕްރޮޓެކްޝަން އިކުއިޕްމަންޓް ރާއްޖެއަށް ހަދިޔާކޮށްފައިވާ ކަމަށެވެ. އަދި ޑަބްލިޔުއެޗްއޯގެ އެހީތެރިކަމާއެކު ސަރުކާރުގެ މައި ހޮސްޕިޓަލް، އައިޖީއެމްއެޗްގެ ލެބޯޓަރީގައި ކޮވިޑް-19 އަށް ޓެސްޓް ކުރެވޭނެ އާލަތްތައް ގާއިމުކޮށް، އެތަނުގެ މުވައްޒަފުންނަށް ބޭނުންވާ ތަމްރީނާއި ފަންނީ އެހީތެރިކަން ދެމުންދާކަމަށްވެސް އެ ޖަމިއްޔާ އިން އިތުރަށް ބުންޏެވެ.\nޑަބްލިޔުއެޗްއޯއިން ރާއްޖެއަށް ކަނޑައަޅާފައި ހުންނަވާ މަންދޫބު ޑރ. އަރަވިންދު މާތުރުއާ ޙަވާލާދެއްވާ ބަޔާނުގައި ބުނެފައިވަނީ ކޮވިޑް-19 ފެނިފައިވާ މިދަނޑިވަޅުގައި މިވައިރަސް ނައްތާލުމުގައި ހުރިހާ ފަރާތްތަކުން ގުޅިގެން މަސައްކަތް ކުރުމަކީ ވަރަށް މުހިންމު ކަމެއް ކަމަށެވެ.


Fen boduve gellunbi Addu ah Mariya vadaigenfi | Mihaaru\nޑިފެންސް މިނިސްޓަރު މާރިޔާ އާއި އައްޑޫ މޭޔަރު ސޯބެ މިއަދު މަޝްވަރާ ކުރައްވަނީ. --\nއައްޑު އަށް މާރިޔާ ވަޑައިގަތީ މިއަދު މެންދުރު ފަހު އެވެ. މާރިޔާގެ އަރިހުގައި ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް އާއި އެމްއެންޑީއެފްގެ އިސްވެރިން ވެސް ވަޑައިގެންނެވި އެވެ.\nމާރިޔާ ވަނީ ގެއްލުން ލިބުނު ގެތަކަށް ވަޑައިގެން އެ ގެތަކުގައި ދިރިއުޅޭ މީހުންގެ ހާލު ބައްލަވައިފަ އެވެ.\nމިދިޔަ ހުކުރު ދުވަހާއި އިއްޔެ އައްޑު އަށް ކުރި ވިއްސާރައިގައި ގޭގެއަށް ފެންވަދެ ބޮޑެތި ގެއްލުތަކެއް ވެފައިވާތީ ރައީސް އިބްރާހިމް މުހައްމަދު ސޯލިހް ވަނީ އައްޑޫގެ މޭޔަރު އަބްދުﷲ ސޯދިގަށް ފޯނުން ގުޅުއްވައި އައްޑޫގެ ރައްޔިތުންގެ މިހާރުގެ ހާލަތާއި، ވިއްސާރައިގެ ސަބަބުން ލިބުނު ގެއްލުމާއި، އެކަމާ ގުޅިގެން ކުރިއަށްދާ މަސައްކަތްތައް އޮޅުން ފިލުއްވައިފަ އެވެ.\nއައްޑު އަށް ކުރި ވިއްސާރައިގައި 60 ޕަސެންޓް ގެއަށް ފެނުގެ އަސަރުކޮށް ގެއްލުން ވަނީ ލިބިފަ އެވެ. މި ފަހަރު މި ކުރި ވިއްސާރައިގައި 100 އަށް ވުރެ ގިނަ ގެޔަށް ފެން ވަދެ އެކި ވަރުގެ ގެއްލުންތައް ލިބުނެވެ. އަދި ނުވަ ގެއެއްގެ މީހުން އެހެން ތަނަކަށް ބަދަލުކުރަން ވެސް ޖެހުނެވެ.\nއައްޑޫގައި ސްޓޯމް ވޯޓާ ޑްރައިނޭޖް ސިސްޓަމެއް ގާއިމްކުރަން މި އަހަރުގެ ބަޖެޓްގައި ހިމަނާފައި އެބަ އޮތެވެ. ނަމަވެސް އެ މަސައްކަތް އެކަށީގެންވާ ގޮތަށް ކުރިއަށް ނުދާތީ ރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހީމް ޝަރީފް ވެސް ކަންބޮޑުވުން ފާޅުކުރެއްވި އެވެ. އަދި އެ މަސައްކަތް އަވަަސްކޮށް ދެއްވުމަށް އޭނާ ވަނީ ސަރުކާރުގެ ކަމާ ބެހޭ އިދާރާތަކަށް ގޮވާލައްވައިފަ އެވެ.\nއައްޑޫ މޫސުން ފެންބޮޑުވުން އެމްއެންޑީއެފް ވާރޭ މާރިޔާ އަހުމަދު ދީދީ، ޑިފެންސް މިނިސްޓަރު\n14 ކޮމެންޓް, 21 ރިއެކްޝަންސް\n"ފެންބޮޑުވެގެން ގެއްލުންވި އައްޑު އަށް މާރިޔާ ވަޑައިގެންފި". ފެންބޮޑުވެގެން ގެއްލުންނުވާ އައްޑޫއެއްވެސް އޮތީބާ!\nއައްޑޫ އަތޮޅަކީ ޤައުމުގެ ނިސްބަތުން އެއްމެ ގިނަ މުއްސަނދި ވިޔަފާރިވެރިންގިނަ އަތޮޅު. ފެންބޮޑުވެ ބޮޑު ކާރިސާއެއްދިމާވިޔަސް އަމިއްލަޔަށް އިސްވެ އެހީތެރިވާންފެށުމުގެ ކަންތައް ވަރަށް ފަހަތުގަ ހިތާމަހުރި.\nއެހެންތަ ؟ މާލޭ މީހުނަށް މުޅި ދައުލަތުގެ ބަޖެޓް ހޭދަކޮށްފަ އައްޑޫ މީހުންގެ ކަންކަން އެމީހުންގެ ވިޔަފާރިވެރިން ހަމަޖައްސައިދޭންޖެހޭނަމަ އައްޑޫ މީހުނަށް އައްޑޫ ދޫކޮށްލާންޖެހޭނެ. އޭރުން އެމީހުން ތިޔަ ހުރިހާ ކަމެއްވެސް އެ ދައުލަތުން ހަމަޖައްސާނެ.\nއަޑޫގެ ވިޔަފާރިވެރިން އުޅެނީ މާލޭގަ އޮންނަ ވެރިކަމަށް ޓެކްސް ދައްކައިގެން އިނގޭތޯ! ދައުލަތުން ދޭންޖެހޭ ހިދުމަތްތަށް ނުދެވޭ އިރުވެސް ރައްޔިތުންނާ ދިމާލަށް ތިޔަ ހެއްދެވި ނުހެއްދެވިއަށް ގޮވަނީ! އަޑޫ މިހާރުވެސް އޮތްވަރަށް އެއޮތީ އަޑޫގެ ރައްޔިތުންގެ މަސައްކަތުން!\nމާލެ ނޫން ރަށެއް ދިވެހިރާއްޖެއަކު ނެތް! ދެން މިހެން ހާލުބަލާލައި އިންތިހާބާ ކާރިވީމަ ގެތަކަށް ވަދެލީމަ ހުންނާނީ ރަނގަޅަށް! އައްޑޫގެ ރައްޔިތުން ވެސް ހަމަ ބޯބޮޑުކަމުން މިހެން ވަނީ! ރާއްޖޭގެ އެންމެ ތައުލީމީ މީހުން ގިނަ އަދި އެންމެ ވިޔަފާރިވެރިން ގިނަ ސިޓީ އެކަމު ވެސް ހަމަ ވާގޮތް! އަދިވެސް އެމްޑީޕީ އެޖެންޑާ ނަވާރަ ހަމަ އެއްކަލަ އަނގަ ފޮނި މޭޔަރު!\nމާރިޔާމެނަށް އަދި ކިރިޔާ ޢާއްމު ރައްޔިތުން ގާލު އިނގެން ތިފެށީ މީގެކުރިން އޮފީހުން ގެއަށް ގެއިން އޮފީހަށް ކޮންކަމެއްތޯ ދަސްވާނީ އެހެން އުޅުނީމަ\nކީއްވާނީ މި ދަތުރަށް ދިޔަ ޚަރަދު ހާލުގަ ޖެހުނު ރައްޔިތުންނަށް ދިނިއްޔާ،\nފެންބޮޑުވެފަ އޮންނަތަނާ އަލިފާން ރޯވެ އަނދާހުލިވެފަ އޮންނަތަންތަން މާރިޔާ ބޮޑުޚަރަދެއް ކޮށްގެންގޮސް ޚަބަރަށް އެރުވުމައްވުރެ މާރަނގަޅުވާނެ ފޮޓޯއިން ތި މަންޒަރުތަށް ބަލާލިޔަސް. އެކަށޭނަ ފިޔަވަޅެށް ނޭޅެންޏާ ތީ ހަމަ ބޭކާރުކަމެއް.\nމޭޔަރ މެން އަދި ވެސް ތަންކޮޅެއް ޅައީ. ޑި މޮކްރެސީގެ ނަ މުގައި ހުރިހާ ގަނޑެއް ގަންނަނީ. މިނޫން ދުވަހެއް ދައްކަވާށި\nފުދިއްޖެ. ދެބޭފުޅުން ވެސް އިސްތިއުފާ ދެއްވާފަ ގެއަށް ވަޑައިންނަވާ\nމޭޔަރ ހައްދަވަން އުޅުއްވާއެއް ނަހައްދަވަން އުޅުއްވާއެއް ސާފެއް ނުވޭ. ސަރުކާރަށް ރުންކުރު ބަސްތަކުން ރައްދު ދިނީމާ ޒިންމާތައް ފުރިހަމައަށް އަދާ ކުރެވުނީއޭ ހީވާ ކަހަލަ.\nމާރިޔާ،މެން ކޮންމެހެން އާޓުދައްކަން އައްޑޫ ސިޓީއަށް ދިއުމަކުން އޯގާވެރިކަމެއް ނުފެނެއެވެ. ތި މުޅިންވެސް ދެއްކުން ތެރި ކަމެވެ. އެޖެންޑާ 19ގެ ދަށުންކުރާ ޖަޒީރާ ވެރިކަމުގައި، ރައްޔިތުންނަށް އޯގާވެރިކަމާއި ހަމްދަރުދީއެއް ނޯވެއެވެ. ރައްޔިތުން ބިކަަހާލުގައި އުޅުނު އިރު ކަމަނާ އޮންނެވީ އަރަބިކަރާގެ ހަނަފަސް ސަހަރާގައި އުދުހޭށެވެ.


އިންޑިޔާއާއި ރާއްޖޭގެ ގުޅުން އިތުރަށް ރަނގަޅުވެގެންދިޔަ ދުވަހެއް! – DhiDaily\nއިންޑިޔާއާއި ރާއްޖޭގެ ގުޅުން އިތުރަށް ރަނގަޅުވެގެންދިޔަ ދުވަހެއް!\nރާއްޖޭގެ ފޮރިން މިނިސްޓަރު އަބްދުﷲ ޝާހިދު އަދި އިންޑިޔާގެ ޚާރިޖީ ވަޒީރު ވީޑިޔޯ ކޮންފަރެންސް މެދުވެރިކުރައްވާ މިއަދު ކުރެއްވި ކޯލްއަކީ ހަމަ ޔަޤީނުންވެސް ރާއްޖެ-އިންޑިޔާގެ ރަހުމަތްތެރިކަމަށް އިތުރު ފުރިހަމަކަމަށް ލިބިގެންދިޔަ ކޯލްއަކަށެވެ.\nއިންޑިޔާގެ ޚާރިޖީ ވަޒީރު އެސް ޖައިޝަންކަރާއިއެކީ މިއަދު މަޝްވަރާކުރެއްވެވި ގިނަ ކަންކަމަކީ ރާއްޖޭގެ ކުރިމަގު އިތުރަށް އުޖާލާވެދާނެ ކަމުގެ ފެހި ސިގްނަލްއެކެވެ.\nމިއަދު މި ބައްދަލުވުމުގައި ރާއްޖެއަށް ތަފާތު ގިނަ އެހީތަކެއް އިންޑިޔާއިން ވެދެއްވާނެކަމަށް ވަޢުދުވެވަޑައިގަތުމާއެކު މިކަމަށް ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިޙުވަނީ ޝުކުރުއަދާކުރައްވާފައެވެ.\nމިއަދުގެ މި ބައްދަލުވުމުގައި އެއްކޮށްހެން 750 މިލިޔަން ޑޮލަރުގެ އެހީ ވެދެއްވާނެކަމަށްވަނީ އިންޑިޔާއިން ވިދާޅުވެފައެވެ. އެގޮތުން ރާއްޖޭގެ ބަޖެޓު ސަޕޯޓުގެ ގޮތުގައި 250 މިލިޔަން ޑޮލަރާއި، މާލެ-ވިލިމާލެ-ތިލަފުށި ބުރިޖުގެ މަސައްކަތަށް 500 މިލިޔަން ޑޮލަރު ހިމެނެއެވެ. ހަމައެހެންމެ އިންޑިޔާއިން ރާއްޖެއަށް އެތެރެކުރާ ކާބޯތަކެތީގެ ކޯޓާވެސް ވަނީ އިތުރުކޮށްދެއްވާފައެވެ. އަދި ދެތިން މަސް ތެރޭގައި ކޮޗިން-އާއި މާލެއާއި ދޭތެރޭ ފެރީގެ ޚިދުމަތްވެސް ފެށޭނެވާހަކަ ވަނީ މަޝްވަރާކުރައްވާފައެެވެ.\nމި އެހީތަކުގެ ސަބަބުން ރައީސް އިބްރާހިމް މުހައްމަދު ޞޯލިހުވަނީ އިންޑިޔާގެ ބޮޑުވަޒީރު ނަރެންދްރަ މޯދީ އަދި މުޅި އިންޑިޔާއަށްވެސް ޝުކުރުއަދާކުރައްވާފެވެ.


Bidheyseenah Rajjey gai invest nukurevey dhaairaa thakeh kanda alhaifi\nބިދޭސީންނަށް ރާއްޖޭގައި އިންވެސްޓް ނުކުރެވޭނެ ވިޔަފާރިތަކެއް ކަނޑައަޅައިފި\nބިދޭސީންނަށް ރާއްޖޭގައި އިންވެސްޓް ނުކުރެވޭ، ހަމައެކަނި ދިވެހިންނަށް ހާއްސަ ދާއިރާތަކެއް އިކޮނޮމިކް މިނިސްޓްރީން ކަނޑައަޅައި، މިއަދު އިއުލާނުކޮށްފި އެވެ.\nފެލާނާގޭގައި މިއަދު ބޭއްވި ނިއުސް ކޮންފަރެންސެއްގައި ރެޖިސްޓްރާ އޮފް ކޮމްޕެނީސް މަރްޔަމް ވިސާމް ވިދާޅުވީ ހަމައެކަނި ދިވެހިންނަށް ހަރަކާތްތެރިވެވޭނެ ދާއިރާތަކެއް ކަނޑައެޅީ ދިވެހިންނަށް ހުރި ވަޒީފާގެ ފުރުސަތުތައް އިތުރު ކުރުމަށް ކަމަށެވެ.\n"ވިޔަފާރި ރަޖިސްޓްރީ ކުރުމުގެ ގާނޫނުގެ ދަށުން ބިދޭސީންނަށް ހަރަކާތްތެރިވެވޭނެ ދާއިރާތަކެއް ކަނޑައަޅާފައި މިވަނީ. ދިވެހި ކުދި ވިޔަފާރިތައް ހަރަކާތްތެރިވާ ދާއިރާތަކުގައި ބިދޭސީންނަށް ހަރަކާތްތެރިއެއް ނުވެވޭނެ،" ވިސާމް ވިދާޅުވި އެވެ.\nއިކޮނޮމިކް މިނިސްޓްރީން މިއަދު އާއްމުކުރި ދާއިރާތަކުގެ ތެރޭގައި މައިގަނޑު ފަސް ދާއިރާއެއް ހިމެނެ އެވެ.\nފޮޓޯގްރަފީ އާއި ފޮޓޯގްރަފީގެ ދާއިރާ އާއި ބޮންޑެޓް ވެއާ ހައުސް ހިންގައި، ކުއްޔަށް ދިނުން ހިމެނެ އެވެ. މީގެ އިތުރު ޓޫރިސްޓުންނަށް ވިއްކާ ހަނދާނީ ހަދިޔާ "ސުވެނިޔަ" އުފެއްދުމާއި މި ވިއްކުމުގެ ވިޔަފާރިވެސް ހިމެނެ އެވެ.\nޓޫރިޒަމްގެ ދަތުރުފަތުރުގެ ހިދުމަތުގައި ހިމެނޭ ޕެސެންޖާ ސާވިސަސް ހިމެނެ އެވެ. މި ދާއިރާގައި ބިދޭސީންނަށް ބައިވެރިވެނީ މި ވިޔަފާރިއެއްގެ 51 ޕަސެންޓް ދިވެހިންނަށް ވަޒީފާ ދީގެންނެވެ. މީގެ އިތުރުން މޫދު ކުޅިވަރުގެ ހިދުމަތް ދިނުމުގެ ވިޔަފާރި ހިމެނެ އެވެ. މިފަދަ މަސައްކަތްތަކުގައި ބިދޭސީއެއް ބައިވެރިވާން ބޭނުންނަމަ އެ ވިޔަފާރިއެއްގައި ހަރަކާތްތެރިވާ މުވައްޒަފުގެ 51 ޕަސެންޓަކީ ދިވެހިންނަށް ވާން ޖެހެ އެވެ. ނުވަތަ 100 ޕަސެންޓް ދިވެހިން ހަރަކާތެރިވާ ކުންފުންޏެއް ނަމަ ބިދޭސީއަކަށް އެ ވިޔަފާރިއެއްގައި އިންވެސްޓް ކުރެވިދާނެ އެވެ.\nވިސާމް ވިދާޅުވީ މި ދާއިރާތަކުގައި ބިދޭސީން މަސައްކަތް ކުރުން "ހަނިކުރުމުގެ" ބޭނުމަކީ ދިވެހި ކުންފުނިތަކަށް އިތުރަށް ވިޔަފާރީގައި ބައިވެރިވުމުގެ ފުރުސަތު ދިނުން ކަމަށެވެ.\n"ސަރުކާރުގެ ވިސްނުމަކީ ދިވެހިންނަށް ގިނަ ފުރުސަތުތައް އިތުރުކޮށް، ޖުމްލަ އާމްދަނީ އިތުރު ކުރުން،" ވިސާމް ވިދާޅުވި އެވެ.\nމޯގޭޖުކޮށްފައިވާ 76 ރަށް ވިއްކާ ނުލެވި އެބައޮތް: ނަޝީދު\nއަހަރުގެ އެންމެ ބޮޑު ކުޅިވަރުގެ ދުވަސް، މެޗްތައް މީޑިއާ ނެޓުން ލައިވްކޮށް\nލޯނަކަށް އެއްފަހަރާ ފައިސާ ދެއްކުމުން ފައިދާ ބިލިއަނަކަށް\nބީއެމްއެލްގެ ބޯޑަށް ޑިރެކްޓަރުން ހޮވައިފި


"Qanoonah badhalu genesgen vote gathun huttuvanjehey"\n"ގާނޫނަށް ބަދަލު ގެނެސްގެން ވޯޓު ގަތުން ހުއްޓުވަންޖެހޭ"\n0 June 20th, 2019 - 7:31 PM\nގާނޫނަށް ބަދަލު ގެނެސްގެން ވޯޓު ގަތުން ހުއްޓުވަން ޓްރާންސްޕޭރަންސީ މޯލްޑިވްސް، ޓީއެމް އިން އިލްތިމާސްކޮށްފިއެވެ.\nއެ ޖަމިއްޔާއިން މިގޮތަށް އިލްތިމާސް ކޮށްފައިވަނީ، ނަވާރަ ވަނަ ރައްޔިތުންގެ މަޖިލީހުގެ އިންތިހާބު އޮބްޒާވު ކުރުމަށްފަހު އެކުލަވާލާ އާންމު ކުރުމަށް ތައްޔާރުވަމުން އަންނަ ރިޕޯޓުގައެވެ.\nމި ރިޕޯޓު އެކުލަވަލާނީ ހަތަރު ބައެއްގެ މައްޗަށް ބަހާލައިގެންނެވެ. އެއީ އިންތިހާބު ކުރިއަށް ދިޔައިރު ސިޔާސީ މާހައުލު އޮތްގޮތާ، އިދާރީ ކަންކަން އޮތް ގޮތާ، އިންތިހާބީ މާހައުލު އޮތް ގޮތާއި، އަދި އިންތިހާބުގެ ދުވަހު ކަންތައްތައް ކުރިއަށް ދިޔަގޮތަށެވެ.\nމިގޮތުން ރިޕޯޓުގެ އިންތިހާބީ މާހައުލާ ގުޅޭގޮތުން ރިޕޯޓުގައި ހިމެނުމަށް ހަމަޖެހިފައިވާ ކަންތައްތަކާ ގުޅޭގޮތުން ވާހަކަ ދައްކަވަމުން ޓީއެމްގެ ރިސާޗް އެންޑް އޮޑްވަކަސީ މެނޭޖާ, ފަޒްލާ އަބްދުއްސަމަދު ވިދާޅުވީ، އިންތިހާބާ ދިމާކޮށް ދައުލަތުގެ މުދާ ނަހަމަގޮތުގައި ހުރިހާ ސަރުކާރަކުންވެސް ބޭނުންކުރާކަމަށެވެ.\n"ދައުލަތުގެ ވަސީލަތްތައް ނަހަމަ ގޮތުގައި ބޭނުންކުރާތާ ޒަމާންތަކެއް ވެއްޖެ"\nއިންތިހާބީ މާހައުލާ ގުޅޭގޮތުން ފުރަތަމަ ކަމެއްގެ ގޮތުގައި މިއޮތީ ރިޕޯޓުގައި ފާހަގަކޮށްފައި ވަނީ ވެސް ދައުލަތުގެ ވަސީލަތްތައް ނަހަމަގޮތުގައި ބޭނުންކުރާ މައްސަލައެވެ.\n"މިކަމަކީ 2008 ވަނަ އަހަރު އަޅުގަނޑުމެން އޮބްޒާވް ކުރަންް ފެށީއްސުރެ ކުރަމުންއަންްނަކަމެއް. ހުރިހާ ސަރުކާރަކުން ވެސް ކުރާކަމެއް. މީގެ ތެރެގަ އެބަ ހިމެނޭ ދައުލަތުގެ ވަސީލަތްތައް ކެމްޕޭނު ތެރޭގަ ބޭނުންކުރުމާ. ވަސީލަތްތައް މިސާލަކަށް ރިސޯސްތަކާ ވެހިކަލްތައް ބޭނުންކުރުން ހިމެނޭ. އިންތިހާބާއި ގާތްކޮށް ތަރައްގީގެ މަޝްްރޫތައް ފެށުމާއި އެފަދަ މަޝްރޫތައް ނިންމުން އިއުލާނު ކުރުންވެސް ހިމެނޭ،"\nޓީއެމްގެ ފަރާތުން މި މައްސަލާގައި ކޮށްފައިވާ ފުރަތަމަ ރިކޮމަންޑޭޝަން ނުވަތަ އިލްތިމާސްއަކީ ކެމޕޭނުތެރޭގާ ސަރުކާރުގެ ޕްރޮޖެކުޓައް ފަށަން އިއުލާނުކުރުން ހުއްޓުވުމާ، ޕްރޮޖެކްްޓުތަކުގެ ނިންމުން ކެމްޕޭނުތެރޭގައި އިއުލާނުކުރުން ގާނޫނުތަކަށް ބަދަލުގެނެސްގެން މަނާކުރުމެވެ.\nދައުލަތުގެ މުއައްސަސާތަކުނާއި މަދަނީ ޖަމިއްޔާތަކުން ކުރިއަށްް ގެންދާ ރައްޔިތުން ހޭލުންތެރިކުރުމުގެ ޕްރޮގްރާމްްތަކުގައި "ވޯޓުގަތުމާ ވޯޓު ވިއްކުން" ހިމަނައިގެން އެކަމާމެދު ރައްޔިތުން ހޭލުންތެރިކުރުމަށް ވަނީ ރިކޮމަންޑު ކޮށްފައެވެ.\nއަދި މިފަދަ މައްސަލަތައް މީޑިއާތަކުގައި ރިޕޯޓުކުރާ މިންވަަރު އިތުރުކުރުމަށްވެސް ޓީީއެމް އިން ވަނީ އިލްތިމާސް ކޮށްފައެވެ.\nޓްރާންސް ޕޭރަންސީ މޯލްޑްވްސްގެ ތަފާސް ހިސާބުތައް ދައްކާގޮތުން ރާއްޖޭގެ 37 ޕަސަންޓު މީހުންނަށް ވޯޓު ގަތުމަށް ފައިސާ ނުވަތަ ހަދިޔާ ދިނުމަށް ހުށަހަޅާފައިވެއެވެ. ނުވަތަ އެމީހުންގެ އާއިލީ މީހަކަށް/ މީހަކަށް ވޯޓު ވިއްކާލުމަށް ފައިސާ ނުވަތަ ހަދިޔާ ދިން މަންޒަރު ފެނިފައިވެއެވެ.


EURO 2020: North Macedonia athun Auatria molhu vejje\nޔޫރޯ 2020: ނޯތު މެސެޑޯނިއާ އަތުން އޮސްޓްރިއާ މޮޅުވެއްޖެ\nޝާއިޢުކުރީ: ޙަންނާން ޖޫން 14, 2021, 04:43\nޔޫރޯ ފުޓްބޯޅަ މުބާރާތުގެ ގެ ގްރޫޕް ސީ ގެ ފުރަތަމަ މެޗުގައި ނޯތު މެސެޑޯނިއާ އާއި ދެކޮޅަށް ކުޅުނު މެޗުން އޮސްޓްރިއާ މޮޅުވެއްޖެއެވެ.\nރޭ ބުކަރެސްޓްގެ ނެޝަނަލް އެރީނާގައި ކުޅުނު މި މެޗުން އޮސްޓްރިއާ މޮޅުވީ 3-1 ގެ ނަތީޖާއަކުންނެވެ.\nމި މެޗު ފަށައިގެން ދެ ޓީމުގެ ފަރާތުން ވެސް ފެނިގެން ދިޔައީ ވާދަވެރި ކުޅުމެކެވެ. މެޗުގެ ފުރަތަމަ ލަނޑުޖަހާ ލީޑުނެގީ މެޗުގެ 18 ވަނަ މިނެޓުގި އޮސްޓްރިއާއިންނެވެ. އޮސްޓްރިއާ އަށް މި ލަނޑު ކާމިޔާބުކޮށްދިބީ ސަބިޓްޒާގެ އެހީތެރިކަމާއެކު ކޮންރަޑް ލައިމާއެވެ.\nއޮސްޓްރިއާއިން މެޗުގެ ލޯޑު ނެގުމާއި އެކު ނޯތު މެސެޑޯނިއާއިން އެ ޓީމުގެ ކުޅުން އިތުރަށް ވަރިގަދަ ކުރިއެވެ. ނަތީޖާއެއްގެ ގޮތުން މެޗުގެ 28 ވަނަ މިނެޓުގައި އެ ޓީމުން ވަނީ ލަނޑު ޖަހާ ނަތީޖާ އެއްވަރުކޮށްފައެވެ. އޮސްޓްރިއާގެ ޑިފެންޑަރުންނަށް ހެދުނު ގޯހެއްގެ ފައިދާ ނަގައި މި ލަނޑު އެ ޓީމަށް ކާމިޔާބުކޮށްދިނީ ކެޕްޓަން ގޯރަން ޕާންޑޭވްއެވެ.\nދެޓީމުން އެއްވަރެއްގައި އޮވެ މެޗުގެ ފުރަތަމަ ހާފު ނިމުނުއިރު، އޮސްޓްރިއާއިން މެޗުގެ ދެވަނަ ފަހަރަށް ލީޑުނެގީ މެޗުގެ 78 ވަނަ މިނެޓުގައެވެ. މި ލަނޑު އޮސްޓްރިއާއަށް ޖަހައިދިނީ މިކައެލް ގްރެގޮރިޗްއެވެ. އަދި މެޗު ނިމެން މިނެޓަކަށް ވެފައި ވަނިކޮށް މާކޯ އަނައުޓޮވިޗް ވަނީ އިތުރު ލަނޑެއް ޖަހާ އޮސްޓްރިއާއަށް ލީޑު ފުޅާކޮށްދީފައެވެ.


New York ge haalathu ithurah goasvany | Kuhli Habaru\nނިއުޔޯކުގެ ޙާލަތު އިތުރަށް ގޯސްވަނީ\nއެމެރިކާގެ އެންމެ ހަލުވިކަމާއެކު ކޮވިޑް19 ފެތުރެމުންދާ ނިއުޔޯކުގެ ޙާލަތު އިތުރަށް ގޯސްވަމުންދާކަމަށް ތަފާސްހިސާބުތަކުން ދައްކައިފިއެވެ.\nމުޅި ދުނިޔެ ނުރައްކަލަކަށް ހުށަހެޅިފައިވާ ކޮރޯނާ ވައިރަހުގެ ނުރައްކަލާ ކުރިމަތިލަމުންދާ 190 ޤައުމެއް އޮތްއިރު، އެމެރިކާއަކީ މިބަލީގެ ޙާލަތު އެންމެބޮޑު އެއް ޤައުމެވެ. އަދި އެމެރިކާގެ ނިއުޔޯކް ސިޓީއަކީ އިންތިހާއަށް ޙާލަތު ގޯސްވަމުންދާ ސިޓީއެކެވެ.\nނިއުޔޯކުގެ ޙާލަތަށް ބަލާއިރު، މިއަދު 562 މީހަކު މަރުވެފައިވާއިރު މިހާތަނަށް 2935 މީހުން ވަނީ ނިއުޔޯކުން މަރުވެފައެވެ. އަދި އެމެރިކާއިން މިހާތަނަށް ޖުމްލަ 6603 މީހުން ވަނީ މަރުވެފައެވެ. ނިއުޔޯކުން މިއަދު 9810 މީހަކު ފައްސިވެފައިވާއިރު، ޖުމްލަ 102863 މީހަކު ވަނީ ފައްސިވެފައެވެ.\nނިއުޔޯކުގެ ޞިއްޙީ ނިޒާމުގެ ޙާލަތުވެސް މިވަނީ ބޮޑު ކަންބޮވުމެއްގެ ތެރޭގައެވެ. ނިއުޔޯކުގެ ހޮސްޕިޓާތަކުގައި އެކަށީގެންވާ ވަރަށް ފަރުވާ ދެވޭނެ ވަޞީލަތްތައް ނެތްއިރު، އެންމެ ބޮޑު ކަންބޮޑުވުމަކީ އެކަށީގެންވާ ވަރަށް ވެންޓިލޭޓަރު ނެތުމެވެ. ނިއުޔޯކުގެ ޙާލަތާއި ގުޅިގެން އެމެރިކާގެ އެހެން ސަރަހައްދުތަކުގެ ހޮސްޕިޓާތަކުގައި ހުރި އިމަޖެންސީ ވަޞީލަތްތައް ނިއުޔޯކަށް ގެނައުމުގެ މަސައްކަތްވެސް މިހާރު ދަނީ ކުރަމުންނެވެ.\nއެމެރިކާއިން އެންެ ފުރަތަމަ ކޮވިޑް19އަށް ފައްސިވި މީހަކު ފެނިފައި ވަނީ މާރިޗު މަހުގެ ފުރަތަމަ ހަފްތާގައެވެ. އެހަފްތާގައި 15 މީހަކު ވަނީ ކޮވިޑަށް ފައްސިވެފައެވެ. މި ވައިރަސް އެންމެ ފުރަތަމަ ފެނުނު ޗައިނާއަށް ވުރެ އެމެރިކާއިން ކޮވިޑަށް ފައްސިވި އަދަދު ތިންގުނަ އިތުރެވެ. އެމެރިކާގައި ކޮވިޑް ޖެހިފައިވާ މީހުންގެ އަދަދު އުޅެނީ 265 ހާހަށްވުރެ މަތީގައެވެ.


Raudha maruvee amillayah! - vNews.mv\nޝުރުފާ މުޙައްމަދު Male' | 15 November 2019, 19:00\nބަންގްލަދޭޝްގައި މަތީތައުލީމް ހާސިލްކުރަމުން ދިޔަ ދިވެހި މޮޑެލް ރައުދާ އާތިފް މަރުވީ އަމިއްލައަށް ކަމަށް ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތައް ބަލާ ރިޔަސީ ކޮމުޝަނުގެ ތަހުގީގު ރިޕޯޓުން ހާމަވެއްޖެއެވެ.\nރައުދާގެ މަރުގެ މައްސަލަ ތަހުގީގުކޮށް، ރިޔާސީ ކޮމިޝަނުން ތައްޔާރު ކުރި ރިޕޯޓް ވަނީ މިދިޔަ ހަފުތާގައި ރައީސް އިބްރާހިމް މުހައްމަދު ސޯލިހްއާ ހިއްސާކޮށްފައެވެ.\n2017 ވަނަ އަހަރު ހިނގި މި ހާދިސާ ބަންގްލަދޭޝް ސިފައިން އޭރު ތަހުގީގު ކުރުމަށް ފަހު ރައުދާ މަރުވީ އަމިއްލައަށް ކަމަށް ވަނީ ބުނެފައެވެ. އަދި ރައުދާގެ އޮޓޮޕްސީ ރިޕޯޓުންވެސް ދައްކާ ގޮތުގައި އޭނާ ވަނީ އަމިއްލައަށް ދަންޖެހިގެން މަރުވެފައެވެ. އެހެންނަމަވެސް ގިނަ ބަޔަކު ދިޔައީ އޭނާ މަރާލީ ކަމަށާއި އެއީ ރާވައިގެން ކުރި ކަމެއް ކަމަށް ތުހުމަތު ކުރަމުންނެވެ. އަދި ރައުދާގެ އާއިލާއިންވެސް އޭނާ އަމިއްލައަށް މަރުވީ ކަމަށް ގަބޫލުކުރަން އިންކާރު ކުރިއެވެ. މިކަމާއި ގުޅިގެން 2017 ވަނަ އަހަރުގެ އެޕްރީލް މަހު ރައުދާގެ ބައްޕަ މުހައްމަދު އާތިފް ވަނީ ރައުދާ މަރާލީ ކަމަށް ބުނެ މައްސަލަ ފުލުހުންނަށް ހުށައަޅާފައެވެ.\nމިކަމާއި ގުޅިގެން ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަނުން ކުރި ތަހުގީގުވެސް ނިމުނީ ބަންގްލަދޭޝް ސިފައިން މައްސަލަ ނިންމި ގޮތަށެވެ.\nބަނގްލަދޭޝްގައިި މެޑިސިން ކިޔަވަމުން ދިޔަ އުމުރުން 21 އަހަރުގެ ދިވެހި މޮޑެލް ރައުދާ އާތިފް ދަންޖެހިފައި ހުއްޓައި ފެނުނީ 2017 އަހަރުގެ މާޗް މަހުގެ 29 ވަނަ ދުވަހުއެވެ. ރައުދާ ދަންޖެހި މަރުވެފައި ހުއްޓާ ފެނުނީ އޭނާ ބަންގްލަދޭޝްގައި ކިޔަވަން އުޅުނު ކޮލެޖްގެ ނިދާ ކޮޓަރި ތެރެއިންނެވެ.\nމަރު ކޮމިޝަން ރާއްޖެ ސިޔާސީ ރައުދާ އާތިފް